text:
January 24, 2015
型爸下星期一生日, 今日咁急整個蛋糕係因為約咗鄰居今晚一齊出去食海鮮同型爸預祝生日. 咁食完飯返嚟就可以食蛋糕做甜品啦.
食晚飯, 我地自備酒水. 型爸林老闆都可以飲, 但我同林太唔可以飲. 佢兩位負責開車嚟, 我同林太負責開車返屋企.
我地訂咗球記, 佢地只供應蕎頭同花生作餐前小食
型爸同林老闆走去買的琥珀合桃嚟送酒
幾位男士一齊去選海鮮, 的海鮮又上得幾快呀!
迷你象拔蚌, 好鮮甜
白焯花螺
本地龍蝦, 芝士伊麵底
每人半隻,正呀!
炒芥蘭, 好搶手
呢間球記, 有兩樣野整得好好, 其中一樣係酥炸生蠔, 好鬆脆, 的粉漿一的都唔厚. 平時食酥炸生蠔, 我會飛哂的炸漿, 今日食埋的炸漿, 好酥脆呀!
買咗一條四斤幾嘅蘇鼠, 兩食, 蒸頭腩
炒球
仲有鹽焗奄仔
海鮮湯
大家都食到好夠. 呢餐埋單只係HK$4,200, 好扺食呀!
食完就返五號屋大家繼續飲酒傾謁.
哈哈, 有Cheese Cake 做飯後甜品, 不過只係雪得兩個幾鐘, 唔係好夠凍
型爸話咁大個人唔使唱生日歌, 哈哈, Happy Birthday 牌都唔使放落去.
大家食完飯都好飽, 我兩個蛋糕都切咗一個再加四份一. 總算夠食.
開開心心又一晚.


c: text/html

text:
早前依莉詩借咗部 PocketScan 迷你掃瞄器返嚟,趁住部機未還,我就立即用嚟玩下喇.到底呢部係咪美容產品呢?原來唔係!
呢部機其實係一部流動 Scanner 嚟嘅,使用方法好簡單,只需要以手機用藍牙連接 Scanner ,一按佢上面個掣︳佢就識得自己掃描,你可以好似髹漆咁,係你要 Scan 嘅平面上不斷髹,咁佢就會將圖像掃瞄入你手機果度,事後幫你自動校正返個位置,其實個功能都係好方便嘅,唔怪得 KickStarter 咁快就集到資啦!
▲ Pocket Scan 嘅正面同埋底部,佢底部個掃瞄器同平日所見嘅差唔多.
平面 Scan 嘢的確方便
首先,睇下佢 Scan 平面嘅功能先啦!我哋試咗幾樣功能,首先我哋試咗一啲平面嘅嘢先:
▲ 可以見到 Scan 平面嘢係比較準確,而且佢可以幫你用 OCR 處理返啲文字,變成可以係電腦/手機編輯.
▲ 咁中文又點?中文都 Scan 到嘅,不過係 OCR 無咁準確…
▲ 即使係好大本嘅畫冊,都掃瞄到,我估佢可以 Scan 到差不多 F4 Size 嘅紙張.
瘋狂出賣同事實錄
正經嘅嘢試完,我哋試第二啲.第一時間試下依莉詩個額頭先,佢話驚見到晒啲毛孔好核突:
▲ 左同右嘅對比:完全睇唔到毛孔,因為佢啲頭髮遮住晒.同埋,佢額頭太細根本就唔夠面積俾佢 Scan…
之後我哋 Scan 條魚,因為見到依莉詩就嚟煮飯,枱面擺咗條魚:
▲Scan 完出嚟,似係小小成功,睇到佢個形狀,但都係「岩岩蠶蠶」咁,因為條魚算係個面積大小小,又比較平.
Scan 完條魚,Scan 返啲正常啲嘅嘢,小編天恩話想試下 Scan 掌紋睇相,我哋就成全佢:
▲其實佢係 Scan 得幾清晰的,不過係因為唔夠大俾佢郁,所以唔能夠完整 Scan 入去.下次睇掌可以唔使面談了,直接 Scan 咗個掌紋佢俾玲玲師傅喇!
出賣完同事,最尾都逃唔過「被出賣」嘅命運:我要 Scan 自己塊面…
▲ 哇…好核突呀啲毛孔呀鬚根呀出晒嚟,正面啲睇,佢嘅解析力都唔差,負面啲睇,佢唔能夠還原返做一個立體咁上下的樣子出嚟
水哥後感:掃立體嘢就唔好喇!
雖然話,佢係一個 Portable 嘅 Scanner ,但係始終受限於佢嘅物理性質,佢始終都係做唔到立體掃瞄咁嘅效果.對商務人士嚟講,的確係方便咗,市面有好多唔同嘅手機 App,但係 OCR 功能都未必做到好多語言,呢隻都令我有少少失望,就係佢中文方面嘅 OCR 做唔到,希望佢遲啲改進到就好喇!
直播重溫
The post (慎入)水哥喪玩 Pocket Scan 出賣同事!笑到反肚 appeared first on UNWIRE.HK 流動科技生活.

robotstxt: allowed

filter: keep


text:
榮升 K1 既小慈今日派上學期成績表喇~~ 我同秋秋一齊去, 而兩個班主任都好重視咁坐定定一齊見我地, 真係俾晒面呀
感覺上, 我同班主任已經好熟好熟, 平時小慈係學校有 d 咩事都已經成日打電話話我知, 而小慈又會每日向我匯報係學校學左 d 咩發生左 d 咩事, 甚至係學校既整日流程佢都識得同我講番, 再加上我呢個每事問既呀媽有 d 咩問題都會係返學時把握機會問老師, 所以真係已經對學校瞭如指掌. 好似早兩日小慈同我講好鍾意係學校食 "bunday cake", 我聽唔明, 係唔係 pancake 呀? 係唔係 birthday cake 呀? 小慈又話唔係, 於是我就問番陳老師, 迷底終於解開.... 其實係香蕉班戟, 唔知小慈攪錯左 d 咩聽到變左咁?! 我一直都好欣賞呢個廚師賢姐, 佢真係好勁, 趁小朋友訓晏覺時即席整香蕉班戟俾佢地食!! 除左日日唔同既粥粉麵飯, 佢仲識整碗仔翅, 壽司, 蒸蛋糕, 糖水... 等等, Day 1 interview 時校長已經同我講佢地學校既伙食唔錯架, 真係冇講大話呢!
飲食龍虎磅 -- 小慈今年係食呢方面都有進步, 以往食得少, 食得慢既佢, 而家偶爾都會食第 1 同埋添食, 原來老師整左個 "飲食龍虎磅", 係一個統計表黎既, 每日既早餐, 水果, 午餐, 茶點, 食得最快個 12 位小朋友就可以出去點自己個樣上去, 唔怪得小慈近來成日都話自己食第 1, 佢係指自己係呢個龍虎榜度排第 1, 其餘飯餐時間都見佢榜上有名, 雖不至於係一二三名, 一班 24人, 小慈貼到個名上去即係已經快過一半人以上, 我簡直係老懷安慰! 老師都話小慈係突然有動力去做呢件事, 有時仲會鼓勵其他小朋友食快 d 添... "淨番 4 個位咋! 淨番 3 個位咋! 快 d 啦...." 笑死
語言發展 -- 老師話小慈學習方面完全冇問題, 係一個好聰明好留心既小朋友, 好多野都係教一次就識, 表達又清楚. 每次老師都好期待小慈既新聞分享, 次次佢都講得好多, 好生鬼! 好似上次我剪左篇溜冰籌款報導, 小慈連 "要小心對鞋因為有刀" 都講埋, 佢正正就係知無不言, 言無不盡既小朋友, 佢亦係全班唯一一個識用完整句子講野既小朋友, 舉例如老師問點解鍾意老虎? 其他小朋友答 "得意" "肥" 等單一既形容詞, 小慈係會答你: "我最鍾意新年既老虎, 因為就黎新年" 老師話識講完整句子唔容易, 雖然佢識用既詞彙並未係太多, 但識運用 "因為 xxx 所以 xxx" 呢 d 抽象既概念代表佢真係好明白理解你問佢咩野, 語言發展非常成熟
音樂天份 -- 小慈既學習方式係好特別既, 郭老師話上星期宗教老師教左首歌叫 "Jesus is my friend", 佢抱住另一個小朋友坐係小慈隔離, 成首歌小慈都冇跟住唱, 淨係望住. 之後分組, 同組有個女同學口 up up 唱番首歌出黎, 小慈就話人地走音兼唱錯歌詞唔係咁唱, 於是就由頭到尾唱 1 次俾個女同學聽, 真係岩晒喎! 老師目瞪口呆, 明明頭先佢一句都冇唱, 點解會識晒架? 於是問小慈媽媽有冇係屋企教過你唱呢首歌? 小慈話冇, 話媽媽淨係教佢唱我是主的羊, 不過媽媽教個首同梁老師個首唔一樣, 老師非常欣賞小慈既音樂天份, 叫我唔好徒左佢!
手眼協調 -- 老師話小慈好鍾意做圖工, 每次都好俾心機做好耐, 非常有耐性, 老師一對 4 咁教小朋友一筆一劃畫老虎, 佢地都係第 1 次唔起稿叫小朋友跟住畫, 初時對佢地冇信心俾鉛筆佢地畫, 見佢地冇問題先用顏色筆, 真係叻叻架佢地! 空間概念邏輯思維都唔錯, 老虎 d 鬚呀, 虎紋全部都有板有眼, 唔怪得小慈近來畫公仔識畫咁多款唔同既眼睛同埋表情啦!
感性 -- 老師話小慈係一個好感性既小朋友, 會識得講 "我好掛住你", "小心 d 呀", "係唔係唔開心呀?" " 你剪左頭髮好靚呀!" "你係唔係好攰呀?"...既說話, 好識關心人, 好細心, 令到老師好心甜, 好感動! 恩慈好聽話, 另一方面佢又好介意人地既說話, 好似小朋友戲言一句 "我唔同你玩!" or 排隊有時太逼撞到前面個小朋友人地投訴... 小慈係會好介意, 甚至會喊, 會同老師哭訴佢唔係有心, 要個小朋友講原諒佢 or 同番佢玩先冇事, 每一次都要即時處理, 如果唔係小慈可能成朝都唔開心, 個情緒會困擾佢好耐, 不過好在處理完佢係真係放得低, 當呢件事冇發生過, 小慈依然都係一個好敏感既小朋友, 而家仲加埋感性添, 果然真係好女仔呀!
慢熱觀察型 -- 小慈係呢一類型既小朋友, 你唔好期望佢一開始上堂就會積極投入活動, 帶動課堂氣氛, 但唔代表佢唔留心喎, 你問佢佢都會答, 只係唔係滔滔不絕, 通常去到課堂中段小慈既反應表情就會多番好多
老師評語 -- 恩慈性情良善, 聰敏好學, 對師長親切有禮, 情意及群性發展方面, 恩慈在學習和進行活動時, 能集中注意力, 專心一致, 表現投入, 如專注老師的專題課堂中, 能積極主動作出回應, 她能體驗群體的樂趣, 願意與不同的同伴分享玩具, 在唱遊活動中, 恩慈能跟著歌詞和音樂的節奏, 做出簡單的律動外, 亦喜愛參與假想性遊戲, 可見恩慈整體學習上具穩定的進步
學校採用 Project Approach 專題研究教學法, 讓幼兒主導學習
你睇小慈幾專心! 佢係學校既自理能力良好, 好少需要老師幫手
大致上今次家長會要講既野係我地預期之內既, 學老師講 -- 一切都穩定地發展! 最擔心既情緒問題而家都已經克服左, 日日都開心返學, 老師教咩都一定學晒啦! Keep it up 呀小慈! 爸爸媽媽為你而驕傲架 ^^


text:
Day 11 -- 經過 3 日中秋節長假期節目多姿多彩, 小慈日日都對住我地開心到飛起已經對返學拋諸腦後! 果然一見到套校服就大叫 "No 呀~~~~~~~" 推工人姐姐走, 又推我入房唔俾我地幫佢換衫之餘仲大喊添!! 氹佢收左聲之後又冇咩野, 係返學個樣有 d 傷感, 工人姐姐話佢之後都冇喊, 陳老師又冇打俾我應該冇事掛?
點知小慈半夜大喊!! 姐姐抱住佢都係大喊叫媽媽! 3:40am 呀女~~ 我都知我一出去接手就甩唔到身, 算啦, 橫掂聽到佢喊我都訓唔著架勒, 果然小慈公主一見到我已經飛身撲埋黎, 但我都係要佢收聲先抱佢, 攬住佢係梳化好快訓著, 小慈不停發開口夢, 我淨係聽得明個 No 字! 佢 No 咩我都唔知咁就係梳化訓天光....
Day 12 -- 同小慈講換衫返學媽媽換衫返工又即刻大喊!! 仲要今次點氹都喊!! 聞到佢屙左臭臭仲衰到唔肯換片!! 時間緊迫, 我地唯有使用暴力, 秋按住小慈雙手我按住小慈雙腳工人姐姐同佢抹 pat pat! 秋又喝佢, 我又喊打, 加埋小慈既大喊聲簡直亂七八糟慘不忍睹, 隔離屋可能已經報左警.....
好在小慈都仲會要 "媽媽抱", 佢有野求我就可以治佢! 終於都喊夠肯收聲, 我哦佢返學唔喊架, 換校服都唔喊架... 佢冷靜左又識答我 "知" "唔喊"..... 工人姐姐話佢 all the way look sad, 喊到眼腫腫冇里神氣
放學我忍唔住打俾陳老師講換校服大喊呢個問題! 陳老師話小慈叻左呢兩日返學冇喊冇眼紅紅又冇飲泣, 只係表現得緊張唔係好自然, 好被動唔係好 enjoy, 不過有 d 活動如聽故事做熱身就有開心笑, 唔講真係唔知佢唔肯換校服, 應承我會同佢傾下! 暫時全班 N1 都適應得幾好個個都冇喊, 好乖~~ 係常規要 keep 因為佢地未知幾時做咩, 返左學 2 個星期有咁既表現陳老師已經好滿意
今日開始派 "功課袋", 入面會裝通告, 宗教書, 英文書等, 逢星期一會收手冊, 星期二會派番咁家長就會知道學校上一周教過咩野, 教左既野會吸一個紅色既 "已授" 印仔. 陳老師係會俾小朋友自己吸印仔既, 唔怪得小慈成日叫 "小慈吸" 啦!
另外問下小慈係學校既食飯情況, 陳老師話小慈係受氹既小朋友, 食飯食食下會停左, 等下又望下人咁, 要老師餵飯, 自己唔會主動食, 但老師餵就會食晒細半碗飯同埋飲晒半碗湯, 飲湯最叻!
聽日開始要係學校訓覺, 陳老師都覺得小慈可以, 問小慈訓覺要唔要輔助工具? 我咪答佢有個枕頭仔羅! 老師就請我地記得帶埋枕頭返學等佢有安全感, 就算佢唔肯訓, 訓唔著, 老師都有方法氹佢既! 好緊張呀~~ 希望小慈 ok 啦


text:
感覺真係好特別, 之前黎呢度睇只係吉屋一間, 話咁快已經變成美輪美奐溫暖舒適既新居,
更佩服美麗同 Peter 驚人既耐力!! 搬一次屋已經唔講得笑, 佢地仲要短期內搬三次!!
真係要唱一句: "強~~ 人是你, 能飛天遁地"
相信呢個應該係全屋焦點!!! 一入門已經俾呢兩個巨型魚缸震懾左
小明仲成晚望住至開心, 完全唔肯入屋玩
靚到好似假既一樣! 遲 d 養活左 d 珊瑚, 放番多 d 魚應該仲似海洋公園
後面呢個龜龜飾物櫃, 小明隻隻都叫 Jimmy
茜婷姐姐話美麗姨姨唔知幾時開始儲, 都儲左好耐架喇
小慈一黎到就俾部 WII 機吸引住, 玩到欲罷不能
每次兩個小朋友玩, 非常守規矩有秩序, 乖~~
小明唔知係唔係唔識打機但又要爭取注意力, 無端端扭茜儀姐姐抱仲攬住唔放, yeah! 媽媽甩難
大人對按摩椅既興趣濃厚好多, 你睇 Frankie 幾舒服樣
我屋企都有一部既話我肯定唔駛起身
我地今晚 37 人既晚餐 -- 打邊爐!!!
雖然係打邊爐, 小朋友都當係自助餐, order 完就有專人送入黎餵佢地
食飽又玩過
古靈精怪郭恩明
飯後運動仲可以開枱打波, 正!
那些年, 一起打機的小朋友
美麗姨姨屋企真係好大, 招呼咁多人完全唔覺逼呀!
太舒服自在喇, 我地決定會再黎打攪既!! 哈哈哈哈


text:
打左一日風,今個月返左十九日學!返左十九日,有咩得著呢?
歌仔,其實進度唔快,可能Ambrose遲識講野,所以唱歌仔都要時間catch up,暫時識唱小寶寶頭兩句“小寶寶,微微笑”,ABC song都係咁上下,可以唱到ABCDE,好過之前嘅ABC之後就OPQ囉!哈哈!其他又唔多覺佢識唱喇!不過今晚好得意,Ambrose食食吓飯响度講野,大家都無理佢無為意,之後媽咪忽然發覺佢係講緊“太陽伯伯响邊度?”媽咪即時叫停其他人唔好講野聽Ambrose講,今次佢好大聲講“太陽伯伯响邊度?”,大家都唔知佢呢句响邊度學番黎,係歌定句子,唔知道,媽咪記得Ambrose嘅歌書都無呢句,好奇怪!之後Ambrose又再重覆講,最妙嘅係佢今次講完,再自己答“天空”!簡直驚為天人,天空佢都知喎,我地無教過!之後爹爹問Ambrose天空响邊度,Ambrose指住上面話“上面”,哈哈,叻仔!之後成晚Ambrose都係咁唱住呢兩句!
講野,明顯好過之前嘅,都唔知係咁啱開始識,定真係返學嘅原因,點都好,Ambrose由二十二,二十三個月先至識講少少野,到而家二十五個月,短短兩,三個月佢由講單字到而家識講短句,真係好利害!之前媽咪重好擔心佢speech delay/confusion,雖然而家唔知有無,不過見Ambrose算catch up得幾快,已經放心哂喇!早幾晚媽咪重無啦啦聽到Ambrose講“ 莊 老師早晨(安)”嘅普通話,由於Ambrose係自言自語講,媽咪偶然聽到,再叫佢講佢就咩都唔講喇!爹爹重話媽咪係咪聽錯,媽咪當然無啦,好多時Ambrose講野媽咪都係比較聽到同聽得明果個,點會聽錯丫!
自理,同平時差唔多,唔覺得有咩大進步,而家好落力朝早夜晚都要佢刷牙,不過佢就一時一時,好多時都要氹佢刷,刷佢又唔係刷,响度咬牙刷,激死!教佢lur 水又唔識,換過個字眼,bu水啦,佢都明白,不過就唔係次次做到,亦唔係次次都鍾意bu水,有時刷完又唔bu,唉,好難攪,好彩隻牙膏係食得啫!尿尿就一向都ok,可以適時示意去尿尿,不過返學仍然俾佢著片褲先,係怕佢開頭唔慣返學唔出聲去尿尿,應該之 後再同 老師傾唔著片褲返學喇!但臭臭就有問題喇,Ambrose平時好準時飲完早奶就會有臭臭,因為通常太快未除片,所以一直都係响片痾,但Ambrose原來無片係唔肯痾,試過到夜晚瞓覺飲完奶因為著片瞓,有片佢就痾,睇黎,呢度都有排攪喇!奶咀未戒,都係時侯諗諗喇!
認知,學校教緊ABC,以前問Ambrose廿六個英文字母佢未認到哂,答到d又答唔到d,都唔知佢係認唔到定唔想答媽咪,因為分開問有時佢又識呢d有時佢又識果d,真係一時一時!不過其中B,D同R,可能都有少少似啦,佢成日都攪亂,返左學之後,B同D都分到,R就未問過喇,唔想佢太混亂,等佢熟左B同D先啦!形狀,配對一直都無問題,Ambrose好早已經識,之但係要指住個形狀問佢要佢答,佢又唔多識,返左學,教左square / rectangle / triangle / circle,似乎佢最識triangle!點解?媽咪之前已經留意到Ambrose成日都將d左右手手指對點,手指公點手指公,食指點食指,成日都點住呢兩隻,唔知佢做咩,直至早幾日接佢放學,見老師同佢地排隊唱歌仔,老師隻手就係咁樣,不過老師唔係手指公點手指公,食指點食指,而係左手手指公點右手食指,左手食指點右手手指公,做出個長方形出黎,再轉手轉手做動作.呢一刻,媽咪終於明白,Ambrose手點點係想跟住做,而佢唔識轉手,只係做到三角形,所以佢最識三角形,每次媽咪點手手問佢,佢都可以講到triangle.原來學習真係要生動先易學識,媽咪之前自製形狀flash cards,又有好多唔同玩具教形狀,不過都無用,雖然而家triangle差唔多係100%會啱,其他形狀都未係好認到咁,但返學返左十幾日就學識左一個形狀,真係唔到媽咪唔服!顏色,都係一片混亂,响Ambrose世界入面,只有黃色,問佢咩都係黃色,返左學之後都係亂架,不過就見佢答多左red同blue喇!未認到色,識讀個字都好啦!但 莊 老師就同媽咪講响學校問Ambrose又識哂架喎,真係唔知佢係識定唔識喇!
大小肌肉,之前 莊 老師同媽咪傾時已經話Ambrose好靈活,媽咪一向都知道Ambrose大肌肉係幾好,可能始終係男仔掛, 莊 老師話好靈活,媽咪就有少少愕然,原來 莊 老師話有小朋友係可以坐坐吓都跌左落地,哈哈!笑死人喇!至於媽咪一直都覺得Ambrose小肌肉係弱d,所以一直在家都會同佢玩遊戲訓練小肌肉.學校原來每星期都有小肌肉訓練功課,要家長同小朋友响屋企做task,再評估小朋友可唔可以自己完成,媽咪發覺每星期嘅小肌肉訓練,Ambrose都可以完成,都唔知係媽咪要求高定學校要求低!以媽咪準則睇,Ambrose未係好靈活,只係唔算好差!


text:
Sunday, March 14, 2010
曼谷自由行 Day 6 - Greyhound Cafe [有驚喜]
尋日食完豐富既自助餐後, 返左酒店玩左一陣後, 小侄仔一家三口就要去機場飛返香港, 結束佢地既布吉曼谷七天避寒の旅, 我地就嘆埋今日至走.
佢地走左後, 我地行街三人組就去左 Siam 逛街, 然後打算去買 Sala Daeng 豬雜湯同建興既蟹肉炒麵做晚餐, 點知豬雜湯無開, 唯有剩係買建興既蟹肉炒麵, 粉絲蝦煲同炒通菜返酒店食過簡單既晚餐.
今日我地夜晚七點至飛返香港, 所以仲有大把時間, 我地食完早餐, 係酒店影下相至慢慢 Check-out, 放底行李, 就去左 Emporium 逛下同食午餐, 之後做多兩個鍾頭按摩至返酒店.
我地揀左 Greyhound Cafe 食午餐, 其實我地 07年既時候已經試過佢, 不過當時係跟亞蘇既介紹, 黎食佢地既單骨雞翼同凍檸茶, 覺得幾好但唔係好特別, 今日媽咪想食咖哩, 我同家姐就想食意粉, 見呢度既意粉好似都幾得, 就俾多次機會大家.
我地黎到既時侯差唔多一點, 要等位.
姐夫要左欖油香蒜辣椒煙肉意粉, 簡簡單單, 做到 Al dente 效果, 味道啱啱好.
我同家姐都要左個香辣泰式海鮮意粉, 好精彩, 我不嬲對fusion 菜都無咩好感, 但係呢個好成功, 金不換同新鮮胡椒粒好香, 泰式既香辣味同彈牙既意粉好夾.
蝦好新鮮, 草菇好入味, 發水魷魚又出奇既有趣, 如果再黎, 我都會揀佢.
老公既冬陰功湯河, 味道唔錯, 兩隻大蝦好多蝦膏, 好新鮮.
媽咪既咖哩雞飯, 原先係配炸脆麵, 改左要白飯, 咖哩香而唔係好辣, 其實佢跟左辣椒油一齊上, 鍾意辣既話, 可以自己加.
單骨雞翼, 味道適中, 脆口有肉汁, 今次無係曼谷街邊食炸雞翼, 係呢度食番補數.
極奇邪惡的炸南瓜, 以炸功黎講, 唔算好好, 因為好油, 但就好好味, 返到香港真係要檢點d 喇.
招牌凍檸茶, 雖然係開粉既檸檬茶, 但體貼在, 佢地既冰都係用檸檬茶黎整, 溶左都唔會沖淡左d 檸檬茶.
熱咖啡同凍咖啡.
唔貴喎, 埋單都唔駛泰幣千五蚊.
走既時候, 見到有人食海南雞飯, 個樣都好認真, 雞好似都幾滑, 好似都好值得試.
Greyhound Cafe (Emporium 分店)
2/F Emporium
Tel: 66 2664 8663
BTS 站 : Phrom Phong
2 comments:


text:
顧名思義,我係要回應那位等了114個月公屋的廢青.同時想借此以我做銀行平時接觸的人和事,常試去表達一下我對現今樓價高企的見解,主要從就業角度去探討.本人畢業於現時其中一間地鐵,唔好意思,係港鐡沿線上的一間大學.可能我真係唔夠料,或者坊間所講,我的名字,我的姓氏,用英文字顯示時,並唔係國語拼音,名字兩個字唔係連係一齊,所以當時畢業時,高X,摩乜摩物班HR,見到我張resume,應該好似房署職員對廢青張公屋申請表一樣,一早掉咗俾劉江華.所以,有得面試嘅,都係本地嘅銀行,最後入咗其中一間,之後都轉過幾間,一直負責前線嘅工作,其中樓宇按揭都係我嘅範疇.我公司有好多同事,每日都見好多客,放工後,因為應酬,都不停認識新朋友,當中有不少係我哋祖國嘅同胞.我就係想從我工作同應酬嘅地方所接觸到同見到嘅十年變化,去解釋點解啲樓可以升到脫晒節,背離所有收入與供款嘅比率,回報率等基本因素.
入正題,廢青提到,每日有150個單程證,當中並唔包括因有本地公司招聘,攞住香港居民身份証,入嚟打工嗰批人仕.呢班人,對我哋嘅住屋需求,產生咗好大既影響.正如我所講,十年前,好多投行大行,都鍾意請國內人做前線嘅工作,希望可以憑佢哋嘅關係,吸引到大陸嘅富豪高官,打佢哋(財富)嘅主意.無可厚非,喺金融業,一切錢行頭,只好認命.好彩而又有能力嘅本地人,都重可以得到人工相對少啲嘅後勤同lT部門嘅職位.10年過去,好多早就嚟打工嘅國內人,現已成為呢啲大行嘅管理層,最識運用人際關係嘅佢哋,運用佢哋喺公司嘅影響力,安排一啲唔想做sales嘅客戶嘅子女,填滿晒一切已可填入嘅職位,連暑期工都唔放過.暑期工呀,大佬,呢啲職位就好似一間公司入面嘅BB咁,即刻令我諗起我阿哥啱啱出世嘅BB,一出世,就要同人爭奶粉,大個咗,連暑期工都要同人爭.講堅,我寫到呢度,喊咗.而且情況已由投行大行,普及到我身處嘅零售銀行,連萬二三蚊嘅好junior嘅職位,都由好多本地大學畢業嘅國內留學生fill up咗.
咁呢班人到底住咗喺邊?真實個案,我早幾年,就有個國內嚟嘅同事,返咗工一個星期,問我平時做咁多按揭,一定識好多地產經紀,叫我介紹個畀佢.咁我問佢,你諗住搵邊區,佢話都有上網睇過,覺得南區幾好,又係港島區,又冇市區咁密度高.咁我咪介紹個香港仔嘅經紀阿陳仔畀佢.最後佢老豆同老媽子落咗黎陪佢睇樓,陳仔同我講返,佢老豆話,香港仔,嗰度係食海鮮架喎,漁村嚟喎.重話冇返過千尺,同家鄉住開嗰啲差唔多大嘅話,都唔考慮.大家都知,今時今日,有得住海怡半島,外母都唔只請食雞脾啦,嫌三嫌四.最後,佢買咗貝沙灣.陳仔話佢哋睇樓嗰日,係大堂撞見徐子珊喎.斷估佢老豆都唔太知係邊個,聽到個名,以為係徐子淇之類,轉頭就簽成咗.之後成個香港仔XX閣物業代理班經紀,又咭片,又電話咁麻X煩咗我成個月.我簡單計一計,我同事做內部,估佢頂籠3皮野一個月,有可能只得2皮.就用3皮野計,咁供款比率唔係一般人嘅50%,而係5倍,250%,當然如果佢有借錢做按揭嘅話.
應酬篇.話説幾星期前,約咗一個工作上認識,做開金融業marketing嘅女性朋友食飯,話轉咗去一間同金融業無關嘅PR公司度做.當中重有埋佢幾個同事一齊.見到面一開囗,佢就用普通話介紹我畀佢啲同事認識.心諗,乜料呀,強國人?同金融業無關嘅公司嚟喎,都有佢哋足跡.就業染紅,已經去到各行各業.老實講,本人經過114個月喺銀行嘅洗禮之後,絶對可以用流利嘅普通話同佢哋溝通.工作上就話冇計,私人生活,冇需要同佢哋講國語,加上佢哋又扮勁堅持話識聽廣東話,所以我全程講廣東話.話不投機半句多,全餐飯佢有佢哋用國語同我嗰位女性朋友傾計,我有我用廣東話同我嗰位女性朋友傾計.飯後,我嗰位女性朋友話叫我帶佢哋去蘭桂坊見識下.心諗,而家去蘭桂坊你估好似以前咁,畀你開一兩支幾舊水嘅白酒可以跳舞跳成晚.由於租金貴,啲夜場唔再供應白酒,下下都要開香檳,千八蚊支呀大佬,開兩支夠去台灣泰國一轉啦,幾舊水來貨,加兩支好似嘲笑緊你燒銀紙嘅煙花,賣成千八,唔怪得某間用香檳名命名嘅夜場可以上到市.我冇咁儍仔,所以扮攰話唔去,佢哋見冇人領航,都話散band.點知有位姑娘話同我住得好近,我咪一架的士車埋佢返屋企.途中,佢話佢租緊我嗰區一個200尺嘅單位住,月租接近萬五.佢落咗車後我心諗,估佢都係搵皮幾野,減完租金邊有錢使先,點生活呀.唔使講,又係國內嘅父母接濟先搞得掂.呢件事反映到,香港嘅租金唔再同普通打工仔嘅薪金掛鈎.
一個正常嘅社會,樓價應該可以由租金反映,因為要計回報率,
物業投資者同用家都會計下租樓同供樓邊樣有著數,
喺咁嘅租金水平下,租樓嘅人一定係輸家,但係有班人唔怕輸,
因為佢哋輸極都有.
物業持有者既然有班長期肯輸嘅人支持佢哋嘅高回報,
佢哋點會平賣啲樓畀你.而租金嘅支付力,就係由人工嘅多少反映,
正常嚟講,我搵一萬,最多只可以支付六千嘅租金.
由於有唔正常嘅人可以搵一萬,租一萬,甚至乎搵一萬,租萬五,啲樓價點會唔升到脫離現實.加上有呢批廉價勞工,就算出呢份糧,
你要訓街,但人哋就唔使訓街,你係老細都唔使點加你人工啦,
同時令到薪金上升大大追唔上通脹.
所以早幾個月啲人咪出晒嚟訓街囉.明未呀?正苦.原文連結


text:
Tuesday, February 14, 2012
第8個情人節
原來鬧下鬧下,日子一日一日咁過,今年已經係第8個同豬一齊既情人節,仲記得第一個情人節,我地仲係mc做野,例遲既我,一返工就已經比receipt打爆電話,要我出去收花,有花收係意料中事,因為第一個情人節喎,冇就抵打啦,但點解唔係百合既?我對花認識唔多,來來去去都只係鐘意百合,收一百次都唔會悶,但唔知點解豬久唔久就要搞搞新意思,送非百合比我,之後既情人節,應該都有一半日子係送百合比我.
今年係公司等了又等,其實我估到佢會送,我呢d咁浮誇既人,當然係想佢送去公司啦,一過左lunch,我就知唔會有花去公司,其實都真係嬲嬲地架,都唔知有冇搞錯,就係呢估嬲嬲地既情緒驅使下,放工搭左車去沙田,既然去到,咪行一陣先返去囉,點之個老公係咁打黎問我係邊,又話過黎又盛,其實我好憎佢死跟,所以最後原來佢係揸車出黎接我,我都係好憎,麻鬼煩,又要我等又盛,本來我係zara比完錢就可以走人架喇嘛,等左佢成廿分鐘先到,仲要係度呃我話好近,話黎緊,激死.即使我一上車已經聞到花香味,我都死唔望唔睇,因為好嬲.
泊好車,我一支箭落車,老公叫住我,話我仲咩就咁就走,其實到佢拎盆花出黎,我都係唔開心架,心諗:搞錯呀?又唔係百合,搞咩呀?今年係送一盆花比我囉,我初初以為要種添呀,嚇鬼死.揸左車返工都唔黎接我放工,我真係覺得唔高興囉,激死!直至佢送埋張卡比我,我先覺得好感動,冇諗過佢會咁有心機整張卡比我,好開心呀,不過因為仲嬲緊,唔可以突然開心返,所以個樣都仲係好衰,哈哈.但其實個心已經開心晒,張卡我好鐘意.
食完晚飯,仲有兩個好靚既蛋糕仔食,多謝你,希望我地可以一直開心快樂.
No comments:
Subscribe to: Post Comments (Atom)


text:
今個禮拜都係照舊醃好4舊柳梅肉,焗叉燒,焗好就入冰箱,食之前一晚攞返出黎解凍,煮碗甜豉油就係‘一味好餸’.
冰箱有MINCED PORK,第一樣要整既就係猪肉乾!好耐無食啦...
食譜係跟呢度既,不過就加大為300g 猪肉既份量,所以各樣調味就照跟原食譜 x 1.5.
好耐無整,覺得今次D肉乾唔够深色,但好彩都無損食味.
卡樂B第一次食,話VERY NICE,又肯同我SHARE.但食完飯佢問要小食我再比,佢就唔食啦!究竟佢鍾唔鍾意食呢?
整左猪肉乾,都仲有MINCED PORK剩低.又要揾D野整黎食埋佢先得!好想用黎蒸肉餅,但家中7成人都唔好蒸餸.MAMI今晚又唔想整多味...
於是奇瑪咖哩又再度登塲.
[中途既小插曲:屋企既洋葱竟然吽到出左芽,臨急臨忙又要撲去村口間超市買!
如果唔帶住卡樂B,來回半個鐘就掂.
帶住佢呢?行行下要睇下條河,行多一陣又話有鞋仔有沙,要去公園坐低清理,清理完又話要騎馬仔,打千秋...用足一個鐘先完成任務!]
卡樂B係咖哩同飯分開上,MAMI就係加左太陽蛋既大碗飯!
攪完晒晚飯,SUPERMOON就剛剛升上黎,同卡樂B賞左一陣月又够鐘,咁又一日.
而家有時間坐低,諗諗今日忙過D乜,整左乜食.MAMI先發覺:我地真係頗鍾意食猪肉,假若我地要去一個無猪肉食既地方生活,點算呢?


text:
那一件瘋狂的小事叫環島 - Crazy Little thing called biking around taiwan
2011年11月26日 星期六
紅磡來回屯門 - 沉睡了的東方之珠 (騎車膝痛的原因)
google map route
好久無出車了, 一黎懶二黎多野做. 今晚有d 凍, 出車前都無諗咁多去邊. 於是踩踩下, 踩踩下, 就踩左入屯門...
其實點解會係咁踩, 一黎禮拜六嘛, 唔急既. 二黎其實我好憎走回程, 理由可以參考我環島day 4. 夜晚係香港市區走黎走去, 感覺真係好爽, 無乜人無乜車咁. 香港地係我屋企, 無容置疑, 但我真係好憎香港既人. 自私, 公利, 不友善. 因為環島時, 踩車過程當你遇到車友, 係會好自然傾兩句或者最基本會打個招呼, 叫聲加油. 搞到我習慣左一見到車友都會打個招呼咁. 呢晚都遇到好多車友, 但係回應我打招呼既得兩個人. 都係上左年紀有返咁上下車齡既車友. 唉. 仲要踩返屯門d 「單車徑」, 係香港踩車都有時真係唔係幾開心........
每一次係香港踩車都會好感受到我好愛呢片土地. 香港既文化, 廣東話既奇趣, 做事效率等等, 但係香港人越黎越bull shit, 香港d 狗官更加唔好係到講, 簡直係提起都沾污左我個blog. 就好似d 九巴佬咁, 你公司對你唔好你就發洩落d 乘客同其他道路使用者身上, 你話你係咪抵你成世咋巴士?
所以當夜蘭人靜, 個個訓哂個時, 靜靜地踩住架車, 望住身邊既景色, 充滿回憶既街道, 寧靜既思考空間, 呢d 都係我選擇夜晚踩車既原因.
今次踩車都有d 收鑊, 其實多得屯門公路, 青山公路比較少車, 所以司機們都比較有耐性同埋禮讓, 而且路比較闊同埋相對市區黎講比較少起伏, 再加上我尋晚踩時遇到警察路障, 都無比人逗, 所以我諗早上踩都應該ok. 青山公路由荃灣到屯門紅橋一段大約20 公里, 都係比較平坦既路, 所以我都踩得比較爽. 以後如果係見到太陽時想踩車, 我會選擇火車入荃灣西避開市區路一段, 或者紅磡搭西鐵到美孚由荔景山路葵福路上入荃灣西再開始踩....原因嘛留意下一篇誌記吧! 是有關於坡路段訓練的.
只係今次可能因為太凍, 兩個膝頭哥又黎超痛.........我諗護膝既錢都係無得慳...
5 則留言:
有關 膝 的問題回覆刪除
小心D 踏車的 個個都係 膝頭哥 出問題
我自己 就留意到 自己的 "發力位" 太高 引至膝痛
你試下 留意 關唔關事
令外 好似 有D 補健野 幫到 膝頭
但好似要長食 無就斷尾
但 為 踏車要食藥 就見人見志了
我仲未發現到究竟係咩原因導致膝痛. 但共通點係如果踩多過六公里就會痛, 即係我係屯門回緊程出黎個時先開始感到膝頭有d 奇怪. 係青山公路更加係覺得對膝頭哥好似就黎瓦解咁. 但係一停低行兩行卒兩卒又無事. 第二日我諗住變鐵腿但係又行得走得好似無事發生過咁. 我係到諗係咪血氣運行得唔好d metabolite 積左係個關節到, 因為當晚d 季候風吹埋黎都幾凍. 下次我會試下踩返一百k 但用護膝看看有無進步.回覆刪除
至於食藥就唔會了, 食療我都未得啦點忍到口 :p
但就有飲開粉的電解質運動飲料, 都幾work.
我現在發現了小妹膝痛的原因了 - 真的是因為天氣太冷. 過去的冬天小妹都在膝蓋上綁上暖包, 問題就沒有再發生了. 現在夏天要騎八十一百公里膝痛的毛病也沒有再發生了.回覆刪除


text:
星期六, 7月 10
絶對
唔好講人地, 講番自己錯處, 真係掃埋都有成蘿. 匯丰一役講乜鬼價值投資, 咪好似散仔咁係最低價沽貨, 往日所謂堅持, 不過成就人地係你最殘處打劫你. 好似賭仔咁檢討, 如可堅持多半年, 咪由輸變贏番, 咪係又一傑作, 可以嚟獻吓世. 但知道心態已亂, 玩落去都係要死. 由眼睇信啲數字, 到否決啲信念, 都係果啲資料, 都係果啲人, 咁你而家又啲信你而家既判斷, 同你見到既嘢呢. 世事無話絶對既準, 但夠胆死用到最多五份一身家去博, 雖則個時個個都話獅王係盤石嚟, 所以信念呢樣嘢, 都係留番畀啲學生哥好過, 係自認一定無知吓, 分散係必須, 係持續生存既必須, 好似 benjamin 話齋, 持有或操作一隻證券, 不能說為構成一種投資. 但其中盲點, 就係人人同身邊啲人都話啱, 而呢幾十年都係佢令人發逹, 咁形成既信念, 係咪一種真理呢. 咁推論落去, 就算人類滅亡, 地球都要繁榮落去, 實有其他動物接捧, 獅王應千秋萬代, 真至宇宙結束為止. 唔好認為硬膠, 其實其他死樂觀既推論, 一路推落去就係有咁既結論. 當然筆者唔係末日論信徒, 如相反咁推咪即係樣樣都死, 咪要儲定糧水匿係深山, 等核爆等死. 之所以, 光明之處, 要預備黑暗; 係絶望時, 要耐性等待光明, 道都只係一種往還而已.
呢半年操作, 仲差過兩年幾前, 見到中石化同華能走出谷底, 咪慢慢買番, 咪買哂係山腰中間囉, 仲要畀人抽高咁派, 其他啲資源股輸幾十個更加唔使講嘞. 我地呢啲常人見到改善, 咪買囉, 但就係見唔到價錢同不對稱. 亦有啲后生 blogger 開頭講價值投資頭頭是道, 但最后進化出嚟既, 都係睇圖做買賣, 咁又好似忘記咗價值, 但啲券商一定支持囉. 人地成績我就懶得去核實, 自己就知咁睇消息去炒實死得, 唔死都蝕章. 睇番證券分析, 操作唔係睇時機, 就係睇價錢 (同價值之差距), 第一種要睇智慧, 后者就要加死注, 即係溝淡, 如你仲有水既話. 智慧常人通常都係無啩, 后者要加一啲死心眼, 同堅持囉. 日常練習, 唔係跌市, 就唔好買貨囉.
4 則留言:


text:
就過年啦,好多做過迷你粘土品既同好,或者都整過下全盒啦.
有人會買現成既六角全盒,或者圓形既,亦有人會自己整.
我呢d咁懶既人,又想慳錢,又想個全盒特別d,又想細少少既,咁點搞好呢?
燈!燈!燈!Dun!
就係用雞蛋布丁杯啦!
你地知唔知成隻杯都係六瓣波浪型既呢?仲係一路收窄架喎,最正既係佢既杯底仲有一截杯腳,反轉佢就係容器啦!
首先,要齊腳鋸開佢,杯底剛好貼住杯腳留低.咁就係全盒個膽啦!D分隔點算?自己用紙做partition啦!
咁個蓋呢?
我咪話咗隻杯身係一路收窄既,就咁再鋸一截出黎,係濶d口果邊,粘返塊紙皮,咪可以做盒蓋咯.當然啦,我有鬼d咩發熱工具咩!鋸出黎既邊係醜咗少少架啦,我既克難工序係咁上緊架啦!
嗄!就咁見人?唔係啦卦?咁咪好肉酸咯?
我都知,所以我都有為佢做返一條用黎遮醜既粘土邊既.所謂人要衣裝,我個全盒就要金裝啦!你地睇下,係咪得得地呢?
通常d人都會係個蓋面畫下畫既,我咁懶,都係咪啦,反正show出黎既時候,多數都揭開咗個蓋架啦!
呢d傻事,係兩年前做既,我唔會再咁搞架啦.如果你地有興趣既話,不妨做一次傻瓜吖!我諗仲趕得切架!
係咪真係work既?唔信,下次逛超市,多手拎杯雞蛋或者朱古力布丁睇下啦,再想像一下我講既野,有時垃圾都可以變精品架!


text:
Thursday, June 4, 2009
Day 20 30 Apr
我今日帶左Midby仔同姐姐去健康院做聽力測試.雖然Midby冇訓到覺, 但都好合作, o係屋企食飽奶之後都好滿足咁比張包被包住, 姐姐抱住佢, 同我一齊到健康院.入到去登記處比左本書仔佢一陣, 就已經有姑娘過來我度, 問係唔係李XX既bb...叫我地跟佢去17號5房.入到去, 我要抱住Midby, 等姑娘放隻耳塞入去左佢度, 話會自動CHECK到架喇.我刻意留意Midby會唔會因為聽到d 咩聲而有反應, 又唔覺喎.過左一陣見個姑娘好似做唔到個test 咁, 就去改用另外一個較細既size.做完左面佢就放個耳塞去佢右面, Midby都好合作, 只係最初姑娘放入去時佢郁, 個姑娘就叫我拍下佢.做左一陣姑娘就話做完, 結果合格.我見到部機print左個好細既report仔出來, 有兩條graph, 兩條都好似一樣樣咁...總之佢話pass 就ok啦.
Posted by Midby Mum at 10:26 PM
Labels: Midby 之點點滴滴
Subscribe to: Post Comments (Atom)


text:
上回提要:阿拉伯海岸 入面有一個遊樂設施以阿拉伯冒險故事為主題.而呢個故事就係關係航海家辛巴達嘅,名為 辛巴達傳奇之旅 Sindbad's Storybook Voyage.
入口周邊有一啲旗幟,畫上咗 辛巴達 同埋佢嘅寵物 老虎Chandu.
至於等待區內亦放咗一啲有關辛巴達故事場景嘅壁畫.
其實,我覺得呢個遊樂設施好似 小小世界,只係場景由世界各地,變成辛巴達嘅故事.
再加上,辛巴達傳奇之旅 嘅船隻同 小小世界 嗰啲都好似樣!
入面嘅場景,包括有馴服巨鳥,對付魔怪,到訪皇宮等等.順帶一提,呢個遊樂設施同 東京迪士尼樂園 嘅 小小世界 一樣,都係整到好似真係響海到航行.
估唔到響呢到,神勇嘅航海家辛巴達亦好有音樂才華,響旅程途中,不斷唱歌;響其中一個場景,更加可以見到佢打鼓添!
去到旅程嘅尾聲,辛巴達拎住好多食物,寶藏,滿載而歸;連 老虎Chandu 都好開心喎!
我響初中嘅時候都睇過 天方夜譚 呢本故事書,其中一個故事就係關於辛巴達架啦;但其實黎到今時今日,實際故事情節我已經唔太記得,只係隱約記得某些情節.但呢到響短短十分鐘就能夠帶你睇哂整個辛巴達嘅故事,好特別,而且啲佈置仲整得好靚添!


text:
11:32pm! 今日幾叻! 11點幾就寫blog啦! 因為今日冇出街! 呢幾日晚晚咁夜訓, 開始有d作病啦! 喉嚨開始有d痕! 不過其實次次媽咪去旅行我都會病o家啦! 冇皇管嘛! 今年算好好o家啦!
今日有兩樣唔開心嘢, 第一就係肥Ben打比我, 話佢老婆嘅預產期就係我結婚嗰日, 所以應該做唔到我MC啦! 唉! 咁點算呀! 我真係諗爆頭都諗唔到, 我重有邊個男仔fd有咁鎮定同咁好口才喎! 不過佢都算好好o家啦! 一知道就即刻話比我知, 唔洗到時先通知我, 搞到我咁頻能, 同埋我都真係替佢好開心囉! 孖女呀! 希望佢哋可以健健康康咁嚟到呢個世界啦!
第二樣就係今日豬豬搞生日會, 本來我都去嘅, 不過志雄今日問我, 豬豬阿婆前幾日先去咗, 屍骨都未寒, 佢就開生日會! 好大愁口o家! 真係唔好個喎! 你同佢講吓啦! 我諗諗吓~~ 好似係喎! Bonnie前一排死咗阿婆, 跟住生日都唔比趙叔請佢食飯喎! 好似真係唔好咁, 唔好話對死人尊唔尊敬哎! 剩係講一陣黑到自己, 黑到屋企人或者嗰d所謂唔介意嘅朋友都唔好啦! 況且, 我自己又就嚟有紅事, 媽咪又唔向屋企, 我想問吓忌唔忌都唔得, 所以我話比豬豬聽志雄個老豆生日, 我唔出去啦! 費事一陣出到去個心又唔舒服就唔好啦!
雖然我事後一定會同番豬豬講出真相, 但係都向呢到同佢講聲sorry先! 希望佢明白佢表姐我有幾迷信先得o家! 搵日請番你食飯補數啦!


text:
愛台灣 ☀ 天籟溫泉會館
2010‧10‧01
唔知係唔係浸完溫泉嘅關係 我地大家都好好訓
一覺訓到大天光呀 我仲賴床比人影左video 唉
出門口食早餐喇
酒沾安排左報紙掛喺門口 真貼心
沿路行出去 好大霧 我地即刻好sad呀
仲諗住影相架嘛 仲諗住游水架嘛 依家咩都冇晒....
心情唔多好
我地唯有去食早餐 今朝嘅早餐好豐富呀!
我地狂食狂食 嘻嘻
我最懶 著住睡衣落嚟食早餐tim 失禮晒...
樣樣都好好味 仲好多款揀tim
食左一個鐘 大家都好飽喇
出返去見到冇晒霧喇 好開心!
我地啦啦聲返房換泳衣
經過好湯屋 原來都幾靚喎
如果間房冇私人溫泉 嚟浸下都唔錯
經過尋晚浸溫泉嘅地方
好大陣硫磺味 果然係陽明山嘅溫泉 正
可以煮旦嘅小溫泉
係呢個泳池喇 水天一色
仲有按摩池 下一層係我地最愛嘅滑水梯!!!!
換好晒衫 就出發喇!
我好鐘意呢個泳池呀 好好玩呀!
有好多SLIDE 仲有水流出嚟架
而聰少嗲地同媽咪就係咁玩滑水梯
室內泳池都有小小滑水梯
享受完泳池 就返房享受一下私人風呂
公公同婆婆浸 聰少同YEEE浸
我地就一家三口浸
媽咪話好珍惜一家三口浸浴 因為我大個喇
好快唔可以一齊咁FREE咁浸
一邊係風呂 一邊係露台
環境好靚架 好舒服
如果唔想比露台嘅人見到 可以落簾架!
浸完溫泉好舒服呀
好唔想走 可惜我地要趕旅遊車走
再見喇 天籟溫泉 一間好靚嘅溫泉酒店
臨走見到有室外嘅PLAYGROUND
可惜有D雨粉 唔玩咯
我地返台北LU


text:
2015年8月28日 星期五
麥當勞 @ 九龍灣 ( 28-AUG-2015 )
( 28-AUG-2015 FRI )
尋晚瞓得唔係咁好 唉 ~
早餐食奶醬多 其實真係無胃口 食到一半已經唔想食 不過無理由咁嘥 慢慢慢慢食咁囉 ~
菇場忙呀 咁都好 時候過得快 d ~
Lunch time 出去行下 之後忍唔住喊住打比里奧大人 唔明媽咪做乜鬼 明明出去食 但就同我講話喺屋企食蒸魚 都唔知佢想點 其實我覺得好煩 出去食就出去食 做乜要講大話 好在依家可以同工人 whatsapp 都知道佢其實食咗咩 ~
喊完好 d 所以買嘢食番菇場 其實又係食兩啖已經想唔食 雖然係我至愛嘅炒米粉 但覺得今次好難食呢 ~
2 點幾收到工人 whatsapp 話媽咪唔食嘢 之後家姐打黎話工人喊哂 好驚媽咪唔食嘢 咁即打比阿姨 之後再打比姑娘 佢話媽咪血壓心臟正常 喺佢地角度其實無咩問題 但在於屋企人角度就可能有問題 所以如果再唔食嘢 就去醫院囉 ~
唉 又令到我無哂心機 真係驚到對手都冰哂 好在今晚唔駛煮飯 所以都諗住去探媽咪 等我自己個心定 d ~
放工即去媽咪屋企 問佢食咗嘢未 佢反而問我去唔去食嘢 咁好啦 陪佢一齊坐下都好 難得佢肯坐 ~
紅燒野菌豆腐算最清架喇 最緊要佢肯食飯 咁先有氣力 我依家真係好矛盾呀 唉
工人同我講話媽咪唔食嘢 佢喊住同媽咪講 再唔食嘢佢走架喇 之後媽咪叫工人切半個梨 飲咗 d 奶 咁都好 依家真係要靠工人架喇 我實在好感恩有呢位工人 緊張媽咪程度比我同家姐更為甚呢 ~
里奧大人 7 點 15 分放工 不過我話未走住 坐到 7 點半左右 條腰骨無啦啦超勁痛呀 所以都要走喇 ~
陪埋媽咪番屋企 祈完禱就坐車走人喇 ~
約里奧大人喺屋企附近等啦 但我真係無咩胃口食嘢 所以去麥當勞算喇 想快 d 食完快 d 番屋企 ~
沖埋涼就睇電視 11 點瞓喇 ~
訂閱: 張貼留言 (Atom)


text:
越式炒飯 - 材料係火腿絲 + 扎肉絲 + 蟹柳 無厘味道 超難食 我炒得好食過佢幾倍呀 哼
( 4-aug-2009 tue )
尋晚瞓得幾好 所以都幾精神 我除咗想要個好老公同錢之外 最想要係瞓得好 睡眠質數太差真係好慘架
今朝精神唔錯 所以食乜都覺得好味 d 咁呀
無啦啦 1 號風球 聽見都開心呀 接近 lunch 嘅時候就 3 號 個風好似好勁咁 所以同里奧大人近近地食嘢算喇
番到菇場最緊要係睇最新風暴消息 講到 " 天鵝 " 唔穩定 唔知會唔會掛 8 號 攪到個心忐忑不安 因為好驚會夜晚掛 8 號呀 咁即係第日要番硬工啦
夜晚同里奧大人去醫院探奶奶 探到 7 點就走喇 因為天氣報告話稍後可能會改掛更高風球呀
8 點 3 坐車時 收到家姐電話 話 9 點 45 分前掛 8 號掛 乜 mood 都無哂啦 仲諗住抖番日家嘛 呢 妳估真係抖呀 要做屋企嘢架 仲忙過番工架
同里奧大人又去食棧 因為我突然好想食越色蒸粉包呢 不過水準差咗 所以應該唔會再黎食 lu
之前喺 7 仔買咗隻新加坡出嘅榴槤味同超甜粟味雪條 今晚終於試咗榴槤味啦 又幾好味喎 d 榴槤味都幾濃 同埋鍾意 d 口感呀 解釋唔到嘅口感呀
呢 唔知女人天性係咪買嘢嘅時候係 " 有殺錯無放過 " 嘅呢 其實買黎又無乜用 但唔買個心又蘿蘿攣 我屋企個冰霜就係比我 " 係又買唔係又買 " 就長期塞到滿哂 不過見到咁 " 常滿 " 又好有滿足感喎 噢


text:
太興叉燒 x 2 可能食咗叉燒 所以食唔哂 d 盤菜 因為上年都係咁 2 盤 係食得哂架喎
姑奶工人整嘅芋頭西米露糖水 超級甜 但我都會食 因為聽見佢地話有芋圓呀 煙煙韌韌好味呀 佢地話喺一田買 下次我都買番包先 呵呵
@ 滿記
我嘅芝麻糊杏仁茶湯丸 ($36) - 唔熱都算 但稀亨亨又無味囉
姑奶嘅芒果黑糯米 (沙冰底) 好似 $33 但呢個芒果同黑糯米係另加嘅 1 片芒果就 $8 咁 2 球黑糯米就 $10 佢話有次佢老公知佢鍾意食 總共買咗 4 球比佢食 咁依家識佢嘅人都知佢非常熱愛呢個芒果黑糯米 咁個女仍都當然知啦 咁夜晚又特登買咗 6 球比佢食 所以佢果日就一共食咗 10 球黑糯米 恐怖 @@
( 9-FEB-2016 TUE )
今朝瞓到 11 點 15 分先自然醒呀 因為約咗家姐 1 點幾去到 fat fat 屋企拜年 所以即刷牙沖涼 之後落去食早餐喇 ~
家姐未咁早搞掂嘢 所以我地番屋企抖陣就搭車去 fat fat 屋企拜年 lu ~
差唔多到 fat fat 屋企樓下 咁我過馬路望咗右邊先 因為 d 車喺右邊黎嘛 點知里奧大人捉住我話盲中中唔睇路 我話我睇咗啦 痴巾 之後過完馬路 佢行多幾步就放低 d 禮盒調頭走 都痴鬼線 我話其中有盒係妳契媽架 因為佢一陣會去契媽屋企拜年嘛 但佢照行 咁有鬼得佢 我一定唔會追 痴乸線 ~~~~
再之前過一條大馬路已經喺咁話我唔睇車 咁有架大貨車黎緊 但其實距離好遠 根本我行到過去 架貨車都未到啦 我唔係咁嫌命長囉 咁當時係紅公仔燈 所以佢話唔好過住 之後無車喇 又叫我過 但當時都仲係紅公仔燈 我咪話一時一樣囉 其實我已經慶慶地 因為好多時都係咁 double standard 我覺得好煩 ~~~~
差唔多 1 點半就去到 fat fat 屋企 家姐都到咗架喇 我話條友肚屙所以唔黎 家姐又猛問食咗咩 我話一陣講 哈 ~~~~
同家姐坐到 3 點左右就走喇 原來家姐無食午餐 因為驚 fat fat 又煮湯丸 上年佢食咗 8 粒呀 所以有 d 恐懼 同埋我地叫 fat fat 唔好煮喇 傾下計好過啦 ~
家姐聽見我同里奧大人鬧交 即刻話無哂心機 之後問駛唔駛佢打比里奧大人 我話駛鬼咩 由 Q 佢啦 反正我都無諗住同佢食嘢 ~
我帶家姐去食狗仔粉呀 估唔到佢都鍾意食 咁梗係啦 辣菜甫咁鬼辣 佢仲一連倒幾更落碗狗仔粉度 我話佢完全當我死嘅 @@ 佢食第一啖就話唔辣添喎 我話食落妳就知 之後佢都話好辣 佢話得好辣 基本上我應該食唔落 最後佢要叫罐汽水飲添呀 哈 ~
一律 $36
一律 $43 但今次呢個汁無乜味咁噃
一律 $13 我同家姐都鍾意食陳皮魚蛋架 以前陳記魚蛋都係陳皮魚蛋 點知上次同里奧大人食已經係普通魚蛋 lu
家姐去探媽咪 所以食完就送佢搭巴士 去到即有巴士 佢又話唔想上 想同我行去小巴站 我話唔駛呀 咁難得一去到有車 梗係上啦 快 d 探媽咪好過 ~~~~
我行番去小巴站 但居然幾架都爆哂 要行前兩個街口先上到車呀 ~
4 點半番到屋企 家姐 whatsapp 我 問我見唔見到.......... 好驚囉 我問佢見唔見到咩 ?!?! 我以為佢問我見唔見到鬼呀大佬 之後佢再打里.......... 嘩哈哈 笑死我 一早講里奧大人嘛 嚇鬼到我呢 ~~~~
不過我今晚都會去姑奶屋企食團年飯嘅 要派利是比兒生仔女嘛 ~
見到條友真係想兜巴刮佢 我都唔想同佢講嘢 最緊要唔好同佢 d 家姐講話我頭先唔舒服就得喇 唔好新年流流咒我呢 ~
7 點開始食 差唔多 9 點就走人 同姑奶打的去九龍灣 去埋滿記食甜品就番屋企 lu ~
沖埋涼就休息 呢兩日特別特別攰 原來每月一到 所以未夠 10 點都瞓喇 ~~~
( 10-FEB-2016 WED )
今次無咁劇痛 唔知係咪因為真係無飲奶茶呢 ?! 但都係痛 同埋嘔囉 出出入入好攰 哈哈 但我又好鍾意沖勁熱水涼 唔知係咪因為水溫教到 46 度 平時最多係 38 度 所以次次沖完涼就超級攰 好似焗完桑拿咁 哈哈 ~
濛濛瀧瀧見到里奧大人熨衫 之後又開機洗衫 咁都好 唔駛我做 呢幾日又天氣潮濕 我地又無出街 所以開唔到抽濕機 咁冬天衫又厚 真係好快又一機 如果等我精神先開機洗 起碼有 4 機衫要洗呢 ~
今日完全無食嘢 除咗沖涼 完成無離開過張床 加上呢排真係超級攰 真係唔願郁囉 ~
( 11-FEB-2016 THU )
呢日好 d 咁啦 不過仲係有 d 痛同嘔 同埋仍然無胃口食嘢 ~~~~
好在唔駛番工 可以盡情瞓 瞓到 8 點就出廳 但都唔想食嘢 只係想認真沖涼洗頭啫 ~~~~
里奧大人呢兩日應該食丁丁 平時我會覺得佢好慘 但呢兩日我勁憎佢 所以唔覺得佢慘 同埋無同佢講嘢 哼 ~
我聽日要番工呀 所以 10 點半都瞓 lu ~


text:
好多謝Baby Mo 邀請我哋去
探索大自然遊學園 x 動物農莊 2016
門票(全日任玩證)早上十時至下午八時
成人HK$80/小童$140/幼兒$30(星期五)
成人HK$90/小童$160/幼兒$40(星期六/日)
地點: 亞洲博覽館舉行
今年妹妹豬都大個咗,
有好多遊戲可以一齊玩喇..Ready go!
小檬同學仔都有一齊去呀...媽媽們帶住小朋友,
檬爸就去掃場,攞定飛玩其他攤位
時間真係排得啱啱好呀!
{好玩DIY工作坊}
{美素佳兒自家有營牛牛工作坊}
一開始先做牛牛..
妹妹豬未識,要姐姐幫手.
整吓整吓又得咗
其實係媽咪做 =p
兩個嘅製成品
跟住砌積木
{Mega Blocks大大積木動物園}
積木見屋企都有得砌,
於是叫小朋友做啲特別啲嘅活動~ 餵羊.
姐姐等派草嘅時間我哋就摸吓小白兔先.
{得意動物say hi!}
妹妹豬都夠膽摸喎
跟住就係小朋友同大人都鍾意嘅餵羊羊
小檬不停柑講話自己餵羊唔驚...好似好勁咁.
咁佢又真係唔驚嘅..不過妹妹豬就唔得喇..C要攬住我
{好玩充氣遊戲} 親子馬彈彈樂
鏡頭一轉,又到另一個遊戲,吹氣馬馬
雖然要自己搖,不過小朋友都玩得好開心
鏡頭又轉,妹妹豬已經乖乖坐喺到玩巧虎喇!
呢兩個哥哥姐姐,有得玩,幾多歲嘅玩具都啱
跟住呢個好玩喇
{至型小廚師工作坊} CP蛋卷
我都係第一次見呢部機.
放啲蛋漿入去之後
等一陣再放條腸
就會自己彈出嚟!
三個小廚師
完成
如果上載FB仲有半打雞蛋攞添!(我冇攞,怕未返到屋企都爛晒!)
整完熱辣辣, 差不多中午時間,順便食埋Lunch
大家都要休息一吓,食吓唞吓
唔知係咪有女同學喺到
小檬真係自己一個食晒碟三文治
兩個食完仲玩到咁...
真係好癡纏嘅兩位小朋友呀!
食完繼續佢地嘅遊戲!
{體驗耕種樂} 米之寶插央初體驗
學插央!帶頂草帽扮農夫先
喺排隊睇雀仔期間,妹妹不支倒地,於是姐姐同妹妹休息,
我哋繼續我哋嘅遊戲..
{巧虎又嚟喇}
兩位小朋友跟住巧虎跳晒舞,
就排隊影相
好在妹妹豬叉完個快電,都可以一齊影!
仲有好多好多野玩~
{海洋動物探索之旅}
{趣味轉轉滾輪}
{海邊清道夫}
{開心七彩滑梯}
{刷牙仔}
{playright}
{西瓜波神射手}
{八爪魚歷奇之旅}
剪咗段片比小朋友睇返happy moment!
已經唔積極,都有啲贈品!
大熱天時有冷氣嘆又咁多遊戲,下年一定繼續玩!


text:
所有安排時間同第一日一樣,
都係同啲老師打咗招呼就自己玩,佢上咗去個sir滑梯玩,
好在都忍住唔喊,唔知道係咪撞到吓呢??
第一日未知要開門,擒入去..哈哈
呢日已經識要開門
hello~
老師叫小朋友排洗,就乖乖排隊
繼續扮去we we
到妹妹豬手上喇
(唔使我喺後面提,叻叻!)
放學返到屋企,
妹妹豬識話俾婆婆知道佢今日喺學校喊,唔sir滑梯
好叻呀..記得小檬果時真係唔識講自己做過咩架
適應班Day 3
呢日如常玩車車/廚房,不過冇玩sir滑梯喇,唔知係咪驚左呢!
有位普通話老師見到妹妹條辮仔就同我傾吓女仔紮辮辮,
話~ 呢啲唔係咁經常用嘅詞語,
講到我都唔知道自己講咩!
嚇c人
妹妹豬見我唔理佢,已經自己走去睇圖書!
好叻叻呀~
自己走去睇,唔使我陪!
又到排洗喇...
以為又係扮去we we
點知呢日真係we到呀!!!!
wow.好開心呀..
第一次見到人we we
我自己會咁開心架..wakaka
出嚟梗係讚賞佢啦!
入課室喇..呢日聽吹汽球故事!
小朋友仲可以幫汽球畫頭髮添~
同校長傾談講咗兩句,俾佢睇咗啲相,妹妹豬想睇,我就話唔睇電話架.
放學返到屋企,妹妹豬識話俾婆婆知
佢今日喺學校曳,要睇電話.
真係估唔到咁快識報告
適應班Day 4
呢日上午黃雨,好在都過得快,所以下晝有得返!
原本唔係叫姐姐咁紮架,不過都幾好吖..
我都要諗吓之後點叫姐姐整咩頭???
定俾佢自由發揮呢?
今日校長有啲野同我傾..於是老師就帶住妹妹去玩,
佢又肯跟喎!傾完都冇搵我!
排洗..
呢日冇得wewe喇..可能啱啱去咗~
唔緊要,已經好叻架喇!
適應班Day 5
最後一日喇!
我諗好大機會遲啲自己返到學校都係咁!
我再幫佢紮返條melody已經爛咗!
唯有plan b孖邊妹就算!
睇吓圖畫/玩吓車仔,
入課室聽故事喇!故事講小朋友返學校...
唔知道點解今日時間好似特別快,
落堂完成5日嘅適應班喇!
妹妹豬比我想像中更加鍾意返學!!
比我想像中獨立!
唔知道下星期要坐校車,情況又點呢??
BB生涯就快結束,準備開始上學嘅生活
真係有啲唔捨得~
不過對學校生活又有另一種嘅期待...


text:
因為一句話, 我就有呢個idea..
小學老師袁先生(小學時代嘅叫法) 話: 「你結婚時叫晒所有同學仔...」
佢生日快要到時, 我就諗...等我結婚都唔知等幾耐, 不如就依家.咁啱另一個失散咗嘅同學打俾我話想叫埋其他同學仔慶祝, 於是就有咗呢個生日會...
之前我就約咗袁生呢晚食飯, 點知佢問我唱唔唱k, 我話唱, 佢就話MegaBox幾好, 嘩, 我都未去過, 不過應該唔錯, 起碼佢可以免費泊車, 唔使趕住走...
跟住我就send email俾玩開嘅幾個, 當係剩係約佢地食飯, 然後就用facebook 約其他人, facebook真偉大!
雖然好多人未必星期五晚得閒, 不過呢, 都有十幾人.真係多謝支持!
最好笑嘅係到咗呢晚, 咁啱我地圍內幾個到先, Neway俾咗間海景Party房俾我地, 袁生同佢個friend仲以為真係咁少人, 問我點book呢間咁大嘅房, 我唯有吹話我唔知, 同佢地講幫人慶祝生日, 就俾呢間我, 但係佢地又發現俾咗好多果盤, 咁我又話出去問下d人, 叫佢地收番.
袁生仲好婉惜咁同我講, 咁大間房, 最衰咁少人, 好似好冷清咁.
之後到benny出場, 佢一入嚟, 就話咁大間房, 袁生就話係囉, 應該每人帶多一個嚟, 於是benny就即刻出去, 拖咗兩個小學同學入嚟, 袁生又驚又喜!
之後大家都好開心, 影咗好多相!
見番今多好耐冇見嘅同學, 真係發夢都冇諗過! 真係好開心! 見到大家有唔同嘅發展, 真係好神奇呢!
攪得成功! 大家開心, 喺呢段忙碌又心煩嘅時間, 不枉我花咗少少心思去攪呢!


text:
July 10, 2009 and July 11, 2009
早上要上班, 下午才回家收拾餘下的物品, 原來帶兩個小朋友出門有好多嘢帶, 大仔都還好, 細仔d奶粉, 尿片已經用咗個喼好多位.我哋坐9:00pm CX107 去Auckland, 當日班機真係滿到瀉, 架機係新機, 可惜經濟客位個seat位唔係咁好坐, 商務客位就好正.點解經濟客位唔好坐? 因為個seat位係move forward, 冇得向後, 所以訓唔到, 又要抱住細仔, 所以極之辛苦.不過新機的優點係自己可以選 movie 睇, 鍾意睇邊套都得, 對我就用不著喇, 有時間都訓下覺好過啦.班機係 Auckland 時間下午12:25(香港時間7月11日8:25am) 先到, 遲咗35分鐘.當日天氣唔好, 落大雨而且幾凍.天氣大約9至15度.落咗機就返屋企休息吓, 阿媽話去飲茶都唔想去.下午時間過得特別快, 食完嘢2個小朋友都唔睡覺, 起屋入面走來走去, 於是同佢哋沖涼, 跟住夜晚就出去食飯.
出發的行李
香港機場
細仔的Baby Food + 用品 (from CX)
Baby Food (冇食過, 因為差唔多全程訓覺)
尿片 + Mustela cream
大仔的CXgift
點解有2個? 因為空姐見到細仔搶大仔個dMickey Mouse 簿仔, 所以比多個細仔(原本得尿片+Mustela cream), 細仔見到好開心


text:
老老實實,我就真係好少會睇TBB,今日難得早返屋企睇下喇,套野就叫做《我們的天空 —同根生》,第一個場景,熟到不得了,上水喎!水貨城丫嘛!我就住係入面!
心諗︰好呀!有多套野幫我地上水居民吐苦水講下我地既苦況啦!
點知第一節都未完,我只覺得呢套野美化大陸人,更過份既係醜化香港人.
其中一幕:有人係大街撞跌老婆婆,劇情的確唔係個兩個新移民(一對母女)撞跌老婆婆,個兩個新移民仲走去扶起佢,但就一班香港人圍埋去屈佢地撞跌老婆婆,最後,劇中正拍攝上水水貨情況既記者就挺身而出,拎出證據幫新移民澄清.
對於呢一幕,首先,我相信唔會真係咁岩有人影低到低邊個撞到邊個﹔其次,我住咁耐上水,問心個句我係有見過婆婆公公跌親,但真係無見過大陸人會停低扶起佢地,反而我成日見到既係拖住車仔一箱二箱既大陸人撞到人而唔道歉,甚至就係呢啲拖住車仔一箱二箱既大陸人撞跌人囉!
容我講個親身經歷:最近,我見上水開左個新商場,入面開左幾間食肆,有晚就約屋企人試下間酒樓,入到商場都未上到酒樓已經見到海量大陸人(包括售貨員同侍應),雖然唔係好鐘意但其實都習慣左上水就係好多內地人,但當我入左升降機之後,突然一班大陸人禁返開度門入左黎,其中一個著住高跟鞋踩左我一腳,本身都真係無謂小事化大,點知佢仲撞左我幾下,一句道歉都無,我就講左句:「踩到人都唔道歉仲撞撞撞.」當事人唔知係唔係唔識聽廣東話所以無比反應,但佢隔離個男人就幫佢出聲講句:「下?佢踩到你,痛個個係你又唔係佢,佢洗乜道歉?」然後佢報以一個好威威既笑容離開部升降機好似錯個個真係我咁.其實,對住呢種理論,我真係覺得我輸左,鬼叫佢地係強國人咩.
留係我腦入面既另一幕︰新移民囡囡搵學校唔識英文搵唔到學校,然後囡囡就話會比心機追返啲成績.無問題既我都知好多內地人下一代係好勤力,但真係唔係個個都係咁,點解我知?因為我會入同區小學做補習,往往成績差既都係新移民,莫講話更努力讀書追分數,叫佢地串多兩個英文字一陣默書佢地都唔肯溫.發奮?唔係無既,只不過真係唔係個個都係咁.
順手提一提,佢地話個囡囡第一次測英文係零分,第二次有二十分,進步左20倍,其實係我認知既數學當中,零乘二十都係等於零,進步二十分係值得讚但真係唔係進步左二十倍.﹙希望我無記錯對白﹚
仲有一幕,新移民媽媽返工整親,然後就有問有冇工傷,個經理就話佢係自僱人士,一副不負責任既態度要佢自已負責仲叫佢唔洗返工,其實,香港既僱主唔係真係咁無良心!更何況新移民媽媽知道香港有勞工保障,返工之前唔問清楚可以怪邊個?如果你覺得我咁講好無良心好無同情心,咁如果而家受傷既係一個岩岩港大畢業既後生仔,大家只會講係佢自己返工前唔了解唔問清楚自已有咩保障.
印象中尾二個幕︰家中老人對住新移民媽媽,話個仔消失左,婆婆講左句對白意思係個仔為左申請老婆同個囡落黎先賭錢,但其實早係十年前香港已經講緊內地人黎港假結婚,不知有幾多內地人呃香港人感情,為既只係申請黎香港,其實假結婚個個國家都會有,真係無必要講到香港人想申請佢地落黎想到去賭錢或者唔顧唔理家中長輩…
真係最後,套用返劇開頭一個香港人既其中一句對白:「香港係一個金玉其外,敗絮其中既地方」,所以請大陸人唔好再慕名而來,或者攪盡腦汁移民黎香港喇,尢其個啲申請左甚至己經落左香港但日日不停鬧香港話呢樣唔好個樣唔好,一副十分嫌棄香港呢個地方既大陸人.
套劇真係太醜化香港人喇,維穩都唔好咁過份.
原文連結


text:
我o地o係旺角搭巴士o黎到慈雲山北巴士總站,o係附近商場o既茶餐廳食完o野,2:55pm正式出發嘞!
上山o既路就o係巴士總站入面
下面係慈愛苑
山上o既就o係慈雲山觀音佛堂
由慈雲山上的話,樓梯比較直,如果想行得輕鬆D,可以o係沙田o果邊上
就快到觀音佛堂嘞!
山邊o既石櫈
唔駛廿分鐘就o黎到慈雲山觀音佛堂
另外一邊寫住“回頭是岸”,無錯呀,唔想扯o西氣上山,都係回頭是岸好呀!
繼續上山前,入一入去觀音佛堂睇o下,不過其實都無乜o野好睇,聽呢o度職員講,o係佛堂入面上高少少,會見到姻緣石,但係我o地無去睇嘞!另外呢o度已經變o左做骨灰龕場哩!
觀音佛堂有團可愛o既貓貓,手手腳腳都唔見o左呀!
離開觀音佛堂,繼續上,見到一個破爛o既亭,原來叫做破曉翁亭
好似一隻馬o既大石
晨運人士樂園
3:30pm上到o黎,行前多少少就到獅子亭口嘞!
估計觀音佛堂入面都有路上到o黎呢o度呀!
上獅子亭嘞!
上到o黎獅子亭,發現呢o度有間士多呀!沿住士多o既路繼續行去
再繼續行會發現有叉路,而我o地行錯o左路哩!不過因為行錯o左路可以遠望八仙嶺
應該o係呢o度落山呀!
沿路o係一條溪流,亦因為o甘,呢段路有好多蚊,而我亦成為蚊蚊o既下午茶哩!
千期唔好做大話X,如果唔係個鼻就會越變越長
終點在望啦!
過o左馬鞍山郊野公園呢個牌,好快就到嘞!
有兩個婆婆o係o度洗衫
落到o黎見到好多個天秤,有好多好多座,呢o度叫水泉澳
4:40pm完成呢日o既行程,我o地慢慢行,唔駛兩個鐘就行完啦!
經過博康村,好耐無見過冬菇亭嘞!
對面係沙角村
呢日城門河好靚哩!
疑幻似真


text:
近來成日俾老妻鬧我扮聾唔聽佢支笛; 好多朋友又話我囂張咗, 叫早晨都唔瞅唔啋, 借咗聾耳陳隻耳, 以為我驚死佢地想同我借錢. 查實係冤哉枉也. 年紀愈大, 發覺聽覺愈來愈退化, 對社交生活造成好多誤會同不便. 於是的起心肝去配隻助聽器.日前行入助聽器舖頭, 問店員有乜又平又正嘅好介紹.佢話兩蚊到兩千蚊都有, 豐儉由人.我當然要兩蚊至平嗰款啦, 同錢有仇咩? 店員同我掛條線落頸處, 佢話: 插隻耳塞落耳仔, 再拖條線插入裇衫袋口就OK嘞.我問佢點解冇聲嘅? 佢話: 兩蚊雞隻梗係冇聲啦! 不過, 人地見到你心口條電線, 一睇就知你係聽覺殘疾人士, 自然會大聲同你講嘢啦.諗落又好有道理, 兩蚊雞就可以等人大聲啲同自己講嘢, 唔使“吓,吓”聲要人地重複講, 你唔煩人地都煩啦.卡都費事簽, 攞張八達通“嘟”一聲扣兩蚊搞掂.
於是戴住隻道具助聽器四圍蕩, 瀏覽下城市嘅光景.行行下入咗油麻地廟街.好日都唔會去廟街, 費事俾啲鳳姐截住叫聲靚哥拉我上樓談心, 入咗房聾聾地兩個牛頭唔搭馬咀棧嘥氣, 做唔成生意慢下手仲俾人打一身.不過行咗好耐都冇嬌娃兜搭, 反為眼前一亮見到座牌坊, 咁大個仔依家先知到原來廟街有個咁重文化氣息嘅地標.牌坊有對楹聯: 「廟貌莊嚴信善虔誠香火盛, 街頭熙攘人群歡樂貨財豐」.聽落願景都幾進取同樂觀, 希望係咁啦.
轉個彎又見到一間麻雀舖, 店牆上有一幅壁畫, 國際巨頭埋堆打雀局, 四家都叫緊大牌.奧巴馬單吊等緊九萬混一色對對碰, 佢個馬仔安倍諗住摸隻九萬然後鬆張俾大佬食舖杰嘅擦下鞋, 點知俾習大大自摸隻九萬食出花么九.奧巴馬當堂面燶, 本來佢皮膚已經夠黑, 條氣谷到塊面黑過墨斗.肥仔金隔岸觀火笑到見牙唔見眼.習大大好得戚, 開心過打低咗十隻貪污大老虎.不過佢唔俾狼震鷹落場, 無謂689忽然落台到時唔知搵邊個頂佢個位, 費事尶尬囉.
轉入橫街, 嘩, 好多舖都有鎮店之寶.老婆唔準屋企養貓狗, 所以我唯有出街睇.講真, 望住成車木面機械人低頭玩手機火都起, 望下貓狗趣緻嘅樣仲開心.
大叔, 貓都有肖像權架, 咪見到就影, 我唔想個樣隨便俾人放上“飛屎卜”架.
曾江話美源髮采最好用, 乜色都可以染. 佢諗緊染隻大紅色, 青春啲, 好過成日俾人叫做白髮魔女.
行行下入咗商場, 見到信用卡賣廣告招攬用戶.呢條裙夠晒霸氣, 成百張卡跟身, 著住佢去濕平, 鳩烏實唔使擔心碌爆卡.
呢間商場嘅地板好迷幻, 我喺三樓望落去, 暈暈地差啲一躍而下.
望落二樓仲更加暈, 成堆蝗虫排喺名牌店門口等入場.買完就地喺門口裝箱.場面墟冚過佔中, 真係想落去射胡椒噴霧劑.
商場逼到爆, 人篋爭路, 嗱嗱林離開商場.點知一塊「一目偵信」偵探社廣告牌兜口兜面撞埋嚟.佢話有乜債仔,老婆偷情,老公偷食,肉參, 單隻眼都可以同你摷出嚟.咁勁? 下次立法會搵你去摷發叔翻嚟開會, 唔使成班建制派等餐懵.仲可以摷埋個港大首席副校長出嚟上位, 唔使陳文敏左等右等咁委屈啦.
條行人路又係水洩不通, 人篋爭路. 唔想隻腳踭俾拖篋撞損, 不如坐巴士去尖沙咀.點知跟住前頭架巴士行足成條彌敦道.俾前面嗰位「港大一級榮譽,通識真正王者」Leung Sir對懾人心魄嘅三白眼挖咗足我個成半粒鐘, 咁凌厲嘅眼神, 望住有啲心怯.不過望望下我又忍唔住笑出嚟.吓, 通識都有得補習? 講真, 通識其實即係夠八掛, 使乜學? 得閒碌大雙眼觀六路,豎起耳仔聽八方, 自然收到料啦.
終於去到尖沙咀星光大道, 學遊客用手機Pano影番張維港照, 做個時代見證, 好命嘅話比較一下100年後維港變成點.
見到小艇有人手持魚網撈撈下, 仲以為捉緊魚. 望真啲艇蓬頂有塊廣告, 原來係「佳發海港清理」公司人員喺度撈垃圾.今時今日仲用咁古老方法撈垃圾, 可能想俾鬼佬感受下維港舊日情懷掛.
維港填海愈填愈多, 兩岸就快貼埋, 睇嚟遲下可以一步跨過對面海, 過海地鐡冇人坐.
嚟到尖沙咀, 不如過埋海去IFC逛下.嘩, 熊山熊海, 差啲又以為佔中.
跟住就見到1200位「突搜選舉委員會」成員排住隊入場預演2017年突搜選舉.咁聽話又齊心又有默契, 亞爺好安心囉.
由中環直落灣仔影藝學院, 見到一堆蝴蝶, 唔知又有乜蝴蝶效應?
影藝學院賣物部入面有隻碗, 碗內有粒精子.依稀見到自己同人海中千萬億人類嘅前身.一粒咁卑微脆弱無助嘅浮游生物, 點解會變成千萬種唔同口面唔同性格嘅人? 而每個人都曾經打低千萬對手, 贏過一次游泳冠軍, 想起馬上重拾自信, 都值得驕傲嘅.
坐巴士回家, 途中望見路邊坐滿人.忽然間我又想起「面書」facebook呢樣嘢.依家人人都玩「面書」, 希望可以通過大氣電波將生活向外伸展, 結交世界上千萬唔識嘅人, 分享人生. 其實使乜捨近求遠咁隔涉? 周街咁多人, 隨時可以走埋去截住一兩個, 當面同佢地講下自己尋晚做過乜,聽日打算做乜,今日食過乜. 又可以打開手機俾佢地睇下家人或者屋企隻愛貓愛犬嘅照片, 之後同佢講聲“like”, 真係friend 過打band, 溫馨到爆.唔知咁做會唔會俾人鬧發神經呢?
人生有好多個站頭, 不過有啲站係唔想落車嘅.落錯咗就“衰咗”.


text:
年過三十歲仍長時間單身,未拍拖亦無熱切意圖去追女仔,就會假設你私底下性格有好大問題,唔識同人相處,可能好似有五十道陰影嘅格雷咁鍾意玩BDSM,再唔係就直情覺得你根本就係基,或者兩者兼備,係一個鍾意玩SM嘅基佬.好彩我份人夠咸濕,最多比人懷疑鍾意玩SM,暫時未有比人懷疑過係基嘅.
2015年5月15日 星期五
現今騙徒手法層出不窮 (教會單身事工系列二十五)
係剩/乘/盛/賸/嵊/晟/鱦女當道嘅教會入面,尤其係弟兄,好似肩負起一份責任,正所謂生於亂世,有種負任!返得教會就有責任溝姊妹,成日凝住就會有個死鬼關德興師父走出黎:「剩女問題,男子有責!」耐唔時就有D三唔識七嘅渠頭走過黎同你講,教會咁多女仔點解唔揀返個,呀邊個邊個都幾好云云.
年過三十歲仍長時間單身,未拍拖亦無熱切意圖去追女仔,就會假設你私底下性格有好大問題,唔識同人相處,可能好似有五十道陰影嘅格雷咁鍾意玩BDSM,再唔係就直情覺得你根本就係基,或者兩者兼備,係一個鍾意玩SM嘅基佬.好彩我份人夠咸濕,最多比人懷疑鍾意玩SM,暫時未有比人懷疑過係基嘅.
所以有段時間我都好積極考慮過,係咪直接話自己係基,扮出櫃算數,起碼唔駛咁煩,咁到第日遇到自己鍾意嘅人,又可以話靠住神嘅大能拗返直,仲可以四圍幫明光社講見證賺下車馬費,都可以話係一舉兩得.
甚至有D人索性覺得你靈性上出左問題,「你係咪唔夠信心?」,「你係咪無祈禱?」,「你係咪無依靠神?」,「你係咪有罪未認?」,「你同神關係好唔好?」
根據聖經教導,由罪進入世界一刻開始,邊個無問題?你女朋友家下好完美咩!你男朋友唔會睇AV咩!你同奶奶相處好好咩!你好喜歡約你外母飲茶咩!
教會先製造出一堆 so called 單身問題,然後試圖幫你解決,以為可以解決呢D問題後,就解決到單身,所以就衍生出果D乜野提昇自我形像,擴闊社交圈子,認識自我,要你明白上帝係你身上有計劃等等,要你不斷咁去改.簡單黎講,係覺得你未夠好,未夠努力,要更加努力咁去贏取上帝為你預備果位.當然我唔係完全否定呢種講法,你努力到月入三十萬,我相信的確比較容易搵對象,但呢個係咪就係教會背後嘅目的呢?
咁係咪努力過就得,係咪努力過就搵到呢,我究竟係去搵一個我會愛佢,佢又會愛我嘅伴侶,定係搵一個Arch enemy出黎,好似悟空咁先要去界王星修練,等佢有足夠實力去挑戰撒亞人王子比達呢.咁我不斷咁改善自己同認識自己,擴闊社交圈子到Facebook有二千幾人時,同埋已經學識界王拳,戰鬥力有9000以上,係咪就可以搵到真愛呢?
咁傳道人呢個時候就會走出黎同你講:「哦,咁其實都無保證嘅.」
嘩,搞場大龍鳳出黎,搭咁大個雞棚引人落搭,最後先同人講無保證,現今騙徒犯案手法真係層出不窮.
(待續)
訂閱: 張貼留言 (Atom)


text:
我可以老實答你,我岩岩開始學人做Blogger 個陣真係咁諗,但係我唔係為左拎貨Size 先學打人打Blog
如果認識我既朋友其實我一路都有打開Blog 但係Blog 就係講自己野同埋真係唔公開
世代唔同,而家個個都好似作家,攝影師一樣~拎住個電話影影影,係個電腦前面打打打咁就係Blogger
雖然做左Blogger 真係半年,但係已經覺得同我岩岩開始做既時候唔同哂~
我知~好多人會覺得d 大牌子就搵d Blogger 試用,又比貨Size 佢地試,試親乜Q都話好,
但係我地自己去買野呢又優惠又冇Sample 送,去拎d 試用又比人白眼真係好嬲好忟~
之前我會有理冇理乜都參加乜都Join ,但係而家既我~就真係唔會再咁啦~
因為真係想有興趣既產品先去試~亦唔會好唔好都會同人地講係好到癲咁~
好似愈講愈講離題咁tim~都係講番正題好d
今次我既題目係粉底公証人~當然係要粉底!!!!
近來大家都睇到我呢排多左試用既產品係我最愛既濕粉底,由我開始正式化妝開始,我都係揀濕粉~
因為對於我呢d 混合性肌既人黎講,乾粉實左上唔到~太難推啦~即使幾貴既產品都好,我係用唔到乾粉~
今次有機會試用兩隻唔同品牌既粉底,不過我係完全唔知呢個品牌係咩~
所以會以我既第一身去評論呢兩款唔同既粉底液~
我將兩隻品牌先試於手上,睇睇質地方面既分別~
先論顏色方面,即使兩隻都係自然色但係都有分別,品牌A 比較白一點,而品牌B 就比較深色一點
再講水潤度,品牌A 感覺上比較水一點跟剛剛新出的L'Oréal 差不多.而品牌B 就跟我平時用開的IPSA 差不多
另外再講遮暇度方面,睇係手度而論呢~我自家覺得品牌B 既粉底好似會遮到D~或者顏色會影響到係手既表現
試左係手,當然唔少得要試上面架啦~始終手唔同面部既效果
所以我而家就再比一比大家睇下我既素顏效果~呢個樣我係查左個日霜包含左Bass 既成份
另外再將兩隻唔同既粉底查於面上,單單將粉底點於面前都好明顯睇得到係有兩隻色~
不過唔知真係將佢地查均左係面度有咩效果?咁就要Keep 住睇我以下既效果啦
首先我先把品牌A 既查均於整個左面,個人感覺就是遮到毛孔,不會感覺太重
(不好意思,影完相才發覺原來我未有查均)
(真係好低能,冇帶CON 化妝真係睇唔真係唔係查均左)
當兩隻粉底查完之後,反而我覺得粉底B 好似比較跟自己皮膚顏色一樣
但係品牌A 會睇落較明亮一點,效果出黎會好一點
而家我再將兩個品牌分明以左右面~以素顏同上左妝既效果做對比
先睇睇品牌A ,由於相機色系唔同或者效果出黎唔好,同埋我係將素顏既相Cut 出黎,
所以會大細唔同,希望你地唔會介意呢個問題啦~
先講毛孔方面,佢遮暇效果唔錯~黑眼圈都遮到下,雖然唔係話真係完全遮哂~
不過出油問題就因為我今次冇再落碎粉.粉餅定妝~我係3個鐘左右鼻方面已經出油~
五小時後就整個面也出油~而當天我整天在家沒有外出~
再講講品牌B,先講貼服度~我開頭會覺得佢會令我皮膚變深色左,但係估唔到查左上面跟我本身皮膚差不多
貼服度也不錯,感覺上跟品牌A 的一樣很輕~不會令你加重皮膚既壓力~
但係遮暇度就比較差不多,都遮到黑眼圈同面部紅印~
另外出油方面跟品牌A 一樣,約3小時後已經開始出油~唔知係唔係真係冇用碎粉開係呢?
不過如果真係以一次性作比較係唔夠既,黎緊我會分別兩日去試用呢兩款粉底,睇下究竟用埋碎粉既效果
會唔會同冇用一樣咁快出油?會唔會因天氣熱既問題甩妝?仲會睇埋佢會唔會耐左就變色既問題
不過單單第一日試用,以鴛鴦面咁見人真係第一次~不過問左屋企4個人~有3個人覺得品牌A 較好,而我跟爸爸都覺得好似差唔多
當然化一次係唔夠既,仲要得半邊面wor~睇緊既你都會話我玩野呃鬼睇文啦,所以黎緊我會分開三日再試下成面既效果
首先第一次既試用係品牌A 既粉底,而今次我同左個朋友行下街仔所以我化左少少眼妝
本身左上既就係素顏,睇得出我本身黑眼圈蠻勁,因為前一晚又睇門徒xdd
又打下Blog 攪攪下又成四點先訓所以當天皮膚也不算太好,加上我右眼近鼻位有少少暗倉印
加上本身面豬叮既位係有dd 暗倉印,當上完妝之後黑眼圈問題就未必遮得哂~但係整體睇番就好自然
如果加埋少少眼妝同胭脂就成個Look 好睇好多啦~
再睇番出油問題啦~
可以睇到其實如果我有用番碎粉定妝既話~三個鐘暫唔算好出油,大約鼻係有少少
而五小時開始就會d 出油,而七個鐘加上我不斷係時裝店試衫行街已經睇到我成面都係油
仲有少少甩妝既情況,好彩我當時我已經番屋企食飯o者XDD
再傾傾B 粉底,由於我實在太懶啦~所以今次只係上粉底我乜都冇查啦\
另外我完全唔記得左自己上左粉,所以唔記得影番張做記錄,希望以文字補救我既錯失
先講星期一既皮膚簡直比星期日更錯,原因係我個日又掛住睇"小學生殺人事件"攪到又三點先訓
加上個集劇又好感人攪到我喊到傻左,所以黑眼圈加眼腫問題都好勁~
當上左粉之後,我係呆左唔知睇緊既你有冇一路望住我打既野啦,
其實我曾經講過我覺得粉底B 係好深色,但係上哂成面之後竟然覺得對於我黎講係有D 白啵
不過認真的佢遮暇度係估唔到咁得Wor,起碼我個黑眼圈都遮到~
個妝係我番工時間都Keep 到食飯時間都冇點出油同甩妝~
我諗緊,究竟係因為我長期Keep 住係冷氣地方做野,又冇點大動作郁動~雖然係有陣時會行出倉做野
但係都冇點溶妝,定係我轉左方式上妝呢?因為星期日當天我仲係試用緊
Caudalie 既日霜
所以我當時係只係用日霜,而今日就用番防哂+Bass 所以會唔同左?
所以我都係唔信邪,為左試真個效果我都係用番同一樣產品試多次產品A 粉底,
經過一個訓番好D 既教,個樣都冇殘冇咁大個黑眼圈,所以話呢~Sis 們唔好太夜訓啦
對比品牌B 黎講,佢遮暇度差DD ,起碼個黑眼圈仲係幾覺,不過好自然,
同埋個妝真係Keep 到Lunch都無出油啵~~睇黎真係枝Bass 好大幫忙呢~~
整體黎講,其實品牌A同B 都各有千秋~品牌A 好水潤好自然但係遮暇度唔高
但係品牌B 遮暇度好好,感覺都好輕但係對於我黎講真係太白啦~
同事們就覺得品牌A 比較自然岩我多D,而品牌B 就差不多但係對於我黎講就太白
所以雖然感覺上差不多,如果真係論整體就係品牌A 比較好,而遮暇度就比較B 好一點
品牌A 就感覺上比較輕,而品牌B 就比較厚一點,我也覺得品牌A 會岩夏天用,而品牌B 就岩冬天用
唔知你地又覺得邊個品牌比較岩我多D 呢?
你又想唔想知究竟呢枝品牌A 同B 係咩呢~
其實品牌A 唔係咩大牌子既產品,佢只係一個你可以係屈臣士成日見到既Za True White Plus 既粉底
係唔係有d 估唔到呢?其實即使係大牌子又或者開架產品都各有千秋~
唔好以為平就唔係好野,我介紹左比你啦~有興趣歡迎到各Sasa ,屈臣士揀選~
只係需要$139~就可以搵到一枝岩係夏天使用既濕粉啦~希望我既介紹幫到你啦~


text:
祝大家新年快樂 每日都開開心心 健健康康
尋晚無煮飯呀 所以去食味千拉麵 依家味千 d 食物縮哂水呀 除咗餃子外 其他樣樣都細碟咗呢
雖然細碟 但食食下又幾飽喎
里奧大人呢排咀腫 所以又去許留山食特種龜零膏 我又食兩啖 食完見暈 我暈就大鑊喇 依家唔係昔日嘅葫蘆身型 所以暈咗里奧大人根本絕對無可能扶得起我 so 我決定 2009年開始減下肥 但又唔可以減得太犀利 因為我要有肉地先靚女架
今朝番工居然車等人 車程又順 所以勁早出到去
難得咁早 所以去遠 d 嘅地方食早餐 沙爹牛肉米餐 勁正呀 因為我好鍾意用有耳嘅杯飲奶茶架
番到菇場忙到爆 但好開心喎 因為除夕 4 點可以收工喇
同里奧大人去茶餐廳食 lunch 佢話食過好好味 所以去試下
里奧大人要剪頭髮 所以有過份充裕嘅時間比我 ready 晚餐 橫掂有時間 行下惠康 買咗 6 盒粟米湯 1盒 $4.8 咋 平時好似要 $7.x 架 再經過買燒味嘅地方 拎起盒豬腳薑黎聞 好香呀 所以買埋佢啦 之後再去街市買菜就番屋企喇
是日懶餐 - 黑椒蜜糖雞翼 + 菜心
黑椒蜜糖雞翼 - 本來想焗 但唔知焗幾耐 所以都係煎算數喇
菜心 - 超大條超甜 但美中不足係有渣
豬腳薑醋 - 聞落去好香 諗住好好味 但 d 醋好酸 唔掂呀
依家 d 手提電話真係用 2 年就玩完 所以我都要換電話喇 我好 "鏡錫 " 部電話架 不過舊電唔聽話咋 但又唔想買舊新電喎 橫掂聖誕多 further sale 所以順便叫里奧買埋比我囉 佢橫掂買開電腦 唔爭在買埋電話比我啦
之前用咗白色電話 所以今次用紅色 無咁悶呢
我其實鍾意 LG 同 sony ericsson 嘅電話款 但有 d 係無 3G 有 d 又太貴 所以都係揀番 nokia 因為用慣 nokia 嘛
本來想陪里奧大人徑步 但已經 10 點 2 所以索性叫里奧大人都唔好跑步 早 d 瞓好過
今朝落雨 所以天氣開始又凍咗 d 喇 咁搞法真係好計易病
早餐食芝腿治烘底 + 奶茶 佢地落單無幫我走牛油 不過有牛油真係香好多 但就肥好多囉 所以係唔會要牛油嘅
里奧大人番咗大陸 晏晝自己買車仔麵番菇場食 今日無咩人喺菇場食飯 所以靜到有 d 耳鳴呀
當諗唔到食咩嘅時候 就特別零舍想食辣嘢 所以就去食酸辣米線喇 如果屋企附近有埋麻辣米線就更加正喇
行行下無啦啦落雨 所以覺得好凍咁呢
次次諗住去百佳買小小嘢 但就覺得好似比人落咗降頭咁 咩都買一餐咁 今次仲 so 因為買滿 $100 有 9折 所以一路買一路計數 好計忙架 好在喺超市買嘅嘢都多數有用啫 唔係就好 sai 嘢架喇
是日晚餐 - 粟米龍脷柳 + 香草牛油粟米 + 豉油王蔥粒炒飯
粟米龍脷柳 - 臨近歲晚 想清哂雪柜 d 食物 所以又整龍脷柳喇
香草牛油粟米 - 之前煲湯淨嘅 所以炒埋佢 多碟餸就無咁寡呢
豉油王蔥粒炒飯 - 其實單單用豉油 + 蔥花炒飯都幾好味喎
假期唔想做平時會做嘅嘢 所以食,下芝麻糊同唔徑步喇
今朝覺得有 d 熱同有 d 焗咁啊 唔知係咪 "吽" 雨呢
本來想去遠 d 食早餐 但諗諗下都係唔好 費事落雨仲麻煩
所以都係喺公司對面食芝士火腿菠蘿包 + 凍奶茶 食完好飽好想瞓呀
番到菇場仲屎火 唔知點解提唔起勁做嘢 因為一諗起星期三 ( 應該 ) 可以放早
1月1 日又放假 就勁有 holiday mood 呀
晏晝同里奧大人去美心 食 六寶飯 好耐無食燒鴨 (鵝 ? ) 覺得好好味 不過最好味都係 d 酸梅醬 食咗 3 包呀 幾驚比人鬧拎得多呀


text:
今日朝早約o左一個攝影師入o黎傾o野,佢價錢比出面d公司平少少,不過質素好似普通咁,唔係太俾到信心我同我honey呢!!
之後同屋企人去食味千拉麵,honey衰到死,食o左我特登留番俾自己o既帶子同蟹柳喎,成日都係咁o既!我媽媽笑我o地好似小朋友搶o野食喎!
下午四點半出到西九龍中心,嘩,好多年無去過,完全唔認得個商場呢!!今日我其實係o黎試妝o既,叫o左honey同媽媽o黎睇,因為我最信得過佢o地o既taste!!!
化妝師Maggie一開始就問我有咩preference o既style,但我平日都好少化妝,所以就答佢無,任佢試,結果佢前後幫我試o左三個妝三個髮型,開頭上妝時真係睇唔慣自己o架,而且一向眼睛不算小o既我估唔到都要癡雙眼皮膠紙,因為我有大細眼呢!!!!!除此之外,仲以為自己睫毛夠長啦,點知癡完假睫毛後一對比,嘩,始終都係要有d 假o野先靚o既,哈哈!!!
另外,值得一提係佢今年先開始引入o既噴槍上粉,原來佢特登去阿Zing度學,個堂價值不菲,我都覺得自己有幸係佢未加價錢用到噴槍,個粉底真係好貼好薄,我完全唔覺上o左粉,好自然呢!!!!
至於三個造型,除第一個掛妝唔太好外,其餘都OK,特別係Smoky Eyes造形,都幾型幾好睇,用閃光燈影相後,其實完全唔覺得個妝太濃,如果個smoky eyes再深d我諗我都可以接受到呢!!!而髮型呢,都算整得幾好,其實我無乜期望,因為我把頭髮一向難搞,但估唔到佢話又厚又重先易set頭呢,咁都好d!!!!(不過我honey可唔係咁諗,佢始終好抗拒我化妝,哈哈!)
成個試妝過程差唔多兩個鐘,Maggie真係幾好傾,仲講o左好多佢自己o既o野俾我聽,令我好有親切感,加上網友o係網上對佢都有讚無彈,令我好放心,於是就即場落埋訂,yeah,又煩少一樣喇!!!!
夜晚,我o地一家人去食譚仔記米線,真係好難得我媽肯夜晚出街食飯,雖然天氣極凍,不過可以一家人一齊食麻辣米線,成個心都暖晒,好滿足呢!!!
心得: 一路都預o左個妝唔太突兀我就會即confirm,因為想慳番d試妝費,所以我事前於網上都睇o左好耐,結果搵到Maggie,佢個forum條thread唔似其他人咁一味得人PM問資料,而真係有班忠實客人俾意見,絕對唔係一個人用幾個account留言賣廣告造勢,加上佢好努力放相上自己blog同網站,令我事前已經睇到佢o既作品,當然,實際一點,佢o既價錢算係合理,所以我真係覺得搵到佢好幸運呢!!Maggie,我人生最重要一晚就交俾你喇,到時你要令我成為世上最靚o既 新娘先好呀!!!
想睇我試妝o既相嗎?去我MUA個blog啦: 高清噴槍-眼睛識笑既新娘試妝


text:
李錦記沙爹湯底 一包係無咩味嘅
乜都有 d
我覺得好多呀 所以今次食剩一半
雲吞 / 水餃 - 好味呀 皮薄又足料
水魷 / 牛柏葉 / 豬皮
手切牛肉 - 呢度 $100 咁我覺得好過買雪花肥牛 因為雪花肥牛都唔平呢
白蘿蔔
炸魚皮 家姐話要 $82/斤 我覺得貴呀 下欄嘢之嘛 咁工人去到嘅時候仲未有 叫佢 20 分鐘之後先再黎買 佢再去嘅時候已經有人排緊隊等買
西洋菜 - 我第一次打邊爐食西洋菜咋
唐生菜 - 實在太飽 所以佢就原封不動 呵呵
蒜蓉 / 指天椒 - 一定唔小得啦 ^^
( 31-DEC-2013 TUE )
真係話咁快就過咗一年 感恩神嘅保守帶領 我呢一年都平平安安 快快樂樂咁過呢 ~
今朝食五香肉丁雙腸米 其實叫之前都驚驚地 因為驚好飽 點知呢 原來我個中藥杯無冚實 比我 fing 下 fing 下 fing 咗大半杯出黎呀 好在我有 2 個膠袋包住咋 但係呢 我 2 個膠袋都無縛實架 真係好在無倒哂出黎 中藥好大陣味 同埋好難洗甩架 丫 下次都係用密實杯好 d 咁今朝飲得果 1/3 杯 所以真係整定可以食米粉餐啦 哈哈 ~
個個都放 4 點 有 d 番半日添咋 勁羨慕 所以番到菇場真係無咩 mood 架 10 點幾 8 卦話我知放 4 點 我即睇 email 估唔到真係放 4 點 我做咁耐未試過呀 好感恩呀 ~
我同時希望里奧大人都可以放早啦 11 點佢打黎話放 5 點呀 佢尋晚先講 佢 d 同事話都唔知有幾多年無放早 lu 估唔到今年放 5 點 實在太感恩喇 感謝神聽我不斷嘅禱告呢 ~
好快又到 lunch time 今日有 lunch box 不過唔係咁想食 所以食到 1 點 再慢慢去洗碗 ~
4 點即時走喇 搭 van 仔去家姐屋企 其實我唔識行去佢屋企 不過佢工人要整嘢 所以唔可以即刻黎接我 咁我落車之後就打比家姐囉 等佢教我點行 行到差唔多到佢屋企 佢工人就出咗黎接我 好在沿途無大狗咋 如果唔係我肯定嚇到亂行都似 哈 ~
B 仔 & B 頭 - 家姐話佢地好 frd 架 因為 B 頭成日同麥包鬧交呢
望住工人做嘢
自己坐喺飯廳嘅麥包
悶到想瞓 哈哈
佢個姿勢好搞嘢
影咗好耐 佢都無咩點郁 哈哈
咁睇又幾得意嘅 因為好似 BB 樣
家姐放 3 點半嘛 不過佢唔係準時走 所以佢番到黎都差唔多 5 點 15 分 lu 佢一番到黎就問我餓唔餓 我話都幾咁啦 佢就叫工人整皮蛋夾酸薑 嘻嘻 ~
皮蛋治呀 咁樣夾都唔錯喎
一見工人拎隻碗整嘢比佢地食 佢地就即刻轉身望佢 家姐話 B 頭同麥包要食減肥狗糧 B 頭由原本 33 磅減到 27 磅 麥包就唔記得 但都減咗幾磅 話有番條腰喎
無處不狗 @@
里奧大人就 5 點半先可以走到 差唔多 6 點半就喺寶琳地鐵站接佢 家姐痴咗線呀 里奧大人坐低就即開車 但係門都未關架噃 嚇到我話唔好開車住呀 之後家姐話因為見到無車 所以即開走 @@
今晚打邊爐 對上一次喺家姐屋企打邊爐係夏天 果次又係好飽 所以話 3 個月之後先再打 估唔到真係隔咗好耐先再打呢 ~
又係食唔哂 d 嘢架 但我超級勁飽 個肚好似想裂開咁 真係無本事再食喇 ~
差唔多 9 點走喇 因為媽咪又每人買咗 6 杯啫喱比我地 家姐驚我星期五拎得辛苦 所以去咗去媽咪屋企先 叫工人拎落黎 之後再送我地番屋企喇 ~
里奧大人話食完鹹要食甜 衰啦 成日笑家姐講呢句 佢咪一樣係咁 ~
番到屋企即沖涼喇 其實都 10 點幾 勁想瞓架 不過點都要睇電視 一齊倒數開心嘛 哈哈 ~
瞓下等下終於到 12 點喇 新一年開始喇 希望新一年繼續開開心心 健健康康 平平穩穩渡過呢 ~
( 30-DEC-2013 MON )
依家要適應個新鬧鐘 所以瞓得唔係咁好 成日驚唔響呀 但其實里奧大人個鬧鐘都會響嘅 不過我都係覺得唔穩陣咁呢 ~
唔係太餓 所以早餐都係食奶油多 ~
菇場唔忙喇 但好鬼靜 所以有 d 想瞓 哈 ~
今日有 lunch box 食完再洗埋都已經 1 點 15 分 又差唔多開工 lu ~
放工即走喇 今晚唔駛買餸實在太好喇 ~
又開機洗衫喇 冬天衫好厚 所以 d 衫好似洗極唔完咁 好在天氣乾燥 咁都快乾 d ~
差唔多 7 點 15 分正想預備煮飯 里奧大人打黎話放工 咁我就抖多陣先煮啦 好難得可以一齊食嘛 ~
是日懶餐 - 魚香茄子 + 煎午餐肉
魚香茄子 - 就咁茄子咋 無肉架 我喺星期六買咗 2 條中型茄子 $12/斤 呢 2 條茄子啱啱好 1 斤 我覺得貴呀 不過好想食就買啦 最開心係終於清埋樽魚香茄子醬 呵呵 ~
煎午餐肉 - 懶諗其他餸 所以就煎午餐肉喇 今次好有心機煎架 ~
搞掂哂就沖涼 依家天氣咁凍 沖個熱水涼真係好鬼正 ~
睇下電視睇下雜誌 望下鐘都 10 點 45 分 所以瞓喇 呢排成日夜瞓 所以又有濕疹 兩隻手指功爆哂呀 痛鬼到呢 慘 ~
同奇異果差唔多 size
2 個辣雞餐
喺 MCL 換架 因為 31/12/2013 到期
( 29-DEC-2013 SUN )
瞓住張電毯又幾好噃 起碼隻腳唔會凍嘛 但瞓瞓下又會覺得有 d 熱 我會伸隻腳出黎 到隻腳開始凍番呢 又伸番隻腳入去 所以里奧大人話我痴線 叫我唔好用電毯喎 呵呵 但成晚暖笠笠真係好舒服架噃 ~
今朝 9 點半都醒咗 lu 梳洗之後就去大快活食早餐 ~
食完就番上屋企 抖陣就沖涼 再抖陣就番教會喇 ~
奉獻完之後就走喇 因為約咗媽咪同家姐飲茶呀 ~
飲完茶都 3 點 lu 同埋家姐一齊去九龍灣 之後就各自歸家喇 ~
里奧大人話之前喺大班買嘅蛋撻好好食 所以想食喎 買三送一 ( $12 ) 真係抵 因為就咁 1 個腸仔包都要 $7 呢 ~
熱辣辣好味呀 同埋好似食緊燉蛋咁 好滑呀 最緊要係個曲奇皮唔厚 同埋唔漏呢
喺屋企越坐越凍 但越凍反而就更加唔願郁 其實勁想瞓架 不過驚夜晚瞓唔到 所以唔瞓喇 咁就去煲中藥同燉肉汁啦 里奧大人就唔理架 照瞓 瞓到 5 點幾 ~
我都開始預備晚餐喇 天氣凍 尋日 5 點幾已經拎 d 刺身落下格解凍 解咗一晚都未解凍哂 最後都要拎出黎室溫解凍 如果唔係今晚無得食 哈 ~
7 點落樓去 KFC 買 2 個套餐 排咗好耐隊 家姐又已經去完 MCL 換爆谷 所以黎 KFC 度 join 我地 佢黎到都仲要等咗陣先到我地呢 ~
是日懶餐 - 菠菜粟米沙律 + 帶子刺身 + 越南虎蝦刺身 + KFC ( 外賣 )
菠菜粟米沙律 - 尋晚洗好咗 d 菠菜 今晚一定要食 咁家姐又鍾意食粟米 所以就咁整啦 撈埋日本芝麻醬真係幾好味 但唔加芝麻醬就無味架喇 因為里奧大人無加 所以話唔好食 衰 ~
帶子刺身 - 其實食 2 隻都已經好飽肚 所以呢 食完今次之後 應該要隔一排先想食 哈哈 ~
越南虎蝦刺身 - 要好有心機拻架 因為太細隻喇 其實我根本都唔係要呢 d 甜蝦 我係想要泰國生蝦果 d 咁大隻家嘛 今次有 d 比人呃嘅感覺 同埋之前同 8 卦一齊團購 佢就自己去拎 咁加 $10 就可以轉大隻 d 嘅生蝦 就係佢地原本 show 出黎叫人團購果 d 生蝦 ~
KFC ( 外賣 ) - 刺身生冷嘛 所以要食 d 熱氣嘢去中和番呢 ~
家姐一路食一路話凍 咁又係嘅 又刺身又汽水 點會唔凍丫 里奧大人都話凍冰冰食埋 d 凍嘢 哈哈 無計啦 因為 d 帶子話要 2 星期內食哂 對上食果次係個幾月前 再唔食就驚壞嘛 ~
今日我燉咗 d 肉汁 比咗碗家姐試下 如果佢接受到 下次再燉埋比佢呢 佢 9 點幾都走喇 因為我屋企實在太凍喎 呵呵 ~
里奧大人沖涼先 之後到我沖 woo 佢完完之後 成間廁所暖笠笠真係好鬼正 ~
椒鹽墨魚咀白飯魚
欖菜肉鬆四季豆
中式焗牛柳
豆豉鯪魚油麥菜
( 28-DEC-2013 SAT )
壞咗鬧鐘 真係瞓得唔係咁好 成日都驚唔知醒咁樣 ~
8 點起身 因為星期六車程實會暢順 唔會塞車 鬼咩 邊有人番工架 我次次同人講星期六要番工 佢地都好愕然 之後再加多句 : 咩妳星期六要番工架 ?!?!?! 簡直係傷口上灑鹽 ~
早餐食五香肉丁雙腸米 辣辣地真係唔錯呢 ~
番到菇場抖咗陣 之後又忙咗陣 但 d 時間都過得好慢咁 哈哈 ~
放工即走喇 今日有師傅黎整鋁窗 所以 2 點前一定要番到屋企 差唔多番到屋企收到師傅電話 話要 2 點半 是鬼但啦 我話 2 點半好喇下 因為我仲有其他嘢要做 唔好遲 因為佢地上次遲咗 2 個鐘 好鬼驚 ~
同里奧大人去 Cafe Lagoon 食 lunch 我都係鍾意食 tea 多 d 因為份量唔駛咁多 我食完之後飽到上喉嚨 所以叫里奧大人番屋企先 我就行去街市買餸喇 ~
忌廉湯 / 麵豉湯
焗肉醬意粉
瑞士汁炒牛河
2 點半同埋師傅一齊搭 lift 原來又係上次整鋁窗嘅師傅 我仲以為得佢一個黎整 即係好簡單好快搞掂啦 點知一出 lift 就見到成條走廊都係工具 里奧大人仲話 2 個師傅已經整緊添 估唔到咁大工程 之後見佢地係拆哂 d 窗出黎再換窗較 真係見到都驚 又無安全帶 勁危險呀 ~
家姐 3 點幾上咗黎整 Tab 佢慘喇 諗住用 Tab 玩 Pakopang 點知原來玩唔到 玩完一次就死機 最最最慘係佢本身喺 iphone 玩果 d 分無哂 道具鑽石車厘子全部無哂 佢勁想喊 嘩哈哈哈哈哈哈 里奧大人唔敢出聲呀 之後話好在唔係佢叫喺 Tab 玩 唔係就變咗罪人 呵呵 ~
鋁窗師傅差唔多 5 點先搞掂呀 好在又唔係整到烏糟臘邋遢 唔係又排執 ~
家姐 5 點幾喊住走喇 嘩哈哈哈哈 之後我就做清潔啦 抖陣就預備晚餐喇 ~
滾番熱 d 湯 諗住煮飯嘅時候 3 姑奶打比里奧大人 好開心咁問佢今晚同唔同佢食飯 不過我話整好哂嘢 唔想去呀 不過之後我話算啦 去陪佢食啦 難得佢咁開心叫人同佢食飯 咁飲埋湯就出門口喇 ~
去到我又買燒賣食 因為煙煙韌韌實在太好味喇 哈哈 ~
幫埋姑奶買嘢 差唔多 8 點先去大排檔 最搞笑係我同姑奶一齊向左行 里奧大人問我地去邊 因為大排檔係右邊家嘛 之後我話習慣一出去就係去姑奶屋企嘛 佢話根本我就係唔認路 嘩哈 ~
食到 9 點幾 之後上姑奶屋企傾下計 佢比咗晴晴張單人電毯比我 其實我想買電毯好耐 但又唔知邊個牌子好 佢話張毯係德國造 佢又用緊 所以話無咩問題 佢話有時半夜去廁所 去完入番被竇係暖笠笠係最正 咁又係呀 咁鬼凍 半夜去完廁所再上床瞓 真係要典幾典先暖番 d 咋 ~
原來傾到 10 點半 所以坐 van 番屋企喇 ~
番到屋企即沖涼 里奧大人就幫我整張電毯 隔咗陣就瞓下張電毯 真係勁暖呀 不過我未吹乾個頭 所以唔可以瞓住 ~
今晚又係 12 點先瞓 好在聽朝可以 10 點起身啫 嘻嘻 ~


text:
按年資比例計完有$8xxx 已經好滿足了! 嘻嘻 多謝公司為我開先例!
點知我一落到去就見到個傻仔企響度等我 原來佢已經等左2個鐘了
因為我之前講過唔想去尖沙咀 ,旺角同人逼 太嘈我頂唔順
佢帶我入長洲食海鮮同食甜品 最激都係去沙灘吹海風! 我頂得住喎! 哈哈
五個送先$180 但海鮮都幾唔新鮮 為食飯而食飯的話都可以接受
食完飯又要買小食 佢話我似金魚肚 永遠都食唔飽.........
我未食已經成個跌左了 浪費左 $5 呀!!
之後再去食c妹甜品 都ok 丫
周圍行下食下小食咁!!
長洲無乜聖誕氣氛 好少人無人嘈無人逼 靜靜地度過呢個佳節
多謝你悉心安排
祝各位聖誕快樂!!
今日無咩特別節目 好似病病地 所以唔敢周圍去
最後都無發病出來! 可能係中藥 & 針炙見效啦!
夜晚食麻辣米線 食完就訓了
2010-12-26 星期日
我地去左尖東 CEO 唱K lunch 嘩! 真係n 年未唱過呢個時段呀!
12點唱到3點 位位$60 都唔平喎! 唱完又話去大快活食TEA....
之後去左旺角GH 睇戲 我想睇"借東西の小矮人– 亞莉亞蒂" 但全場爆滿!
最後就睇Second Choice 小人國大歷險 輕鬆作品 笑下都ok
不過我唔明3D 黎做乜囉! $90 一張飛呀!! 好貴好貴!!


text:
谷哥啲報價成日唔更新, 唯有用人手入價計輸贏, 網上嗰啲就由佢囉, 遲早都啱番啩, 成日睇住啲價其實都幾無謂. 今日成交突破咗, 下半年前后應反覆覓高去.
睇住啲高通脹殺緊埋嚟, 咁持住啲鍊油股都唔係辦法, 本來想轉去啲資源金屬股, 但撞正今日中通信被人洗倉, 分散吓去電訊類都好過偏埋一邊咁話. 其實 552 無乜債, 正路借銀行好過去供嘢, 但大股東咁有信心, 咁就唯有奉陪到底, 反正呢十幾巴仙增長都幾難脫脚, 起碼唔會直接面對群眾, 唔使畀人抽暴利稅. 預咗仲有三四成要供同要磨多排, 留番啲鍊油貨尾嚟守尾門. bac 其實幾鬼想食, 但唸住古訓, 無五成都唔好食, 唔係都係哂氣而已, 一於死忍.
衰既特別易靈, 日本福島啲反應爐一早己鎔鬼咗, 怕且都要用日本仔既獨門秘技, 封印呢四個反應爐, 投機啲嚟計, 鋼材股同水泥股應仲有得去既. 但計落啲衰退期話要廿四萬年, 當我地祖宗黃帝距今六千年, 即係要經過四十個中國既文明咁耐先至安全番, 咁怕且下一個文明要交棒畀啲曱甴, 都夠時間佢進化嘞.
高登啲人鬧新移民係蝗蟲, 但其實啲六十打后都怕且係上一輩既后代而已, 煮到嚟抱怨真係無咪用, 諗吓點變成正面係咪積極啲, 可能我地第時都要靠佢地養都唔定. 通常聴到呢啲意見, 我都會問由何而來, 有乜論據, 通常都係感性既印象而已. 跟住我就會介紹佢地睇吓福利處年報啲錢點樣使. 雖則呢啲係應然問題, 但好似主席話齌, 無調查就無發言權嘞, 情緒發洩通常都只會帶來偏見而已.


text:
每次諗起阿女今年就要考小學就開始有D精神緊張
小齊有好多不足之處, 做媽媽當然想教佢
每日放工之後仲要返去同佢搏鬥... 有打 2份工o既感覺
如果佢係乖乖聽教都仲好D
我辛辛苦苦教佢佢有時就嬉皮笑臉,
我都唔知佢聽左幾多入耳...
同阿女去過 2 次 mock interview (一次學校, 一次街外) 之後
我知道佢各方面都仲有好多好多要改善o既地方
禮貌, 中, 英, 數, 常, 普通話, 音樂, 邏輯, 推理... 真係頭都大埋!
最慘係佢o係陌生人面前唔係好肯答問題 (救命~ ~ )
而 7月左右就要正式開始面試
我而家諗緊點樣o係有限時間內每方面再幫佢提升少少 (真係少少都好~)
時間實在好唔夠用!
街外果次 mock interview 係超越左小齊o既學術能力, 所以有好多o野佢唔識做,
但我接受呢個結果, 如果D學校真係要考呢D我地亦唔係一時三刻可以做到D咩o黎改善,
要貼都未必貼中, 所以今次去mock o既得著只係一個idea
知道有d 學校會用呢種format o黎考
雖然知道條路難行, 唯有儘量做好自己o既部份,
禮貌就不嬲都會教, 而家想提升佢"自覺地"展示出禮貌,
唔駛要人提~
中文我希望o係學校教左o既課程之上比多 dd input, 主要係認字方面,
英文我開始買課外練習教佢, 同佢一齊做...
當中嘔心瀝血情況自不待言
仲有我發現原來阿女識讀英文 passage 但唔係好識解釋,
o係我面前都仲好d, 陌生人面前再打50% 折扣~
story telling skill 亦係欠奉
數學更加係教到我投降... 阿女係咪真係盡得我遺傳??!!
有時真係教到不怒反笑... 同佢溫書真係幾吃力
佢亦自爆左今次數學叻叻PAPER 佢做錯左好多... (暈~ )
常識呢就平時出街每日講d 講d 咁啦
普通話我都向現實低頭出去讀比錢人賺, 打算報暑假o既公開試, 考成點普通話都會稍竭
其他邏輯, 推理之類我真係唔知有咩方法教佢?!
"腦筋急轉彎"幫唔幫到手?? 哈哈~
我覺得呢個女唔可以一味操練式學習,
所以現在我有個新o既諗法, 具體情況係點一路做一路再調整,
至於內容係咩我唔透露住, 因為我都唔知 work 唔work,
可能要幾個月時間先再 update 睇下效果如何?


text:
2014年11月13日 星期四
太湖大閘蟹餐
臨急臨忙,求其搵間近近地既,放工去.終於我地去咗呢度食,菜式都唔錯.話就話$568一位,但其實拎住呢張優惠券係買一送一既,咁即係連加一同茶錢都係三百蚊鬆D唧.
一個餐有兩隻蟹,我地五個人去,叫咗兩套,送兩套,都有八隻蟹啦.自行加兩碟餸,再追加一隻小籠包同一碗薑茶湯丸,咁就差不多夠食啦.
先黎既燒腩仔同叉燒,相當有水準,尤其叉燒,果然係招牌貨.12粒燒腩仔同8件叉燒,剛好一人有四件.
雪影明蝦球,普普通通,賣相可以.
蟹粉小籠包,都有湯汁既.部長驚我地一夾就穿,專登幫我地逐隻夾入碗.
四碗金湯小米燴遼參
我每碗畢兩匙都有咁多啦,入面既小米夠煙韌,遼參又夠滑溜,好食!
熱辣辣既黑豚肉,其實唔係好多片,配菜既蔥蒜同菰菌較多.
食咗少少野暖肚,大閘蟹就上場啦.
乜唔係話九月圓臍十月尖架咩?仲係農曆九月喎,隻隻都係公黎既?好彩都好多羔.
老老實實啦,其實大家都唔係太好食大閘蟹,所以一人食咗一隻已經冇人願食第二隻,勉為其難開多隻三份食,剩咗兩隻就要打包.
間酒樓都好貼心服務,見到我地唔再食蟹,可以收起D野,先上龍躉扒.估唔到呢味咁正,我食蟹果陣冇乜點到醋,就拎D魚黎點,果然仲好味喎.
跟住上米湯豆苗,清清地.
最後上湯丸
同鮮果盆,大家都好夠飽,又唔會食到漲住.
埋單果然係三百零蚊一位,大家有興趣既,可以去試下.
如果冇優惠券點算?可以訂檯時搵方小姐,即係琪琪,問佢如果冇優惠券,可唔可以俾你食大閘蟹餐既優惠,佢或者可以同你地安排架.
4 則留言:


text:
我一直都係腸胃不好的人,除左個玻璃肚之外,仲有一個問題就係便便不暢通.對於便便暢通嘅你哋,係無可能會明白坐係洗手間到幾個字都無辦法出來嗰種辛苦.可能係工作忙碌同有壓力的關係,二至三天沒有排便對我來說都是很正常的.所以成日肚凸凸,脹脹咁,好似有左3個月咁,便便都有幾磅重.但導致我體內儲存太多毒素,你都咪話唔辛苦.如果身體堆積過多的毒素,你就會留意到自己d皮膚變差,生暗瘡,嚴重嘅可能因為便秘而造成血液污穢,久而久之被細菌留咗係腸入面塞住哂,仲可能引發其他病出來,例如會生息肉更差嘅甚至生癌.
自問每日飲水都多,一定有八杯,用餐習慣不能話太差,蔬菜一定夠吧,我每日下午都會沙津,所以纖維一定多.最唔好都係我晚餐多數出街食,比較多油吧.
為左改善,我有時星期六唔駛返工的話,會一起身空肚飲一杯加左一茶匙粗鹽的䁔水,之後大約一個鐘內你會感覺到個肚係咁攪,勁有便意時就要跑去廁所去清啦,大約去3-4次到就清架啦.去清之後你會覺得成個人鬆哂.但係有個唔好處,就係鹽水太鹹好難入口,飲完都唔係好舒服,因為飲完必會去幾次洗手間咩都唔好做,齋等所以只好放假可以進行.可以的話我都唔係咁想成日飲.
另外,飲用天然蘆薈汁都好得架,幾好飲.成效無鹽水咁勁,當想去洗手間時有少少便意,清到下腸胃.不過有少少糖份,而且唔係度度有得賣,成本$18 支,我通常都係路過先買,當係健康飲品,好過便利店的問題d果汁啦.
除左以上方法,下面係最近一個月嘅心得:
聽好友介紹過話可以灌腸清除體內垃圾,但係呢我有啲擔心,佢就介紹咗隻比較溫和嘅方法俾我試左先.就係推介左我試iherb就可以買到嘅nature’s secret super cleanse 呢隻洗腸藥,佢呢個療程就食一個月(不能多過),頭三日我早晚各食一粒觀察自己接唔接受到,之後我就嘗試早晚各二粒,食左兩個星期之後就加份量到最高嘅用藥量早晚各三粒,千祈唔好超過一日六粒啊.一直keep 住早晚食一個月.
首先講講, Super Cleanse 係一種腸道清潔的補充劑,聲稱可以刺激和清潔結腸.含有鈣,鼠李皮 (協助排泄系統的排泄),茴香,甘草,生薑,角叉菜,滑榆樹(可帮助缓和消化不良,能提供粘液以舒缓消化道.),伏牛花,紅樹莓和其他一些成分的專利配方.就咁睇落啲成品都好似好天然,加上係iherb 賣嘅我就信佢試下啦.
講下我嘅身體變化啦.頭果三日啱啱食嘅時候,會覺得比較口渴,想飲多啲水,咁係正常嘅,之後習慣咗呢就已經同平時一樣飲咁多水啦.但就唔會好似食d減肥藥咁樣,心跳緊張呀,各樣各樣呀,我就唔覺得有啲咩其他變化.好彩我無side effect.頭果幾日D便便會比較臭嘅,因為排緊自己的毒素出來呀嘛.而且頭個幾日d便便都係有d硬,仲未暢通,始終塞咗係身體裡面咁耐.之後幾日會慢慢感覺到便便越來越軟身,而且慢慢你就會習慣咗每日有段時間會有便意.食咗藥嘅呢一個月來,我每日都可以去到一次甚至兩次,我覺得成個人好輕好舒服.停咗藥大約已經一個星期,都仍然keep住呢個習慣每日同一個時間左右就會有便意,簡直係太好啦! 不過剛完成一個月嘅療程,暫時唔能夠再食住,不過如果之後有一日無便便一定會再食呢.


text:
好寒冷的一天吖~
所以宇正訓到我叫佢都唔願醒
差少少就遲到喇
去到第二堂
果然...宇正知道發生咩事喇
去到換鞋時就開始不安
叫住「媽咪走!」 (佢既意思係叫我帶佢走)
當我remind佢要自己一個上堂喇
仲想想地喊添
呢個時候 係度佈置緊聖誕裝飾既校長 Miss Iris 又出場喇
當校長抱走宇正時
個下宇正爆發了!!!
"媽"聲四起 (係度叫媽咪)
灑脫的我 又走了
都預左佢會喊喇 不過呢個係一個training
早d比佢知道係要自己上堂
到第時上K1希望會好D啦
1小時15分鐘後
約埋老公接宇正
去到課室見到宇正
咦?!點解會換左套校服既?!
原來....宇正又嘔了...今次嘔到件衫
所以老師就同佢換左套衫
宇正的第一次着校服
估唔到係呢個情況下
WAHAHAHHA....
今次接放學宇正見到我同爸爸
仲喊得好淒涼吖
真係我見尤憐吖
中午同爺爺麻麻飲茶
跟住係屋企樓下同宇正剪個髮
今次係宇正第1次係街剪頭髮呢
不過其實只係剪左2/3
因為去到尾宇正唔係太喜歡D頭髮拮住要走
個人認為係唔剪好過剪
剪左個"亞旺"頭 (我自己都識剪喇... ><")
我稔都係去一D專幫小朋友剪頭髮既SALON會唔會好D呢????
唔理住喇...都要等D頭髮長番先有得稔
夜晚公公黎晚飯
食完時當我係度整幫公公整I-TOUCH之際
宇正又唔小心整到啦
D牙撞到個嘴....損左流血吖...
今次個嘴好傷 可以見到裡面有太約5MM的一條線
唉!!!!
好唔開心自己既警覺唔高呢
呢次如果唔係我太急於開電腦幫DADDY整I-touch
未收好d抬凳....宇正未必會受傷
好內疚!!!!!
湊小朋友真的是要一眼關十
好似我呢d咁粗心大意既媽媽真係唔要得
寫低呢件事接醒自己要打醒"13分精神" (+多1分)


text:
Manager
女友今晚加班通頂,作痛苦狀
我覺得公司失驚無神有乜大件事要人ot甚至通頂先搞得掂,冇問題.但係開個project由第一日趕到去最後o個日仲要日日ot番幾粒鐘偶然仲要通下頂咁,就好離譜.
成 個project流流長幾個月,既然由第一日你就知道唔夠人手,呢個問題係predictable既,唔該你請人.要人日日例牌ot幾個鐘又唔補水,咁即 係話簽contract既時候o個句:「工作時間由xx到yy」呢句statement基本上可以作廢.而因此我有理由相信,佢亦都有可能以後大條道理單 方面修改僱傭合約而不作任何通知.
人唔肯請,然後要班伙計同你做生做死話完左project之後有bonus,同共產黨十年前話香港07年就會有普選一樣,呢d空頭支票,你唔開好過開.
project唔夠人用但老細又唔請人既理由講o來講去都只有一個,就係個做老細既諗縮數,諗住慳番幾萬蚊自己袋袋平安.
聞 說該公司更獲美國某名牌大學商學院深入研究並由該院教授發表有關研究報告.我諗緊,如果所謂成功企業家就係咁樣剝削員工,淨係識得玩弄財技,同埋拍下膊頭 同你講句well done扮哂關心員工,然後你做生做死幾個月佢就晚晚番屋企大覺訓.但願我呢世都唔會係一個成功既企業家.
阿們.


text:
各種爆笑,影片,不可思議,娛樂,旅遊,寫真照片,愛情,下載…等等主題,內容精湛,精選,歡迎光臨.
( 作者:阿豐,香港電視飯堂厨師 )
王維基!我要鬧爆你!!
首先我要自我介紹,我係香港電視裡面一個最基層嘅員工,我並唔係負責創作,亦唔係負責拍劇,更加唔係負責化妝,我只係公司職員canteen裏面一個負責煮飯嘅員工,我實在係睇唔過眼,所以對唔住我決定要響度鬧爆你.
你到底識唔識做生意㗎,你知唔知你其實唔駛蝕咁多㗎!你知唔知你請D員工返嚟原本唔駛比咁多錢㗎!佢地做創作嘅為左追尋夢想都習慣左一邊食面包或者杯麵一邊做創作啦!點解你要比佢地有溫飽,點解你要比佢地知道佢地嘅自身價值,要比佢地知道編劇仔都可以有尊嚴,佢地三餐無溫飽響D大台都習慣㗎啦!
你又知唔知你買嘅拍攝器材係唔駛咁貴㗎!你用到蔡司鏡頭咁高級,你係咪唔知果D係用嚟拍電影㗎!你用其他電視台用嚟拍劇嘅你知唔知可以慳好多!D觀眾只會覺得畫面靚左,鬼知你用到咁高級咩!
你知唔知你將一套拍左十幾廿集嘅劇集,為左緊湊同節奏感而將佢cut到淨返9集,你知唔知浪費左幾多錢同時間呀?你咪由得D觀眾睇垃圾囉!D觀眾咁多年都係咁㗎啦!咪由得佢地繼續雞汁送飯囉!
仲有,你飯堂賣到D野咁平做乜?16蚊個快餐,23蚊個即炒小菜仲要跟埋野飲,仲無得我用味精,你當呢度係善堂呀?咪由得D職員響出邊食味精捱貴飯囉!仲有果D劇組飯,點解要堅持三餸一湯日日唔同款,咪由得佢地響出邊餐餐燒味飯囉!都唔知你請我返嚟做乜?
上面我所講嘅只係冰山一角,但如果你做野求其D,小D理其他人感受,唔需要咁多創新,小D執著,小D良心,你知唔知你已經唔駛蝕9億幾,分分緊一半都搞掂,最後到我自己嘞!
你比我返朝8晚6,一個星期有一日星期六/日放假,你知唔知我做飲食係甚少返咁好嘅時間,我多左好多時間陪屋企人,我以前不嬲個女返左學我先起身,放工個女就一早瞓左,想見下都無,星期六/日想陪下D仔女去街就更加唔駛旨意,你比咁好時間我你叫我點返轉頭,我點捨得呢份工?
你一定要盡快搞掂個牌,記得揾返我,我一定會返嚟!到時慢慢同你計
一個小職員上


text:
「程式」
以前要學編寫程式我諗最起碼要去到大學先至有相關嘅課程.但係今時今日好多國家都已經推動加入編碼課程入小學嘅課程.其實現今社會好多嘢都需要程式,要寫一個程式就要識編碼.而其實睇落編碼有好多語言,但係其實編碼嘅理論都係大同小異.就好似我哋學講語言一樣,有啲好容易學得識,有啲就比較難.當然鐘唔鐘意就見人見智,事關唔係個個都鍾意對住啲程式!
「編碼」
我最早接觸編碼應該係小學,之後就應該係有網絡嘅年代,開始學寫網站.當然越想做多啲,越想做好啲,所以慢慢越學越多嘢.當然我從來無接受過正規嘅培訓,所有嘅知識都係通過係網上面學,之後就不斷咁試,試到得為止.雖然好多年無寫過任何嘢,但係我諗又係時候去進修下一啲新嘅嘢.學無止境,因為有時靠人不如靠自己.識編碼係現今社會必須嘅技能!
「生鏽」
過去咁多年其實真係冇乜接觸新嘅技術,而家其實你叫我寫程式有可能要花一段比較長嘅時間,因為真係有少少生鏽.不過因為自己想做一個新嘅產品,所以我諗係時候又要落手去學一啲新嘅編碼語言.力不到不為財,好彩自己唔係電腦白痴,有時都係靠自己好過靠人地.不過時間係最大嘅問題,因為年紀大機器壞,真係要有年青嘅體力不眠不休嘅精神先至可以成功!
Also published on Medium.


text:
小嘉嚟緊要研究既項目就係隔熱膜喇!!!
噚日提到唔知用咩牌子,而自己講得出個名既就3M,上佢個睇又好似幾好咁,不過最驚都係會超貴,於是send左個e-mail問下個價,起碼都得個知字.
係同一時間,繼續上網搵唔同既資料,發現原來有個牌子都一樣好出名吓咁,佢叫做llumar,係美國大牌子,咁我見網上面都有D人貼佢話OK喎!價錢佢就有平有貴,depends on你要D咩咁啦!見到人地話平既由$5x到貴既$2xx一尺都有..不過佢地一尺係好似買布咁…本身有4-5尺吋封既!
不過呢D只係料,未包安裝費.而另外亦見到有一間話係CP Films既香港代理,而我睇過llumar係CP Films旗下其中一個品牌,而且見呢間公司有好多大型公私營機構都搵佢貼,佢又整個表出嚟話施工價格比窗廉低,我都希望係平呀!!!
萬一真係安裝費貴...咁我地或者樓梯同天花窗就俾人整,其他D窗自己貼都應該得掛??總之要慳得一蚊得一蚊啦!
所以呢家send晒e-mail俾兩間公司問問資料,之後再去佢地D店到問清楚,希望唔好太貴啦!!
至於3M….頭先收到3M既回覆...一望個價錢真係嚇死人(比我之前係人地D blog見到既價錢貴一倍!!!!)…所以唔使諗,3M一定bye bye lu~~
你係第隻踩入嚟既貓腳!ivr


text:
Sunday, September 28, 2014
澳門一
28 comments:
wow, so nice !ReplyDeleteReplies
而家去澳門, 兩日一夜都唔平呀ReplyDeleteReplies
食同交通費仲還可以,住就好貴.Delete
以前細個 weekend 都可以去澳門,好似去離島咁,依家太貴了.ReplyDeleteReplies
我有啲朋友話早船去夜船返,唔住酒店喎.Delete
依家澳門唔同晒啦,超多野食,食成個月都食唔晒!ReplyDelete
不過去住酒店就好貴Replies
以前只識木偶,西南,而家多到呢.Delete
我未去前都唔知酒店咁貴.
澳門好多電單車,污煙瘴氣!ReplyDelete
d點心真係唔錯!
有冇贏返船飛返黎Y(^_^)YReplies
原隻鮑魚酥喎,我未食過,正.Delete
啲注碼咁大,刀仔唔敢据大樹呀.點知姊妹們話嚟到澳門唔賭好似爭敢啲嘢咁喎,梗要我做代表,玩咗三舖,嬴夠每人買杏仁餅牛肉乾手信就起身,幾大壓力呀!
我都有 6-7 年無去過澳門.那裡實在人太多.ReplyDelete
D點心真係好掂喎!ReplyDelete
睇嚟我都要等多十年八載,朋友們仔大女大,先得閒搵我去玩lu,哈哈!Replies
掂架,仲要唔係貴嗰度好嘛.Delete
十年八載好快過,有細路好困身架.
而家澳門變了好多,完全唔同晒!ReplyDeleteReplies
唔同哂啦,我以為去咗拉斯維加斯添呀!Delete
Jackie Green:ReplyDelete
~原來你依班M club去澳門玩!!!
~澳門,真係變咗好多, 食都大把選擇!!
~有無玩返兩手??Replies
本來有唸過去曼谷或者東京,最後决定近近哋去澳門.Delete
我都好耐冇去澳門,變到唔認得添.
梗有喇,俾班姊妹推咗去做代表,羸咗小小夠個個買手信,好得戚.
我仲要等好多年先可以好似你咁去放假呀ReplyDeleteReplies
而家你就要多多享受吓親子樂喇!Delete


text:
之前去過麥當奴度買新地食,估唔到買一杯 "幾蚊雞" 嘅雪糕都會送番 4 張 McCafe 嘅 coupon,而每張 coupon 仲可以買到 2 杯咖啡,即合共 8杯,嘩,一個人點飲咁多杯咖啡呀,而且又就快到期,於是我拎起 1 張後,剩低果啲就俾咗我老豆同 Lily.每張 coupon可以用半價 / 平 $8去買咖啡,既然我都未試過 McCafe 啲咖啡,趁有 coupon 就去咗試試.
呢杯係 Mocchacinno,個 waiter 一送到埋嚟,我就即刻 "依" 咗一聲,因為無諗過原來個 appearence 係同買廣告一樣,面頭用可可粉做成個 "M" 字嘜頭,以為淨係買廣告先至做成咁靚.
當你見到碟上面有包咖啡糖喺度,就梗係下意識咁立即落糖,趁佢熱緊果陣會易啲將糖攪溶,點知原來呢個動作係大錯特錯,因為杯咖啡俾我攪到好甜,唔知係因為上面啲 cream / evaporated milk 已經有甜味,定係杯咖啡一早已經加咗糖呢?所以我諗其實呢杯咖啡係已經落咗雙重糖!咖啡就當然香濃啦,不過就無乜可可味,如果再濃啲啲就更加好.飲完之後,隻杯裡面仲黏滿哂啲咖啡油.
一個禮拜後,用埋張 coupon 去試吓其他款式,今次我就 order 咗杯 Vienna,不過,個waitress 就好得意,同我有以下嘅對話:
我:「唔該,我要杯 Vienna 呀.」
佢同我講:「 Vienna下面係齋啡嚟 o架噃.」
我話:「唔緊要,佢上面有 cream 呀嘛!」
跟住佢話:「係呀,不過下面係齋啡嚟 o架噃!」
我答:「無問題 ……………………」
我心諗,妳做乜要咁強調下面係齋啡嚟,所有咖啡都係用齋啡沖出嚟 o架啦,好似想用齋啡嚟 " 凶 " 我咁,等我驚咗唔敢再 order 杯 Vienna咩,直奇怪!
由於元朗間 MacDonald 係有幾層嘅,下面果層都無哂位,我唯有上到去最頂層,於是我就同個 waitress 講,麻煩佢搵人送上樓上.坐低無幾耐,杯 Vienna 送到嚟啦,個 outlook 都唔錯,幾靚呀,我就即刻同佢影咗張大特寫:
今次見到佢無俾咖啡糖我,我就知道上面啲 cream 一定會好甜,所以我唯有破壞佢個咁靚嘅賣相,攪勻杯咖啡先至飲.不過原來啲 cream 都唔容易攪,攪咗好耐都仲係浮面,心急嘅我就唔理咁多,一啖飲落去試吓味先,果然不出我所料,啲 cream 真係好甜,同埋好凍,飲極都未飲到熱咖啡,於是就唯有狂攪,直至黑白兩色完全混合為止,當然,個賣相就………… 攪勻後杯咖啡就好飲好多,不過就俾啲 cream 整到凍哂,我一向都比較鍾情熱飲多過凍飲,所以就唔係咁鍾意.
飲飲吓,我就估到點解個 waitress 會咁強調杯 Vienna下面係齋啡啦,可能因為佢哋大部份嘅咖啡都好似上次我飲果杯 Mochaccino 咁,一早已經落好哂糖同奶,而呢杯 Vienna 除咗面頭啲 cream 外,下面啲咖啡就真係乜都無落,名符其實係齋啡,我諗佢都係盡責咁提醒吓我.


text:
可能係擔心故事太過唯美 (姐係假)
又同現實生活會有好大出入 (姐係韓劇個啲)
雖然係圈子入面浮沉
但我好少睇同志電影
連斷背山都冇一次睇得完 (
"永久居留"嘅劇情其實好簡單
圈內人嘅Ivan愛上直男Windson
Windson一直攪唔清楚對Ivan嘅感覺
兩人離離合合離離合合
最後Windson意外升天造就呢段有缺憾嘅愛 (上左3年畫所以我劇透)
而值得一提嘅係成個故事乃雲翔導演嘅親身經歷 (驚嘆)
我年少無知
對愛嘅認知唔多
不過我相信世上有幾種愛係最吸引人
i 初戀
ii 曖昧
iii 朋友以上戀人未滿
iv 愛得激烈, 但foresee唔到前面嘅路
v 得唔到嘅愛
Ivan同Windson算係有齊以上5過情況
所以我好鍾意佢地呢段關係
不過愛得深痛得深
當時人應該已經昇華左呢段關係
先有力爬返起身吧?
網民亦都好讚賞Ivan愛屋及烏嘅情懷
Windson離開左Ivan身邊
偏偏老媽患病
Windson冇能力照顧自己老媽
Ivan花錢花時間照顧佢
之後老媽去左
大家一齊安排埋白事
呢個時代
陰謀論d可能會諗
Ivan你係咪想Windson欠你一世!?
不過都係個句
Ivan嘅感情一早昇華左
佢知道Windson唔會返黎自己身邊
可以將佢對伯母嘅呢份愛
當係親人嘅愛
或者無條件嘅愛
最後係生死嘅問題
套片提過基督教嘅永生
又提到未來人類破解DNA成功
人類會好長命
Ivan細個個時比師父批佢得30歲命
但結果Windson返而比佢行先一步
我冇諗得太複雜
生命火花震撼偏偏又好渺小
可以嘅話好好珍惜你嘅時間
不過Ivan間間房都有棺材
真係宿命界嘅翹楚~~


text:
早前去到 Parkway 百匯皮膚中心, 由陳醫生幫我做左皮膚分析, 當然結果皮膚狀況非常差, 斑, 毛孔問題都好嚴重, 陳醫生更診斷出我有好多疣, 原來疣係過濾性病毒, 係會惹開既, 生完 BB 情況更嚴重, 連個身都有唔少, 有小朋友更加要先處理, 唔會傳染到俾阿 b 就慘囉, 而且疣亦都會阻礙吸收, 所以做其它療程前先要脫疣先
3日前要停晒所有美白, 煥膚, 果酸等產品, 同做多 d 補濕敷 mask 咁, 今次係接受二氧化碳激光療程 (CO2 Laser), 首先會做個簡單既問卷, 睇下身體狀況適唔適合做療程, 然後就由護士帶我入房, 房內環境唔錯, 設備齊全, 與一般做 facial 唔同, 感覺有 d 似睇牙醫, haha
知道要做療程, 所以都無化妝, 不過護士都會幫我卸妝清面先既, 然後陳醫生就黎睇下我有邊度需要脫疣, 用白色筆 mark 位啦, 今次要做既範圍都好大呀, 因為真係好多疣
然後就敷上麻醉膏, 兩邊面已經用左 2 支咁多啦, 再蓋上保鮮膜, 令滲透效果加快, 初初無咩感覺, 好似敷 mask 咁, 過左 10分鐘, 有 d 涼涼地好舒服, 到差唔多 30分鐘, 就有麻痺感啦, 護士摸塊面都有感覺, 只係好似隔左層野咁
開始打疣, 當時我係蒙住眼架, 所以都唔係好知發生咩事, 頭幾下都無咩感覺, 只係好似有人用支筆篤塊面咁, 係顴骨,近眉及疣比較深既位置就有少少痛, 不過醫生手勢好好, 而且過程都好快, 完全可以接受
做完塊面都幾紅, 而且傷口有 d 腫, 即刻搽消炎藥膏就走得啦
做完係休息室影既, 因為有幾粒疣好深, 所以有少少血, 同埋脫左疣既位置會有窿, 皮膚慶慶地咁
返到屋企已經無咁紅, 仲消晒腫, 不過有流血, 感覺有 d 恐怖, 其實過左一個鐘, 已經無咩痛既感覺, 療程後頭 2 日只可以用清水洗面, 同搽藥膏, 洗面後要印乾水份, 以免傷口發炎留底疤痕, 一星期內避免使用成份刺激既產品, 如磨砂,美白,果酸,Vite C 等產品, 兩星期內避免接受果酸, 激光, 彩光及射頻療程
第 3日, 皮膚開始結焦, 因傷口未完全好返, 盡量都唔好化妝, 呢幾日睇落最明顯, 好多人問我咩事, 只係用水洗面同搽藥膏, 咩都唔用得, 皮膚有 d 乾
第 6日, 焦開始甩, 可以用返溫和既 skincare, 呢段時間我就勁敷補濕 mask 啦, 水份夠 d 焦都甩得快 d
第 10 日, 焦甩晒, 只有少少淡紅印 (啡色係斑), 粉底完全遮到, 可以開始用美白產品去印啦
差唔多一個月時間, 我要去覆診, 等陳醫生睇下需唔需要補打
醫學美容都係搵 d 有信心保證既地方先好做, 而且由執業醫生提供意見及診治, 安全又放心


text:
今早係我哋整個行程唯一一日冇係旅舍整早餐嘅一個朝早.一來係 Dunedin 住呢間旅舍個厨房的確係嘛嘛大伙兒都唔多想再係嗰道煮食,二來都想今朝早少少出車,希望去 Te Anau 之前可以係 Catlins 踩多一兩個景點.一早先去麥記食咗個快嘅,跟住就開車向 Catlins 進發.
係南島有段叫 Southern Scenic Route 嘅觀景路線,路程由 Dunedin 開始,經 Catlins,Invercargill,Te Anau 到 Queenstown.呢段觀景路線中有好幾個主要景點都係 Catlins 道.查實呢一日程路嘅目的地係 Te Anau,出發前已經預訂咗呢晚參觀螢火蟲洞嘅門票;預算好由 Catlins 去到 Te Anau 嘅行車時間後,呢日晏晝兩點前都可以係 Catlins 玩,玩到夠鐘就出車去 Te Anau;基於呢個預算下就一路行一路就住啲時間,睇睇呢半日可以行到幾多個景點.
紐西蘭南島自由行 2014 - Day 5 Catlins ~ Cathedral Caves & Purakaunui Fall
今早係我哋整個行程唯一一日冇係旅舍整早餐嘅一個朝早.一來係 Dunedin 住呢間旅舍個厨房的確係嘛嘛大伙兒都唔多想再係嗰道煮食,二來都想今朝早少少出車,希望去 Te Anau 之前可以係 Catlins 踩多一兩個景點.一早先去麥記食咗個快嘅,跟住就開車向 Catlins 進發.
紐西蘭南島自由行 2014 - Otago Peninsula ~ Pilot Beach
離開 Sandfly Bay, 開車繼續向 Pilot Beach 進發.奧搭哥半島呢道有好多曲折多彎嘅道路,好多沿住海灣同山邊嘅路段仲要係冇欄杆圍住;我估如果夜晚天黑黑陣時渣車行呢啲路段應該都會幾有壓力吓;我哋今次行程就冇諗住係呢道留得太夜,但如果真係諗住入夜係呢道捕藍企鵝嘅話,我估就要考慮吓夜晚渣車行呢啲路段有冇問題嘞.
紐西蘭南島自由行 2014 - Otago Peninsula ~ Sandfly Bay
係香港住嘅我哋,平時接觸到海洋生態嘅機會,不外乎係去吓海洋公園睇吓嗰道啲受過晒訓練嘅海獅,又或者去睇吓啲住係水族館入面嘅動物.難得嚟到紐西蘭一趟,當然希望搵多啲機會睇吓當地嘅自然生態.今日晏晝係咁兒行過吓 Dunedin 市區,跟住我哋就出車踩去 Otago Peninsula,第一站先去 Sandfly Bay 睇睇.
紐西蘭南島自由行 2014 - 鮑德溫街與但尼丁火車站
今日想晏少少先去奧塔哥半島,希望夠運嘅話可以碰到啲比較早番歸嘅黃眼企鵝;所以去奧塔哥半島之前有少少時間,可以係 Dunedin 市區嚟個快嘅 city tour.而呢個 city tour 嘅第一站,先去呢條全球最斜大街 ~ Baldwin Street.
紐西蘭南島自由行 2014 - Dunedin 住宿篇
呢個旅程總共住過六間旅舍,係 Dunedin 入住呢間 Stafford Gables 係唯一一間俾我有中晒伏咁嘅感覺嘅一間旅舍.同幾可惜嘅係經營呢間旅舍嘅偏偏係一個識講廣東話同聲同氣嘅華人嚟.
紐西蘭南島自由行 2014 - Moeraki Boulders
今早嘅行程並唔趕,朝早可以慢慢煮個早餐,食完再收拾行理出車去今日嘅第一個景點,摩洛奇圓石.
紐西蘭南島自由行 2014 - Oamaru 看黃眼企鵝與藍企鵝
根據小弟出發前嘅調查所知,係 Oamaru 睇企鵝有兩個熱點,一個係 Bushy Beach Road,呢道主要睇黃眼企鵝;另一個係 Waterfront Road,呢道就主要睇藍企鵝.下面個地圖就記低咗呢兩個熱點嘅位置.


text:
依家先黎講大追捕.
但因為我係岩岩果個星期日先同老公睇完呢套片嘛.
其實, 好多時, 關於電影我都係好OUT既.
因為我好少去戲院睇戲.
我唔係嫌去戲院睇戲貴,
我係因為我生得太細粒,
我以前去親戲院睇戲,
都一定一定比前面既人擋住我既畫面,
所以, 我無一次係睇得舒服既.
自從我有左自己既地方之後,
我老公亦買左D好既影音設備後,
我真係好少再出去睇戲喇.
假如有一套戲, 我老公真係好想睇,
我先會陪佢去睇,
如果佢等得, 我地都會選擇出左碟先, 舒舒服服坐係屋企睇.
哎呀~~講左好多唔關於大追捕既野添.
我好鐘意一路睇片, 一路去估佢既劇情.
初初, 係石灘上面, 一個男人用石打個屍體既時候,
我本來係估張家輝打死洪桌立既.
點知原來死果個係王敏德.
任達華佢地發現, 原來依雯同雪雪係一樣樣既時候,
我就開始估岩個劇情喇.
睇到最後, 張家輝問任達華有無同囡囡玩過騎膊馬既時候,
嘩~~~我既眼淚完全不受控制咁狂飆呀.
然後, 我就一直喊到完場.
真係眼同鼻都紅晒呀.
超級感動.
如果有人睇完, 唔覺得感動既, 我只可以話, 我個人既淚線比較低.
睇完晒呢套片後,
我老公即刻同我講,
唔理第二時節瓜囡有幾肥, 就算會比佢責死, 都一定要同佢玩騎膊馬.
哈哈, 我就即刻笑返喇.
忍唔住話老公, 蠢到死!!!


text:
東京迪士尼之旅2012 - 旅程日誌
Day 7 日期:6月13日 (星期三),地點:東京迪士尼渡假區
黎到響 迪士尼渡假區 入面渡過嘅最後一日啦!之前嗰日我就自己同 Duffy 佢地去咗 東京迪士尼樂園;今日同爸媽去嘅,就係我期待已久嘅 Duffy 勝地 - 東京迪士尼海洋!去之前,都係響酒店房入面食返個簡單早餐先.今日除咗飯糰之外,仲有一隻半熟蛋.
今日嘅野飲都係我之前想飲咗好耐嘅野... 我終於飲到牛奶啦!另外,之前講到我想飲嘅紫蔬果汁,今日都飲到啦!
因為今晚唔係繼續住呢間酒店,所以要執定野,將行李寄存響酒店到,去玩完之後再返黎拎返.Check Out後搭穿梭巴士,再響巴士入面影多啲相啦!車尾原來都有一隻黑白 米奇 架!
啲座位上面都有 米奇 頭型.
總言之,就全車都係 米奇 啦!
坐完巴士去單軌鐵路站,就再坐單軌列車去 東京迪士尼海洋站.去到嘅時候係10:15,迪士尼海洋 已經開咗個幾鐘,所以啲人都已經入哂去.
我昨日已經買咗兩日門票,爸媽今日就要買返一日門票啦.
又跳到去離開 迪士尼海洋 嘅一刻啦!因為今日要返出去市中心,所以要早啲走.大約下午4:45,我地就離開,坐單軌列車返酒店拎返啲行李.
原來呢個站都有有關單軌鐵路嘅展覽牌架!
好啦!真係要離開 迪士尼渡假區 啦!就影返張 迪士尼渡假區線 嘅招牌黎做總結啦!


text:
2012年11月21日
夢想終於實現! 即將擁有一個屬於自己的名牌!
園方響 迪士尼雪亮聖誕2012 活動期間再次推出全新聖誕主題個人化名牌,上面仲有一個小徽章!我特別鍾意呢個名牌上面嘅雪花效果,有啲閃粉閃閃下,好靚啊!最後我又買咗一個俾自己...
昨晚響樂園返到屋企,我就只係好簡單咁只係講咗一句好簡短嘅句子:我有新名牌!但呢句句子其實係有深層次意義,特別係呢篇文章突然又歸納為 夢想飛翔 分類,唔係好古怪咩?哈哈,大家將各個疑點串聯起黎之後,相信都已經知道發生緊咩事,明白我講緊啲咩.
上一篇文章我有提及到,我設定咗時間響11月20日上午11:00發表,因為嗰一刻我做緊一件事... 呢件事對我黎講真係好重要,我一定要好好把握!冇錯,我去咗 香港迪士尼樂園渡假區 面試!先前都分享過好多次,成為演藝人員係我一直以黎嘅夢想,亦有講過夢想對我黎講有幾咁重要.遇上一次又一次嘅障礙,令我一次又一次未能成為一位演藝人員;不過我並冇輕易放棄.最後,我終於獲得一個實現夢想嘅機會,俾我可以響自己喜歡嘅地方工作,為不同賓客帶來奇妙!
一句簡單嘅「我有新名牌!」,表面上係講緊新推出嘅個人化名牌,但只不過係掩飾黎嘅啫... 買過好幾個名牌,我都只係響屋企收埋佢地;而今次,我可以將一個屬於自己嘅名牌掛上身啦!面試完畢後,當知道自己可以真正成為一位 香港迪士尼樂園 嘅演藝人員,我真係好開心好感動!同時又有啲錯愕;做慣賓客,俾人稱呼做同事真係有啲唔慣,我而家有啲驚自己人格分裂!0_0 不過凡事都總有第一次,可能我當時太激動,未係好相信眼前嘅事實;相信之後會慢慢習慣.
Duffy,the Bear of Happiness and Luck,係一隻會帶來歡欣,幸運嘅 迪士尼小熊;響我生命當中,Duffy 就好似真係為我帶來歡欣,幸運,陪伴住我,一齊渡過好多不平凡嘅日子.咁樣講好似好荒謬,但其實只係視乎自己嘅信念,而呢個就係我同 Duffy 之間一個純真嘅信念.我以後亦會抱著呢個信念,做好自己;當然亦會抱著呢個信念,做好演藝人員呢個角色!
呢一刻我亦要多謝各位睇開Tho's Dreams嘅網友,大家都好關心我,為我送上好多勉勵同埋祝福!上幾次都講過一個幻想嘅情境:假如大家見到名牌上寫住Thomas嘅演藝人員,可以估下係唔係我;今次終於都可以成真啦!得閒行過商店或商品車嘅話,不妨留意有冇一個叫Thomas嘅物體!嘿嘿!
於 15:05
標籤: 我的小秘密, 迪士尼雪亮聖誕2012, 迪士尼樂園商品, 夢想飛翔
訂閱: 張貼留言 (Atom)


text:
今日下午有其中一位好友寶妮會係觀塘教會受洗, 我同呢班好友好耐都冇見, 今日可以聚聚, 太開心! 我也只係化妝少少去觀禮及影相. 惟一美中不足既係我最最好友菜菜因唔舒服唔可以黎, 希望佢可以快d好返, 可以再同我哋聚聚啦!!
我同嘉華及酸梅先到觀塘地鐵站等, 之後就一齊答的士去教會, 而liz也好快到左教會, 仲買埋花, 果然有效率呢!! 齊人後就去教會坐, 等儀式開始
終於到左啦!! 寶妮就係呢度受洗
教堂內既大台及玻璃窗, 同琴日去既教堂一樣, 以啡色及白色為主
大家唱起聖詩, 中間果個就係寶妮啦!!
寶妮開始受洗啦, 仲要係第一個, 當然緊張啦!!
受洗之後當然要同佢教會內既人員影相啦, 咁多人圍住佢影, 真羨慕
中間拎住花既係寶妮啦, 好靚女啊^^
寶妮太受歡迎, 好多人搵佢影相, 我哋等左好耐, 先可以同佢影相呢, 首先係酸梅~
之後到嘉華同寶妮影, 大家幾有笑容^^
我部相機壞壞地, 唔可以影liz及寶妮, sorry...之後到我影相啦, 冇左眉筆真係差少少
點都要影下主角寶妮既, 終於見到佢化妝啦,都唔錯!! 唔知個"big love"係咩黎呢?
仲唔少得我哋既合照呢!! 見到我宿埋一舊, 勁核突. 同埋嘉華既臉blur左既!?
影完相之後, 寶妮要同其他教友去食飯, 我哋幾位走先, 之後同嘉華及liz去附近既apm食野, 而酸梅約左男友走先, 只剩下我哋三個, 我哋係美食廣場食野後, 之後周圍行下~
炒好左啦, 好好好味, 仲落左好多燒汁落去!! 不過五點幾食呢個飯, 會唔會誇張左少少呢?? 雖然全日只係食左兩塊包...


text:
拎住一大袋衫及鞋, 有隻馬騮望住我, 驚佢突然會搶我物品, 好在都冇搶到, 但就嚇到我半死. 行到山上見到靚風景, 但又比班影雀既影師霸左位置, 最後joejoe帶我去個樹林影, 個景都幾靚架
成班影師阻住哂, 要影底哂佢地咁多位先
開滿紅色花既惟一一棵樹, 但都比班影師霸鬼左
好靚既一個樹林, 有好多枯萎既樹枝, 好多地方可以盡情發揮
見joejoe影我咁多, 我都影返佢先, 型到見唔到個樣
影下joejoe個樣先, 笑容可嘉, 懂打扮就更型~
之後到雞雞影相, 首先黎個葉中的雞雞, 黃色既佢同綠色好襯
仲有倒吊的雞雞, 好似跌係地上, 好得意
仲黎多張樹上倒吊既雞雞, 真係好趣致~
黎到城門水塘, 當然要影下個水塘啦, 個景真係好靚
行完水塘之後便離開, 途中有個家庭, 個小朋友拎住相機周圍影馬騮, 有一班年青人拎住膠袋準備燒野食, 毎袋食物已經成為眾馬騮既目標, 馬騮皇仲去搶膠袋, 有個年約三十到既女人不但冇去保護個小朋友, 反而仲叫佢去影相, 有個正義既中年男人終於睇唔過眼, 問個女人係咪小朋友既媽媽, 個女人唔係, 但已經夠"魚". 我都唔明白佢點解唔係照顧小朋友既人生安全為先, 自己如果到左三十都係咁既話, 又的確幾可悲既...
去到荃灣, 我同joejoe周圍搵餐廳食晚餐, 最後比我哋見到間食排餐有平既餐廳, 四十幾元就有一份, 仲有甜品, 超抵
間餐廳唔係太大, 旁邊既位都坐得幾舒服
kumi's new life
2011年1月23日 星期日
郊遊影相遊
拎住一大袋衫及鞋, 有隻馬騮望住我, 驚佢突然會搶我物品, 好在都冇搶到, 但就嚇到我半死. 行到山上見到靚風景, 但又比班影雀既影師霸左位置, 最後joejoe帶我去個樹林影, 個景都幾靚架


text:
其實本身小嘉同上進唔需要太理會分體冷氣呢part,因為係我地同承建商裡面簽既合約,已經包左九部分體冷氣連安裝,都要成$63,000架!!咁B君佢話我地可以揀自己鍾意既牌子,所以最初都係揀左大金.
但係前排先知道,原來B君包既冷氣,只係大金普通既型號,無變頻無冷暖,係商討後,B君話再去問冷氣個邊既報價,不過我地要補返個差額,而係咁既情況,小嘉同上進都係要求全屋變頻,但只有廳同房係用冷暖系列.
小嘉自己都不停上網搵資料啦!!睇過幾間網上有價錢既店,大金變頻R 410A 雪種有埋冷暖,計落其實都係四五萬左右,當我地預1萬左右安裝,其實$63,000都夠晒全屋用晒大金冷暖喎!
而感恩,上星期嘉爸無啦啦同某親戚傾開,發現原來佢係某電器既職員,於是小嘉再望埋Panasonic既變頻冷暖喇!其實原來Panasonic都同大金價錢都係差唔多喎,所以如果親戚個邊discount唔太多,都係會要返大金啦!
點知,嘉爸遲遲都未俾我張電器list個親戚,於是小嘉自己send e-mail同打電話俾佢,親戚話變頻冷暖都唔錯喎,而佢就講左佢幫我地拎貨既大約價錢.嘩!!!!!!!!如果佢講既價錢係真的話,咁就真係平好多呀!!
於是,上進又問問B君喇!不過,由於前車可鑑,所以今次小嘉都叫左上進問清楚B君,若果我地自己買分體冷氣,B君會唔會可以安排人安裝,同埋個價錢係點,事關如果佢地唔做,我個親戚都話可以搵人報價.
不過上進同B君講完,佢話唔好煩呢D住,因為呢家都仲煩緊傢俬個部份,佢話如果冷氣個邊報價返嚟,每部貴多一千幾百的話,佢話唔收我地個差價喎!咁當然,上進同佢講明我地係全屋變頻冷暖啦!
大金R410A既變頻冷暖機...外型唔係特別靚咁~~~
Panasonic變頻冷暖(唔記得係咪R410A)..外型都差唔多...不過好似靚大金少少咁!
其實小嘉初步估計,如果親戚個價真係咁正,其實9部應該個價錢都只係3萬幾4萬,當安裝修1萬5,我地都仲可以慳都萬幾蚊.不過,如果B君佢地真係做到9部大金連安裝有埋冷暖變頻(我都唔介意係咩雪種喇!),唔收我地差價,咁小嘉同上進都算啦!話晒B君做我們家個地基都無得賺(唔蝕都偷笑),所以大家好來好去都無咩所謂,但如果要加錢,咁就無法喇!!


text:
尋晚順利收齊浪漫一生既油畫同相簿,由台灣寄過黎真係快到估唔到,呢頭浪漫一生話已經寄出,需要
今次既物品本身共重12.9kg,但因為油畫架太大,最後計左共重17.2kg,速遞費承惠$540 ($30/kg).以下就係一收到個樣:
拆開油畫個紙盒,原來裡面先係油畫真正個盒,堆相簿就用一個浪漫一生黑色大袋全部裝起,黑色大袋裡面就再有紙盒裝住每樣野 (謝卡除外).因為唔想整爛d盒同keep返包住既bubble紙,真係拆都拆左我成個鐘…
先拆開油畫架厚厚既bubble紙,4隻角雖然有紙皮保護,但竟然係用釘槍係角既背後釘住油畫架!雖然無損油畫架既表面,但每隻角背後就冇啦啦多左兩個洞,又要我搵野撬返d好粗既釘出黎,究竟係咩人諗到用釘槍咁聰明?!真係多謝晒!講返油畫表面,張相既印刷都冇咩問題,但唔知點解我同bb都覺得好似唔夠法國婚紗張油畫靚,我地都唔知點解會咁覺得…油畫架背面都好似比較流,用牛皮膠紙貼住背板,掛既地方就用紅繩黎綁住,如果用鐵鍊既話感覺好似專業d~
而油畫架本身既質素就比較一般,d花紋整得唔係幾靚,d花紋邊彎彎曲曲咁,大家可以同油畫框sample比較一下,sample既邊好直架,好在遠睇應該都唔覺.同埋我明明記得我睇過實物sample都冇咁粗既,sample既花紋窄身d架,好在都冇咩影響~
到18寸大相簿出場喇,相簿本身幾特別,最外面係一層磁性啡色皮包住中間一層金色,隻金色好似好有氣派咁,哈哈…不過原來18寸相簿真係好好好重,我單手真係拎唔起…同埋打開之後張相真係好大張,個人真係好大個…突然有d覺得18寸好似太大本了,有時d野都真係唔係愈大愈好,哈哈…
而裡面既印刷質素唔知點解都硬係覺得唔夠法國婚紗既好,可能因為大本得滯,有d相會見到有微粒.顏色亦比原檔偏淡少少,因為佢唔會好似法國婚紗咁由RGB色轉做CYMK色之後再執一次色先印,佢話會用RGB電腦輸出喎…但明明印刷機就一定係用CYMK色輸出,唉…好在而家效果都算ok,大家又可以將印刷效果同原檔比較下:
另外仲有摩天輪音樂座,水晶相架,細相簿,謝卡同DVD.我覺得個摩天輪好得意,上左鍊之後除左有音樂之外,仲會好勤力咁轉架~而水晶相架個底其實只係一個分得開既U型膠座,上面有兩個凹位放玻璃,成日形住會唔會唔夠穩陣…
細相簿既印刷色差就再嚴重d,特別係封面相真係色差比較嚴重,偏光偏黃,睇下謝卡同佢既色差就知道…謝卡我特登叫佢唔好印自己公司名的,佢又制喎,幾好~
不過不得不提既係隻dvd,除左裡面既相真係齊到不得了之外(連周邊產品既裁切後file都有),冇諗過會晒張我地既相黎做封面,而且個封底同隻dvd都好靚,d字都真係好浪漫,哈哈哈…
最後,又黎個浪漫一生product大合照~


text:
今日夜晚要出會展做野,所以中午同bb順便睇埋銅鑼灣既場.銅鑼灣對我地既親友黎講可能係遠左少少,不過交通方便亦都唔算遠得好過份,加上銅鑼灣感覺冇咁市井,都都不失為一個唔錯既選擇!
皇廷 (皇上皇集團) – 皇室堡 6/F
本來一心黎皇室堡係去彩福的,點知黎到先知彩福裝修緊,去唔到,見到呢間就即管去埋…裝修好新淨 (後來睇返資料先知原來岩岩8月先開,梗新淨啦!) 一入到去,已經有人招呼.樓底矮左d,所以冇水晶燈,有會轉色個d光纖圖案燈.場係長型,兩邊盡頭都有一個西式舞台,一大一細.個姐姐帶我地行一次,要大場既話會經過一條佈置得都好靚下既通道 (睇floor plan叫愛情大道),大場個邊仲可以望到海景,仲開埋舞台既燈我地睇,話我地知圍板去到邊 (一行只擺兩圍既話條路會好闊落,而長度亦都好深下) 個場既環境我都幾滿意.行完一圈,姐姐仲主動問需唔需要講解優惠過我地聽,唔錯唔錯! 價錢方面,都真係好抵下!18席包大場 (我估都差唔多等於3/4個場),菜單$4,688起免加一,酒水寫就寫$350,但姐姐一開口已經話$180,帖寫10張又改12張,而28席先可以送個d野除左26吋高清電視,回門乳豬及花車外,其他都可以照送,真爽快!最後佢仲加左句,定左日子之後優惠都可以再傾.嘩!點解會有咁好人既姐姐既?唔通因為新開張要落力d搵生意?事後先知原來係皇上皇集團的,皇上皇個名聽就聽過,但原來咁抵的,呢間一定要認真考慮!亦要拜訪埋佢既其他分店~~
迎囍 – 皇室堡 5/F
新裝修完都未黎過,加上朋友仔遲d又會係度擺,再加上不便言明既身份問題,點都要去望下捧下場既~
入到去先係漁港,望左陣都唔知點去迎囍,要問人先知,原來尾尾有一個大廳就係迎囍,一定要先通過漁港先去得到迎囍…一行入去,明晒!
百樂門 - 銅鑼灣廣場二期 9/F
未上去睇floor plan都知道唔係大,不過估唔到真係細成咁,一眼望晒4面都唔見個台,問d職員擺酒時個台係係邊度,唔知d人係唔知定唔願講咁,依依哦哦...如果呢間係唔做婚宴既就唔該係catalogue寫清楚啦!
煌府 - 銅鑼灣廣場一期 4/F
個場大就夠晒大,長型得黎唔算窄,裝修一般,bb話覺得好暗 (我就冇乜留意).當晚個場間開左 3 part,都唔係好睇得清楚成個場係點.以我所知就係25席包場,但經理都好好,話有日子之後盡量傾傾20席得唔得 (其實咪又係meet到最低消費就得),仲話黎緊會裝修,我相信裝修完感覺會好d既~
彩福 – 利舞台 5/F
睇相已經好鍾意佢條樓梯既利舞台彩福,終於到你喇!踏入利舞台,好快就搵到佢既兩架專lift,專lift位置既小小lobby,已經放左新人既相 (咁岩個晚有人擺酒).入到lift,見到lift都放左幾張唔同既poster,我心諗:點解會個model會戴粗框眼鏡影婚紗相咁得意既…一開lift門,係入口位置又見返lift個兩個“model”既相,原來頭先lift張相唔係model黎,係今晚對新人.嘩!連部lift都係屬於新人,個種感覺真係好正好正!同旺角道個架lift形成超強烈對比!
去到門口,因為人地已經佈置緊,我地都諗左一陣,會唔會唔入得或者阻住人.一場黎到,勇敢既我當然入左先算.一入到去個種感覺,個個樓底,樓梯,水晶燈同個種氣派,唔好話同酒樓比,直頭酒店都未必有得fight.
當晚新人用粉紫同白色波波佈置條樓梯,我地上埋樓梯望一望,因為有人,所以真係望一望…上面就冇乜特別,落返下面之後,因為怕阻住人,所以都唔敢行入d睇埋個舞台,等我遲d再返黎睇真d先.利舞台,I will be back!
價錢方面,都真係好抵下!18席包大場 (我估都差唔多等於3/4個場),菜單$4,688起免加一,酒水寫就寫$350,但姐姐一開口已經話$180,帖寫10張又改12張,而28席先可以送個d野除左26吋高清電視,回門乳豬及花車外,其他都可以照送,真爽快!最後佢仲加左句,定左日子之後優惠都可以再傾.嘩!點解會有咁好人既姐姐既?唔通因為新開張要落力d搵生意?事後先知原來係皇上皇集團的,皇上皇個名聽就聽過,但原來咁抵的,呢間一定要認真考慮!亦要拜訪埋佢既其他分店~~


text:
關於我哋
簡介
《粵典》係一個大型嘅粵語辭典計劃.我哋會用Crowd-sourcing嘅方法,整一本大型,可持續發展嘅粵語辭典.
我哋嘅字典會用香港粵語(廣東話)做中心,編寫解釋同例句都會考慮香港嘅用法;部份例句會由本土嘅文章抽出嚟,務求反映真實嘅語言現狀.
宗旨
我哋無意將《粵典》變成粵語嘅「權威」,亦明白一隻語言根本唔存在權威.所以我哋會以資料為依歸,用「描述主義(descriptivism)」嘅方法,盡力描述現今嘅語言狀況.呢個取態意味住,我哋會收錄各家流行嘅寫法,讀音,用法,入面會包含一啲公認為正確嘅用法,亦都會有新興嘅用法,比較小眾嘅用法.
整字典有咩用?
雖然過往有好多關於粵語嘅工具書,不過由於長期嘅「中文本位」觀念,呢啲工具書大多只係收錄粵語同中文唔同嘅部份,並冇將粵語視作一個完整語言去看待.我哋希望透過編寫《粵典》呢本「以粵釋粵」嘅辭典,可以打破呢種觀念,令大家會視粵語為一隻完整嘅語言,令我哋嘅語言同文字可以傳承落去.
開放資料
我哋希望 以開放資料(OpenData)嘅形式發佈資料.你日常用到嘅輸入法,語音辨識,機械翻譯,全部都要大量嘅語言資料先至整到出嚟,而粵語喺呢方面冇乜資源.今次呢個計劃除咗可以令到一般用家可以容易啲搵到粵語嘅材料,仲可以令開發者容易啲整多啲方便使用粵語嘅人嘅工具.
特別鳴謝
- Hong Kong Cantonese Corpus (HKCanCor)
- 香港大學語言學系
- 林璃蝶女士
- Can's Illustrations
- 史兄
- James Kong


text:
蠶蟲結咗繭之後都要好耐先出到世既,係呢個期間,爸爸除咗成日將佢地搬來搬去,又同人地拍下「大膽」寫真之外(話明係大膽寫真,梗係唔出得街啦),仲安排咗佢地入住五星級既獨立房間.
當蠶蠶破繭而出,係會先排放多餘既體液既,仲要晾乾對翼呢.
我初時都以為佢地就咁咬穿個繭架,原來唔係架,蠶繭裏面仲有一層蛹既外殼包住蠶蠶等佢變身架,所以基本上外面果層蠶絲都幾亁淨既,冇乜污染到.唔怪得d人會拎黎做手工同洗面啦!
大家都知蠶絲係好靭既,咁蠶蠶係點出黎既呢?當然啦,佢地要先迫爆自己層外衣,再分泌酵素去溶解d蠶絲先出到黎架.
呢只係公蛾,佢比雌蛾早出世.
咁佢地又係點分雌雄既呢?老實講,當佢地仲係蠶蠶既時候,鬼知邊條打邊條咩!但到佢地成為蠶蛾之後,就易分啦.因為雌性係肥大d既,而且佢地尾部有明顯既產器,仲會發出一d淨係公蛾先感覺到既氣息出黎,吸引異性.據講,遠至幾里外既公蛾都會憑住呢d氣息搵到黎架,但我地人類就feel唔到啦.
呢只係雌蛾,見到佢條尾有咩唔同麻?我初初仲以為佢係公添!
我懷疑佢地係睇唔到野既,大家都係靠觸覺去感應對方既.當公蛾發現附近有雌蛾,就會不斷震翅,好似發咗癲咁,四圍搵邊度有靚女架啦,家蠶既翅膀基本上係退化咗,係唔識飛既.當佢地配對之後,就會立即交配,繁殖下一代.
呢個過程都要大半日架,然後雌蛾就會產卵.
顯微鏡下既蛾卵係咁既.
如是者,重覆交配,產卵既過程,一隻正常既雌蛾係可以同時有幾個伴侶既.經過臨時點算專家爸爸數過,你地估一隻雌蛾可以生幾多蛋蛋吖?
見唔見呀?依家知咩叫蛾眉未?
有成五百粒架!
俾佢企係放大鏡上面,等大家睇下佢個正面先!


text:
Round 1
同你吟一吟
明星煙民 一街都係
世衞話吸煙比食煙燻醃製食物,有更高機會患癌,但大部分人本住食乜都死心態,飯唔食冇問題,煙一定照食.
娛樂圈,一街煙民.有啲人會好小心,盡量唔喺公眾地方食,免得俾人見到,影低扯煙相;不過唔怕俾人知係煙精嘅仲多,尤其食肆全面禁煙後,同朋友食飯飲茶吹水,半途出去「呼吸」,更加避無可避.
好似許志安,余文樂,馮德倫, Amanda S.同 Jeana何佩瑜,癮起,話之你.
許志安 又煙又酒
Happy hour,天后老公許志安選擇去淺水灣,同人飲住白酒吹水,其間兩度離開餐廳「呼吸」,兩個鐘扯兩飛,都唔算大癮.
又煙又酒嘅許安,同朋友前後飲咗兩 round,四點幾飲到六點幾,夠鐘揸車返歸交人.
Amanda S. 壯男陪食二手煙
約朋友喺跑馬地南亭食串燒, Amanda S.煙癮起,自己一個走出門外上電,食食吓,其中一個戴帽外籍壯男走埋出嚟,不過唔係一齊扯,純粹吸住二手煙陪傾偈.
35歲 Amanda S.舊年七月離咗婚,有景好正常.
余文樂 中環面壁
明知中環多傳媒行咇,癮起想食煙點算?余文樂選擇行去人比較少嘅雪廠街,搵個大廈走火門凹位,面壁扯!食完再行返去皇后大道中,置地文華外面等朋友車接.
Jeana 食完正餐再開飯
同張栢芝細佬栢文散咗後, 34D不倒胸 Jeana(何佩瑜)積極搵錢收復失地,有晚《壹》仔見佢約咗電影監製伍健雄喺鯉景灣一間餐廳食住飯傾嘢,食咗接近兩粒鐘,臨走前, Jeana終於忍唔住丟低「老細」,行開陣去「開飯」.
馮德倫 坐門口方便食煙
女友舒淇入夜後水都唔飲啖,食菜亦唔肯食葉(因為菜葉水分較多),夜晚陪女友開餐,馮德倫肯定唔開胃.冇問題,搵其他 friend補番數.
早排馮德倫搵朋友去跑馬地陪食,兩男先喺門口有枱,方便食煙嘅 The Tuck Room飲杯嘢,食吓小食扯吓煙, hea咗個半鐘,再睇吓今晚食乜嘢?最後決定食越南菜.
撰文:八珍


text:
(短片)(隻手打針打瘀晒)梁政珏陀B好轉出得院 老公租定輪椅出入
2015-08-17 02:08:00
梁政珏今年1月秘嫁生意人何思源(John),然後好快造人成功兼仲一索得男陀B仔,11月就係預產期.不過,因為遺傳咗媽咪子宮後屈,而且有胎盤前置同埋胎盤位置過低問題,梁政珏陀B以來特別小心,點知今個月8號喺屋企食食吓早餐突然出血,嚇到老公拿拿聲將佢送入醫院,仲一住就住足一個星期,直到噚日醫生終於批准佢出院喇!
梁政珏今日一早就喺instagram貼相,一張係佢化晒粧,精神奕奕等出院嘅相,另一張就係因為打針搞到成手瘀血嘅相,頭先佢接受《蘋果》訪問時話:「我應承咗醫生會好好休息,但醫生話我其實可以落地行,但一定唔可以操勞,老公就租定咗輪椅畀我,如果想去超級市場買吓嘢都可以坐,佢哋都驚我困得耐會悶,情緒都唔好.」
住咗一個禮拜醫院,梁政珏話好多謝醫生同護士嘅照顧,但係佢就有啲感概咁話:「醫管局真係應該監管香港私營醫院嘅設備,例如嬰兒深切治療部NICU, 香港公立醫院NICU使用率已達160%,私營醫院本來係有舒緩政府醫院作用,但醫管局冇要求私營醫院幫手不特止,而且將95%要執手尾嘅嬰兒送去公立醫院.」


text:
去到市場都成十二點幾,所以先去買餸BBQ先.
啲海鮮好吸引,又抵又新鮮,買嘅時候話比店員知係BBQ定係刺身,咁佢哋就會處理.
一盤魚都係1280円,真係好抵食啊!大條做刺身,細嗰幾條BBQ,大槪半個鐘後可以返到舖頭攞返處理好嘅食材.
再買啲小食
三寶要有飯落肚先得,所以去熟食區買碗豬扒飯.哩到超多人,要排長龍.
BBQ場就喺市場外面,入場費係600円一個人,費用包括開爐,燒烤工具,紙碟,筷子,調味料(糖,鹽,七味粉),至於飲品就要另外買,佢亦有規定不能帶外來飲品. 哩餐全部材料連埋BBQ入場費都係9,180円六個人.即係HKD700,超抵呀!
一切準備就緒,可以開動啦!
幾大條魚,正!
真係好正!帶子,蝦刺身同燒大蛤都好鮮甜同好爽. 啲魚都好好味啊!
燒魚,扇貝
帶子,象拔蚌,蝦刺身
哩條大魚做刺身好正呀!啲魚肉真係好鮮甜呀!
食飽飽之後就可以行市場,市場內每日特定時間都有劏吞拿魚表演,我同大笨蛋喺沖繩睇過,而其他團友就比場內嘅琳琅滿目貨品吸引而放棄睇人劏魚.
紀洲盛產嘅梅子非常出名,場內供遊人試食嘅梅子品種有百多種,如果要每種都試齊真係要預返啲時間呀! 好彩我唔好梅子,可以慳返唔少呀!
哩條士多啤利雪條都好人氣咖!只有哩個魚市場有售,佢確實比普通嘅士多啤利雪條味濃.正!
紀洲除咗梅子出名,柑都好出名,所以買咗啲返酒店食.


text:
December 24, 2010 (continue)
上回講到係福井駅買車票返京都, 買完見仲有時間就去福井車站的Prism食少少野
其實呢度(Prism)好似唔影得相, 因車站出口的玻璃門上有貼紙話唔可以影相, 不過都影咗, 真係有d唔好意思
搵咗間coffee shop
食完就去買手信, 呢度有好多福井特產, 發現又有"羽二重餅", 仲有唔同顏色的, 之前係東尋坊買時只有白色, 所以又買多少少
跟住就返京都
返到京都又係坐hotel shuttle bus, check-in 完發現今次唔係住10樓而係住8樓,有d失望, 諗住要住番普通房了, 點知.....
一入去發現間房冇床, 原來床係左手面的門入面
洗手間又冇浴缸, 原來浴缸在另一個洗手間...
終於搵到有浴缸的洗手間喇
由於細佬唔舒服, 老公留係房陪佢訓覺, 我同大仔就去Isetan, 諗住去睇leggings, 點知去到發現冇東京大阪咁多款, 而且冇discount, 所以只買了少許, 之後就去toys floor
返到酒店等細佬訓醒又坐shuttle bus 去車站食飯, 隨便搵咗一間醫飽個肚就算
食完就去睇吓燈飾
睇完都9時多, 因shuttle bus 只去到9pm, 所以要搭的士返酒店, 其實行返去都好近, 大約10分鐘, 不過夜晚好凍都係搭的士方便d
恐竜蛋終於列開, 今日出世喇!
"原本7月中的12天北海道東京之旅(2大+2小+2老)要取消了, 舊年8月redeem 咗2張ticket 將要比錢攞番miles, 11晚酒店之前book 咗10晚都要取消, 好彩全部未比錢, 不過諗住去咗咁多次冬天北海道去番次夏天, 點知都係去唔成, 好大機會轉去Singapore, 希望日本快些搞好核危機, 災民快些有屋住, 加油呀!


text:
我的名字
出世紙
家庭狀況
Blaze同胎有幾多隻我唔係好清楚,上次大團聚見到同胎的一男一女,隻哥哥/弟弟Murphy都好出名,因為Murphy做咗廣告名星,舊年為一隻藥物拍咗個勁播嘅電視廣告.
狗仔競賽分好多種,純種狗最傳統係比較標準形態(conformation),即係電視見到狗狗跟主人行個幾個圈,被人擺上檯仔細心檢查身體外形等.另外仲有考機敏(agility)如跳欄,穿圈圈競技賽等,同埋考服從性(rally
雖然系出名門,但係Blaze無乜競賽命,佢參加過八次比賽,有小型也有很大型,但無論有幾多哥基犬同場,佢八次都係攞Reserved Queen Title,即係攞第二!前主人話攞第二就等於winner of all the losers,所以佢連Blaze贏過嘅Reserved Queen 獎牌彩條一條都無留低!其實佢只要其中一場攞第一,就夠累積分數做champion架喇.帶狗狗去參賽要用好多錢,所以Blaze成日哽頸二之後就無再出賽喇.佢前主人好唔忿氣架,因為有一次比賽後個評審走去同佢講“You have a very fine dog”,前主人呻Blaze次次攞第二做唔到champion,點知個評審話,「唉吖,真係唔好意思,其實第一第二叮噹馬頭,俾邊個都得!」真係激死佢!
我的性格
唔好以為Blaze會同Fancy打交,就以為佢好惡喎.其實相反,Blaze超級純品又細膽.前主人間屋喺一條好深嘅掘頭路,四邊都係草地樹林,Blaze習慣咗好安靜嘅環境,基本上有任何聲音都可能會嚇親佢.佢嚟到我屋企住喺室內,最初對家居一般聲音都好驚,開車房門,開水喉,沖廁所,電話響等,佢聽到會跑開想搵地方呢埋.依家好咗好多唔驚喇,聽到車房門聲就知道爸爸媽咪返屋企,即刻跑去門後面等我哋開門歡迎我哋.
另外佢唔會吠叫,有人按門鐘,陌生人入屋等一定唔會吠,自己唔覺意俾我哋困住都唔吠.但係佢又唔係唔識吠,因為去公園有其他狗狗凶佢時,佢會吠翻一兩吓示意「唔好惹我」!依家有時候我放工返到屋企,會引佢跳一兩吓或者吠一兩聲,令佢在意同埋興奮啲.
Blaze依家都係好癡家架.當然出去散步,大小便佢都會去,但係佢返親屋企都好開心,一個「Yeah,返到屋企!」急不及待入屋嘅樣子.
我的至愛
哈哈,真係要讚吓自己,好多人話異性相吸,狗仔通常癡女主人,狗女通常癡男主人,但係Blaze就最癡媽咪亦都最聽我話.跟出跟入佢只會跟我,我沖涼去廁所佢都一定跟住喺廁所門口等.平時如果爸媽都喺屋企,早晚出去大小便多數會係爸爸帶,但係爸爸成日要三催四請,叫親佢佢就走嚟望住媽咪,夜晚更要我走去門口Blaze至會跟佢出去.我就從來唔需要咁,只要我開始著褸同鞋,佢就自自動動跳奔奔跑到大門口,好興奮咁等我.
其實Blaze跟我原因都好簡單,第一,佢之前只有一個女主人,無乜同男人有緊密接觸過.第二,我老公雖然都好錫Blaze,但係Blaze係意識到媽咪愛護佢多啲,照顧佢多啲,緊張佢多啲.之前返學都只係我訓練佢,週末帶佢去公園亦都係我.狗狗好簡單,只要佢認定你係佢首領(packleader),佢就會最信任你,對你最忠心,所以即使係佢最唔喜歡做嘅事(睇醫生,剪指甲,洗耳仔,刷牙,沖涼,落大雨去大小便等等),由我幫佢攪會順利好多.
Blaze,你最緊要健健康康,爸爸媽咪一定會愛錫你,等你繼續開開心心過你未來嘅日子!


text:
屋企兩位男氏被病菌打低,連帶艾菲都有少許中招跡象,好彩14W之後D早孕期不適已經消退得八八九九,唔係就真係苦上加苦,暫時單靠意志力同休息都仲勉強照顧到自己同燒腩仔,最好唔使搞到睇醫生食藥啦,雖然都知醫生實會開啱艾菲食嘅藥,但可免真係則免,不過就搞到寫blog進度又拖慢咗...哇...艾菲仲有成堆嘢未blog㗎﹗
5/10/2015
繼續Day back返BB豆豬嘅嘢先,呢日我哋約好咗Dr Wong覆診,最主要係睇BB豆豬喺呢兩星期入面有無長大,不過上次已經照到BB豆豬有心跳,出現血絲嘅情況亦喺第二日已經停咗,所以呢兩星期艾菲都唔算好擔心(但仍然係有D忐忑不安咁啦).
送咗燒腩仔上校車後,艾菲就先返屋企休息,順便等米高放工返來會合(放下午),一心諗住拍拖去學校接埋燒腩仔放學,再一齊去TST診所覆診,點知兩點左右忽然收到姑娘電話,話Dr Wong有個病人就來生得,黃昏嘅appointment要取消,佢叫艾菲一係改第二日,一係就提前四點半要到,千辛萬苦先等到呢日,艾菲當然唔想改期,但燒腩仔又四點半先放學喎,唔通叫米高去接仔,艾菲自己去覆診,咁咪白白錯過咗俾燒腩仔見BB豆豬嘅機會囉...
同米高商量咗陣,艾菲決定照要四點半嘅booking,心諗Dr Wong實遲到,然後就同米高兵分兩路,艾菲先去診所報到,米高就提前四點去學校接仔,同佢早退半個鐘再飛的出TST會合,結果時間真係啱啱好,去到診所仲要等多陣先有得見醫生.
其實今次唔係燒腩仔同Dr Wong嘅第一次重聚,艾菲生完佢之後嘅一次產後檢查,佢哋兩個都已經見過面,不過當時燒腩仔係全程瞓著,今次就大個仔同知咩事,事前艾菲都大概brief過燒腩仔入到房會點,佢都好乖好合作無扭計,只係見到Dr Wong時怕怕羞羞咁唔肯叫人,咁Dr Wong唔係特別鐘意小朋友,反應唔特別興奮都係艾菲預計之中嘅.
Dr Wong循例問吓艾菲近況就埋位照超聲波,BB豆豬好乖豬,又係Dr Wong一照就搵到佢,而佢嘅size亦有跟住周數大,只係相對size都係細少少,於是Dr Wong決定改遲少少個預產期,然後我哋一齊聽BB豆豬嘅心跳,嘻...今次艾菲無再喊啦,但都係覺得好感動,簡直係世界上最好聽嘅聲呀﹗
照完之後Dr Wong問我哋有無問題,米高就叫燒腩仔問返頭先照超聲波時佢問米高嘅問題,就係BB豆豬幾時出來啦,而Dr Wong就有D衰咁答燒腩仔,「你望都望佢遲D先出來啦,佢出咗來你就好慘㗎啦」(完全係艾菲預計中嘅答案,因為Dr Wong係個實際型嘅醫生,好少會講花巧嘢來氹你),唔...佢講嘅都係事實嘅一部分,但艾菲都係想畀D憧景燒腩仔先.
總結今次檢查,Dr Wong應該係知艾菲一直唔係好放心,所以就特別講咗句「一般來講夠八周又有心跳,我哋就當佢係穩定嘅case㗎啦」,臨走前Dr Wong都有同我哋介紹吓咩係Nifty同幾錢,但佢一聽到艾菲有去排政府醫院,就直接話政府宜家實有Oscar做,Nifty當聽吓參考吓就得,仲好好咁話Oscar已經有超聲照波,無咩事可以照完四星期後先再去佢到覆診,完全唔會為賺錢而要你密密覆診或氹你驗呢樣驗嗰樣.


text:
10 4月, 2013
嚇鬼呀
見到嘛我個靚樣幾驚嘿呢個車爸爸都將近覺覺豬啦係都唔放過我將我嚇到走哂樣*我話哂都係靚仔嘛*激奀.
06 4月, 2013
煲仔飯
早兩日出廟街食過煲仔飯後倆口子未夠喉自己整番兩煲食吓先,臘腸,臘鴨肶再加埋排骨簡直係完美配搭車爸爸話我整得好食過四季喎,真識擦鞋
05 4月, 2013
假期最後一天
噚日係車爸爸大假最後一天好彩天公造美竟然冇落雨車爸媽即刻帶我落街跑,不過佢哋就慘D放7日假落足5日雨邊道都唔使去
04 4月, 2013
掃街
噚日又天黑黑長洲之旅又要取消到兩點都未落出雨倆口子條為食筋又蠢蠢欲動好出去掃街,第一站太子金華食菠蘿油,西多士之後喺花園街食出名嘅生菜魚肉同碗仔翅行吓街消化一吓繼續行落旺角食肥姐滷水墨魚&生腸同腎超爽脆又入味勁正呀不過以上都無影相因為太(big)了再行落油麻地去$12蚊店掃貨見到一款相架超靚只售$12蚊一個即時掃咗兩個4R&兩個5R,唉返到屋企後悔唔買多幾個因為拆咗包裝仲正呀,行到筋疲力盡又係時候充電去到油麻地你哋估吓我哋會食乜呢?登登登登係我從小爸爸就帶我食嘅豬骨粥同蘿蔔糕之後就係煲仔飯梗係去四季啦不過水準下降咗冇乜飯焦,餸都少咗不過佢都仲係抵食嘅只要$27就食到都ok啦,重頭戲係去貴花甜食火焰雪山果然係攞獎甜品超好味車爸爸叫那個粉紅兵團都好正架大家不妨試吓啦,今日真係大大滿足呀
31 3月, 2013
天陰陰雨濛濛
車爸爸今日巳係放假嘅第三日天點解我仲未有街去嘅呢?咪因為天陰陰雨濛濛不過好彩啱啱停晒雨車爸媽即刻同我去night walk好happy呀原來個天係好鍾意我
訂閱: 文章 (Atom)


text:
西班牙英國之旅 - Manchester [Day 17]
今日係曼聯主場迎戰西布朗既大日子,亦都係我地第一次入奧脫福睇比賽,心情相當興奮,之於波飛方面, 我地搵左住係曼城既好朋友jenny幫我地買飛,Jenny 有個開酒吧既朋友幫我地搵到季票,坐位唔錯, 只可惜我地三個人唔可以一齊坐,因為三張飛有一張係北看台, 有兩張係西看台,我地當然想一齊坐啦,咁會開心d, 但睇情況應該無可能,Antony好好人, 犧牲自己讓左alex 同我坐, 佢就同讓季票出黎既伯伯坐.
今朝我地係酒店附近逛逛, 想搵間似樣d 既餐廳食個傳統英式早餐,見到呢間唔錯喎, 咦,真巧, 原本又係 Wetherspoons! 即是昨天我地食午餐個間. 呢間有好多著哂曼聯波衫既球迷係到食野, 我地都係喎, 果然無揀錯地方.
英式早餐真係好大份超豐富, 食左佢午餐都唔駛食呀.
呢間餐廳唔同地點就收唔同價錢, 呢間貴過奧脫福球場附近個間少少.
今日天氣好好, 竟然有太陽, 不過都係好凍.
但都有人覺得唔凍, 剩著吊帶衫, 勁呀.
呢度今日仲有市集呢.
三點先開波, 食完早餐仲有時間shopping 下.
放低戰利品後就出發到酒吧攞波飛,酒吧附近既風景都好靚.
去到奧脫福附近心情就更興奮,估唔到今朝多手攞左副黑超竟然用得着呢!
唔少得既梗係要四圍影相,影影下突然聽到有人嗌 "Hey! HongKong!".好有緣呀, 估唔到竟然在七萬球迷中, 可以巧遇番前一天在訓練場認識的愛爾蘭朋友仔! 尋日先第一次見面, 今日可以撞到仲比佢地認出, 黎張合照先.
呢三張就係朋友幫我地搵番黎既season ticket, 五十磅一張, 用完要還既.
入場啦, 因為Antony 坐北看台, 所以要同佢暫別一陣.
嘩, 我地既西看台位係山頂位, 要爬好多層樓梯呀.
上到黎三樓看台,見到個球場真係好大好宏偉.
快d睇下見唔見到 Antony先, 雖然好遠同好有保護色, 但勁zoom埋去都見到既.
開始熱身啦,yeah, 見到傑斯喇.
開波啦,傑斯正選,前鋒有小豆同貝碧,而朗尼就後備.
呢個就係我地既位置,第三十四行,只差幾行就上到頂,一開波,後排既西看台球迷就自動自覺企哂起身,吓,又係企位,而且仲不停唱曼聯既歌,同兩年前我地睇作客布力般一樣,全程企到睇聽住歌,我見到南同北看台既球迷都係坐到睇,西看台真特別,氣氛真係好正.
要數氣氛正同震撼,梗係要睇入球啦,睇片:
睇片
好開心,上半場25分鐘, 曼聯已經2:0,不過可惜傑斯半場前受左傷要換出.
下半場既後備席都唔見左佢了,唔通佢走左?
最終賽果係2:2,當然有d失望.
完場後我地又趕去停車場位置,搵定個好位等傑斯,等左大約40分鐘,就開始有球員走,可能嬴唔到波,三個人既心情麻麻地,竟然一張相都無影.愈等愈唔對路,咁耐都無傑斯,唔通佢真係半場時走左,早知我半場時落黎搵佢啦,唉,連拜拜都無句!
見d球員走,都係一家大細,原來太太團真係會黎捧場,而朗尼最近受到醜聞困擾,心情極差, 聽說佢太太話未原諒佢之前係唔會黎捧場睇波,今日佢太太都有同小朋友黎, 唔通已經原諒左朗尼?


text:
Koei之前做𡃁模試過俾狂迷摸胸:「我覺得好委屈,喊住咁同前經理人投訴,點知佢反應勁冷淡,仲同我講『你遲啲就會慣』,其實做𡃁模唔易,有苦自己知!」
U花 U草
出完寫真做社工 DSE 24分𡃁模 口才搭夠入理大
胡可欣( Koei)
19歲
理大
應用社會科學系(社工)
Yr.2
現讀理工大學應用社會科學系(社工) Yr.2嘅胡可欣( Koei),自 4歲父母離婚後,一直跟媽媽同家姐相依為命.除咗屋企人, Koei見得最多嘅係社工,亦因為覺得社工好好人,感動到 Koei立志要成為一名社工.讀緊社工嘅同時, Koei竟然又係一名𡃁模,上月書展佢仲推出咗一本性感寫真.𡃁模騷身材,社工賣專業,角色似乎好矛盾喎!
Koei卻有信心稱:「反正我諗住畢完業都唔會 keep住做𡃁模,同埋我又唔係做咗啲唔見得光嘅嘢,使乜驚喎!況且我冇其他𡃁模露得咁激,我媽媽仲好「十卜」我拍寫真,佢睇完我啲相仲話趁後生就影多啲靚相,一啲反感都冇!」
雖然 Koei鍾意做𡃁模影靚相,但從來都冇忘記過自己做社工嘅志願, DSE以 24分考入理大社工, Koei話其實掹車邊:「我 24分入理大社工其實算最低分嗰個,其他同學都有 25, 26分,不過我諗我 group interview表現好啩.」以前有社工姐姐「天使下凡」幫過自己,咁將來會唔會步其後塵,做中學或邊青社工? Koei竟然擰頭:「我想做老人家範疇多啲,因為比較易,佢哋只要多啲愛心同關顧就已經好滿足.相反青少年好反叛,單親家庭又經常要接觸家長,我資歷仲淺,我冇乜信心同人生經歷,驚自己說服力唔夠,等我出嚟做耐啲先」
撰文:彭家駿
攝影:范仲良
鳴謝: MegaSea Ltd.


text:
到左第二日行程, 由於第一日實左太攰關係, 所以我地依日就預左訓耐d先出門口!
第一站101, 全台灣最高大廈當然要同佢影張大特寫啦!
重有吾少得食當地出名既鼎泰豐, 101內間鼎泰豐真係不得不讚, 服務態度超好, 地方又大又乾淨, 見到每枱都會噴消毒液抺枱, 個個職員手腳又快, 重要我地留意到一點, 個度D侍應全部都係靚仔靚女, 有幾個重係外藉人士, 而我地張大合照就咁啱影埋其中一個靚女外藉侍應, 你睇佢笑得幾燦爛!
食飽之後行多陣101就出發去淡水, 去到淡水沿住老街一直行都係離不開食...同埋...都係食!
大合照後面個大草地有好多人玩泡泡, 影相, 散步, 望海! 再沿路一直行到入面就要買船票入魚人碼頭, 剛好去到即刻有船!
船程好快大概十五分鐘就到左魚人碼頭, 一落船先同 "浪漫情人橋" 影返張相!
一直向橋方向行入去都有不同食店, 其中一間較出名"阿給"
龍BB 一直好似一粒強力電芯大把電未停過, 難為我已經又熱又攰!
見到餐廳隻大Bear Bear 又捱又坐, 開始有攰意了!
我地就入左依間唯一有冷氣既餐廳坐底休息下飲咖啡嘆下冷氣聽下人唱live 等睇黃昏日落!
開始黃昏日落了, 個蛋黃真係好靚!
"浪漫情人橋" 一入夜就會有吾同顏色, 我只影左其中三種色!
睇完日落再坐船出返去淡水, 再坐捷運去 "士林夜市"!
"士林夜市" 真係多人到爆炸, 我地一家三口醫完肚就先回酒店休息, 表哥表姐們佢地繼續掃食!
龍BB係夜市入面見到依隻棉花糖鴨仔不停指住 'Duck', 見佢咁想要就買左比佢, 檔主係親手即場整, 隻鴨仔真係好可愛, 特別係個嘴, 真係好想嘴落去haaa!
返酒店途中好多人都話鴨仔可愛, 又問边度買又撩下龍BB玩咁, 台灣人真係幾nice.
龍BB 未到酒店已經訓到隻豬咁~
復活節台北之旅 2015 @ Day 1


text:
4M12D
前兩日見龍BB有幾聲咳,開頭以為佢係玩口水令到自己咳,但直到琴日開始發覺吾對路,龍BB朝早起身勁咳,重要有啖頂住,又鼻塞流鼻水,好可憐!
我拿拿臨睇下佢有無發燒(無燒),跟住再打電話去樓下診所預約睇醫生,醫生排籌好變態,足足等左兩個幾鐘先到,好彩可以係屋企等,最後拎左3支藥水,有收鼻水,止咳,退燒!
其實今次絕對有理由相信係龍BB個Daddy傳染比佢,因為佢前幾日重感冒,而佢成日抱龍BB時又吾記得帶口罩,攪到龍BB中埋招!
好吾開心呀,龍BB出世4個幾月第一次病,琴晚龍BB重鼻塞到訓吾到,每隔一個鐘就叫甦我地,睇見佢個樣咁辛苦真係好陰公豬,抱住佢訓個陣自己重不禁流淚,寧願辛苦個個係我,依D真係做媽媽先深深感受到既痛!
希望龍BB快D好返啦...........
由於2月會展個BB展買吾到揹帶,所以上星期日就同老公去一田BB展睇下有無得買!大約1點幾去到已經好多人,可能加上個場好似無咩冷氣咁,又熱又迫既情況下只好快睇快閃,最後買左以下戰利品!
泵氣坐墊: 比龍BB學習坐,因為打算5個月比龍BB食糊仔,佢而家自己又未坐得穩,加上Hairchair個高度又未啱龍BB坐定定,所以決定買依個返去比佢坐得穩定D HKD$187 !
揹帶: 終於比我買到,我鍾意佢有個托可支撐條腰,揹住龍BB真係吾覺得重,加上佢上下可分開兩用,不過如果只用下面個托就會好重,D力聚晒落去會有D辛苦,其實我覺得吾係好啱我,因為兩邊揹帶好闊好大舊,好似啱男人揹多D,所以我經常同老公講'辛苦你'喇....Heeeee HKD$935
龍BB坐得幾舒服,成個大爺咁,重要食埋手手咁嘆!
對有 I LOVE MUMMY, DADDY 既衫情有獨鍾,見龍BB又無咩包腳衫,所以就買左一Set3件 HKD$270(mothercare)
經過見Chicken Duck 童裝做緊3折,但係有好多款已經斷碼 HKD132
4M4D龍BB 4個月,而家佢硬正左好多,每次抱佢都會好大力咁捉住人件衫!有時想拎走佢手上既玩具佢都會好大力咁扯住吾放!原來龍BB係大力仔黎架!
龍BB鍾意笑,有時同佢玩會笑到卡卡聲!佢最鍾意人同佢唱歌,拍手,會笑到四萬口!同時留意到一樣得意野,原來BB望住BB真係會有共鳴架,每次佢望住公公屋企張大頭BB海報,佢都會望住個BB講BB話,重有講有笑,真奇怪,吾知佢想同BB講咩呢!
而家講野多左好多,又成日撩人玩,有時佢見無人理佢,佢會不停講野叫到你應佢為止(深深相信佢會係一個好貪玩既小朋友,對住佢少D精力都吾得)
勁鍾意食手手,有時明明見佢食緊奶咀,但轉頭就會見佢一隻手揸住個奶咀耳,另一隻手就放左入口係咁啜,重要啜到鬼咁Enjoy,成手同面都係口水!
開始識發忟憎,通常係想訓時先扭計後發忟憎,不過食住奶咀抱下拍下又好快訓著!
識認人同認聲,如果有人叫佢,佢會擰個頭去望下邊個先,如果佢認得既人就會笑晒口(暫時最認得係公公婆婆,好彩佢都認得Daddy Mummy,如果吾係就要打Pat Pat喇)
勁鍾意企,重要玩1,2,3飛個隻!有時比佢企大脾都幾痛,因為龍BB會不停用力踩,好似想行咁,真係未學爬先學行!
鍾意踢被,個睡袋拉埋拉鍊,佢對天殘腳都可以踢到出晒黎,重要踢到出晒腳汗,真誇張!第時大個踢波係咪甲組呢....哈哈!
龍BB已經有個最愛玩伴,就係手玲鴨鴨,只要佢扭計時比個鴨鴨佢,佢就會9秒9拎住個鴨鴨手玲玩,不過都係止到一陣!
對自已雙手感興趣,會經常擧高隻手定格咁望實,有時又會雙手捉實!對身邊事物好奇,會拎起身上既口水肩/毛巾,所要要經常睇實,驚佢會拎過頭!飲奶佢而家一日飲4餐,每餐6安,有時早起身要飲5餐!
其實身邊朋友都話4個月可以開始比佢食糊仔,但係我念暫時吾會住,因為到而家佢依然都會嘔奶,所以我想睇多一個月,睇下佢個胃仔Ready未(吾嘔奶)!不過其實糊仔係咪當正餐?好似而家龍BB飲4餐奶,咁係咪到時比一餐糊仔當一餐即一日5餐?!便便一日至少一次,會間中比水水佢飲,所以有時D便便會好稀!
如果龍BB個日有食保嬰丹,咁就可能會有兩次以上便便,不過會勁臭!(龍BB間中有半夜喊甦,食左一排好似好左)學習開始會比龍BB自己學下反身,佢未識反晒身,不過見到佢反到一半同真係好努力嘗試反身個樣真係好開心架!第一次見佢成功自己反身個刻,真係開心到大叫想喊!
4M1D~ 等我表演反身比大家睇下先
我反......
好在媽咪幫我反埋佢先完成晒全套動作......好攰呀,等我抖抖先


text:
2015年12月17日星期四
Nürnberg 紐倫堡3
賣書從未見過.
除咗Hauptplatz廣場個market. 附近都有啲唔同主題嘅.好似呢邊有Kinderweihnacht,係for細路嘅.
特點係檔口啲嘢擺得低啲等小朋友易啲睇.
呢邊檔口背面都有嘢睇.
唔同嘅聖誕馬槽.
好大個嘅Schokoküsse
我覺得呢個小朋友market好睇好多.
檔口頂啲公仔裝飾係會郁㗎.
又有模型火車睇.
仲有呢個自拍位.影咗上佢官網download.但係個位好多人行過.我要撳咗三次先影到一張喺前面冇人行過嘅.
另一邊有個Markt der Partnerstädte紐倫堡姊妹市市集.
黑山
古巴
羅馬尼亞
波蘭
以色列
烏克蘭
英國
呢個唔使介紹啦.
仲有一part係賣Franken地區嘅特產.但只有幾檔.
31 則留言:
呢個有睇頭好多回覆刪除回覆
我覺得好歡樂呢度.刪除
檔口啲嘢擺得低啲等小朋友易啲睇…………見到咪lur地扭買囉!回覆刪除
我覺得呢個小朋友market好睇好多…………就啱王子嘅細路哥心智.回覆
我咁有家教就唔會lur地囉.刪除
路哥心智>>乜玩具都啱睇.成人玩具都啱. kakaka
淨係d公仔都靚過紙板Santa啦.回覆刪除
竟然出場既係深圳@@回覆
紐倫堡同深圳係姊妹市刪除
賣書我都未見過喎,反而之前檔韓國美食車平時都有架回覆刪除回覆
咁你度美食車選擇多過我呢邊.刪除
哩度D公仔靚好多,沒有嚇人天使^^回覆刪除回覆
第十五幅嘅天使好似癲婆.刪除
每一檔都有特色,但有無生意架回覆刪除回覆
有卦.冇都唔嚟擺檔啦.刪除
想問呢啲檔口個個都咁上下,亦都唔似臨時搭建,咁係唔係全部固定喺度,又或者是可以出租俾人擺賣呢?回覆刪除回覆
以我知呢啲檔口係聖誕臨時㗎咋.過咗聖誕新年會拆㗎.刪除
好好玩又覺得好節日感噢回覆刪除回覆
小朋友呢邊氣氛好好多.刪除
深圳果個係咪賣朱義盛XXXD回覆刪除
英國檔果啲tie咁核突會唔會有人買㗎?@@
Schokoküsse好唔好食?
小朋友喱邊多公仔睇回覆
睇嚟都係啦.刪除
蘇格蘭格仔裙啲料,貴o野嚟㗎.
我冇買呀.睇見都覺甜到漏.
小朋友呢邊氣氛好好多.
我反而覺得英國檔果啲領呔好靚喎,好有校服feel :p回覆刪除
深圳檔啲野係咪特別貴搵老襯?回覆
深圳檔啲野睇都冇睇.刪除
你住Nürnberg 幾多日?咁多節目o架!回覆刪除回覆
兩日兩夜咋,都幾趕.刪除
我覺得外國既CHRISTMAS MARKET好好行, 好多特色野, 同埋唔逼~~昋港行MARKET人頭湧湧都係由頭逼到落尾.回覆刪除回覆
第一次見就好新奇囉,但係年年係咁就悶喇.HK就好多時都唔同.刪除
屋頂公仔好得意又有主題好有心思 !回覆刪除
細路版x'mas market真係good idea !!回覆刪除
希望年年keep住我將來再去都仲用回覆
歐洲啲野50年不變,我估仲用嘅.刪除
我去嗰日,中國檔口好好生意,俾人圍實晒!回覆刪除


text:
2016年6月12日星期日
鄉下仔食糖+遇扒手
食過咁多次只係最近見過有一罐教人點開.原來只要好似我咁揸,一㩒個蓋就會開咗.
Btw 想講吓今日遇扒手嘅經歷.
話說今早去一間好多遊客會去嘅教堂. 我遲咗,當時係冇乜人出入㗎喇. 而教堂門口有位職員派programme. 但係隻門係閂咗,要自己開嘅. 當我開門之際,感覺有位身材矮小嘅人影突然喺我背後,然後係咁迫埋嚟.心諗又唔係多人, 係咪強國or印度遊客呢.停一停,啤啤佢,原來係兩名打扮時尚嘅東歐女子.同一時間教堂職員已喝令兩女子離開,仲叫我小心財物....原來佢哋係扒手.真係感激呢位職員.
46 則留言:
遇上好心人,難得!回覆刪除回覆
可能教堂都唔想有扒手出現,影響名聲.刪除
著得寒酸啲有冇用?回覆刪除
王子一身貴氣引人犯罪.回覆
我又冇露肉,邊會引人犯罪呢.刪除
好彩冇損失咋,要小心D呀回覆刪除
成日有糖派都唔曉開個蓋你真係唔係路.回覆刪除
好彩冇俾佢地扒到野, 第日出街唔好著到身光頸靚, 低調d啦XXD回覆
我次次都係撬開佢,你話係咪低低地吖.刪除
我好低調㗎喇,只係着咗一件T, 一個小孭袋,手持雨傘咋.
明白D人點解怕左來自東歐嘅人回覆刪除
我以前都遇過扒手, 係倫敦地鐵, 可惜佢唔夠技術, 俾我發現左, 佢即走回覆
呢次係我第一次遇扒手咋.刪除
係咪想抽你水呀?不過估唔到係女人做扒手回覆刪除回覆
一定係啦,只怪我太靚仔. kakakaka刪除
應該係慣犯,啲職員已經認得回覆刪除
聽說歐洲有很多童黨Gypsy 小偷的,你見那兩個有多大呀?回覆刪除回覆
睇嚟都有廿幾歲㗎,唔係童黨.刪除
呢招米蘭扒手都慣用喎.回覆刪除
終於識得開蓋,咁你又識唔識點樣冚返個蓋呢?(唔識我下次開估 :p)回覆刪除
既然教堂職員都知嗰兩個係扒手,點解佢唔報警呢?回覆
在教堂都敢偷人嘢,真夠膽~~回覆刪除
有貴人幫你,執番身彩囉.回覆刪除
It is lucky that the thieves could not succeed in stealing your belongings.回覆刪除
呢D盒我都玩咗好耐先識開,試過開唔到唔鬼食!回覆刪除
比著肥人, 我一定唔識開呢罐糖架!!!回覆刪除
好危險WO..肥人都好怕係歐洲遇到扒手...所以一直都唔太敢去 (其實係無錢)回覆
唔怕喎,冇錢唔扒你喎,嚟啦,嚟啦. 哈哈.刪除
仲以為王子有艷遇XXXD回覆刪除
咁你以後要小心靚女.回覆刪除
呢邊D地鐵勁多pick pocket 不過唔係靚女囉.上幾個禮拜我分別兩次見到有gypsie靓妹對華人乘客(遊客look)下手.第一次我立刻同個國內遊客講好彩個扒手唔成功但發爛渣向個遊客推咗一下.第二次係一班香港人被一個gypsie跟入車廂,個靚妹見到我啤住佢之後落咗車.回覆刪除回覆
竟然打扮時尚?不時傳統吉卜賽人咁款喎!回覆刪除
喂! 王子你D貼身士衛點保護你架! 人嚟,發配邊疆!回覆
打扮時尚你先放下戒心.刪除
拎去斬啦.


text:
21/06/2007 晴天 箱根湯本 → 蘆之湖 → 御殿場Premium Outlet →
仙石原 (上集)
今朝瞓醒覺就去浸返個溫泉,哩個溫泉就當然大個噚日個私人風呂,但出面個露天溫泉裝修緊所以只可以喺室內浸,今日都係私人風呂呀!因為都無人嚟浸,我哋直頭包晒場呀!
遊心亭: http://www.yushintei.co.jp/
離開遊心亭後我哋就行過去春花莊啦!雖然都唔算太遠但由於中段開始要不段上斜路都幾吃力,大概三四個字就到咗春花莊啦!佢雖然都係一間溫泉旅館但係無遊心亭嗰種人情味,基本上同普通酒店無咩分別,我哋放底行李同講底我哋今晚六點半先返嚟食晚飯,然後就沿路返去箱根湯本車站,今日我哋首先會搭巴士去元箱根港,去車站前先去便利店買啲嘢食做晏就先,我哋今日好多地方去啊!應該無咩時間食晏嫁啦!好啦…出發啦!
比起坐登山電車或纜車巴士快好多,大概半個鐘就到咗啦!我哋並無喺元箱根港遊覽,只係喺碼頭影吓相.
我哋喺車站等咗一陣就有巴士到啦!不過睇真啲原來哩間係由桃源台開去新宿嫁!如果我哋哩程喺尾站我哋就可以揸住小田急嘅套票然後加錢坐哩間巴士返去新宿.我哋再等多陣又有另一間巴士到啦!今次我攞住星之王子博物館同玻璃之森美術館嘅catalogue問車站內嘅叔叔,佢都話間車啱呀!咁我哋咪排隊上車啦!有個伯伯本來喺我哋前面,佢見我哋攞住啲catalogue就比我哋上車先然後同我哋講佢都係去嗰到,上車之後佢重坐喺我哋隔離添!
話咁快就到咗仙石原啦!咁我哋睇地圖應該喺仙石原案內所個站落車,見間車停又有人落咪又落囉!阿伯伯即刻節住我哋話咪到!佢攞咗我哋張catalogue手指指話如果我哋要去哩到(星之王子博物館)呢就未到!咁我哋又問如果去玻璃之森美術館呢?佢話都未到.
過咗唔知一個站定兩個站,今次伯伯就話落車啦!然後跟住佢過馬路,我重同同伴A講嘜阿伯伯咁嘅年記都去星之王子博物館睇咩呀? 過咗兩條馬路同行咗一段小路,伯伯就示意我哋跟住條路再行五分鐘就到嫁啦!咁玻璃之森博物館呢?伯伯話跟都喺跟住哩條再行,咁要返去箱根湯本呢? 我諗伯伯想話我哋兩個咁多嘢問嫁!HE…..HE….難得有人問,緊係好過睇地圖啦!伯伯話喺博物館一出嚟就有BUS嫁啦!哦…哦…哦!我哋明晒之後,伯伯就轉頭行返去落車個方向,啊!伯伯原來唔係去星之王子博物館,佢應該住喺哩頭,可能見我哋兩個噩噩吓,所以就帶我哋嚟!好感動啊!我又一次感受到人間溫暖啊!
......待續


text:
有時去到外地人生路不熟,急起上嚟都幾緊張,唔知邊度有廁所.喺日本嘅話,比起商場廁所,更多人會選擇去便利店廁所,因為梗有一間喺左近~搵便利店絕對方便快捷過你搵公廁.
不過,大家又知唔知其實唔係每間便利店嘅廁所都可以隨便用呢?原來便利店嘅廁所使用權限係有分以下幾種:
「ご自由にお使いください」請自由使用
「スタッフに一声おかけください」請先請示店員再使用
「トイレの無断使用禁止」禁止使用本店廁所
「当店にトイレはありません / お貸しできません」本店沒有廁所 → 其實即係有,但只係畀員工使用
如果廁所門明明貼咗要先向店員請示再使用,但你又冇咁做嘅話;或者你使用咗員工限定嘅廁所,根據日本律師所講,係可以構成「建造物侵入罪」㗎!(即係好似香港嘅擅闖他人物業罪)
日本律師東山俊就話:「日本便利店嘅廁所係店長管理嘅,如果無視指示直接使用係違反店長嘅意思同店內規則,足以構成建造物侵入罪!」
更加重要嘅係,因為只要你係有違法嘅目的去前往一個地方,就足以構成定罪.所以只要你嘅目的係要無視店內規則去廁所,就算你無去到,但你係抱住呢個目的入店嘅話,一樣可以告你架!
只不過唔使擔心,一般你入店都唔會知道你係想去廁所,所以只要人哋唔知你係呢個目的,都唔會引起咩問題嘅.但大家記住,如果見到廁所門口有指示牌就千祈要遵守,做個負責任嘅遊客喇~


text:
今年度球季嘅乙組聯賽開季至今競爭激烈,港會,大埔,黃大仙,大中,觀塘積分接近,相信想升班嘅球隊唔止大埔一隊,咁咪好囉,雖然香港甲組對下已經係無敵WFC,但有競爭才有進步,正所謂沒有競爭哪會進步,如果是旦一隊超班玩晒場場大炒一隊獨大,長年係咁對球迷黎講可能就冇乜癮喇,今年乙組開季係唔錯,大埔要上返去真係唔可以放過每一場.不過,有啲人就認為競爭係冇Q用,係囉係囉競黎把柒咩,拜碼頭都唔識你連玩鞋嘅資格都冇呀!
講返足球,今日乙組其中一場比賽黃大仙對觀塘喺蒲崗村道公園1號場展開,頭場丙組油尖旺對荃灣睇唔切,不過油尖旺係想升嘅丙組地區球隊之一大家可以留意,至今不敗暫做龍頭,可唔可以喺2015-16賽季升上頂級聯賽言之過早,不過,如果有一日升上頂級聯賽,旺角場就可以物歸原主,旺角場真正主人先係油尖旺,所以爭咩爭呢.
講返黃大仙對觀塘,黃大仙整體技術係比觀塘好少少,默契幾好,傳送好少斷,組織都幾流暢,後防有前普高喀麥隆外援迪達,基本上有佢喺到可以殺晒咁滯,而隊長王景華係一位有速度技術嘅中場球員,上半場喺邊路係咁發難,睇少佢一陣都唔得.
上半場快上快落,可賞度不比甲組差,支配率及攻勢較多嘅黃大仙約29分鐘先開紀錄,中場直線放入禁區,正當以為大力得滯出界,黃大仙球員在喺底線拼命撈返個波入去,觀塘守門員及後防有誤會,你以為我接佢以為我出,就咁俾黃大仙後上嘅球員撞咗個波入去,1:0,半完場前黃大仙自由球開入禁區,迪達衝頂高出.下半場觀塘積極反撲,觀塘球員邊路斬入禁區,上半場好穩陣嘅迪達漏頂,後面觀塘球員無人理下立刻抽射點知嚴重撻Q.你唔入到我,黃大仙在憑反擊擴大比分到2比0,直到完場,黃大仙全取3分.


text:
呢輪反反覆覆咁病,病左一輪,好少少又再病,跟住又好d咁,成個月都做藥煲,食西藥食到皮膚都差哂.
上面果堆藥,食足十幾日,想唔皮膚差都難啦,真係搞到我又乾又燥,面色慘白,皮膚暗啞,真係照見到自己都唔開胃囉!
搞到咁,真係勁用保濕,敷咩mask都無用,點好?
今次幫到我0既係佢,IPSA Metabolizer,BA 幫我揀專for 敏感肌用0既S2 畀我,佢話我毛孔都幼細,但皮膚就有少乾,冬天用d潤d會好d,我仲跟手買埋佢個cleansing mask呢!
BA 仲畀左S1 同濕粉sample 畀我試呢!
好潔白0既樽身,我鍾意呢!
呢隻Metabolizer 質地比較稀,感覺上似係toner 0既lotion,呢隻2號係比較潤0既,我相信如果only 用手搽會好lup,依家用化妝棉就剛剛好,雖然都要畀d時間佢去吸收,但吸收完就唔會再覺得lup喇!不過夏天我一定會轉用1號,再清爽d嘛!
官方資料話呢個產品可以幫助細胞代謝循環,提升肌膚「自我更生能力」,講到好堅咁呢!仲要係IPSA皇牌,我無用過佢0既skincare,真係要認真試試!
適逢我皮膚咁差,呢個時間試就見真章啦!
到今日為止,都用左十幾日,每次都係爽膚水後就用佢,眼都用埋,其他skincare 都停哂,mask都無用,因為覺得咁先可以試得真嘛!
呢段日子仍然係無停過食西藥,但皮膚無因為咁變差左,相反,之前西藥引起0既乾燥同暗粒都改善左呢!
我諗呢個配方都夾到我,用左皮膚真係有光澤左,毛孔進一步變得幼細,暗粒都退左唔少,不過我最concern 都係出油同暗瘡問題,我用好多產品都會,好彩係雖然呢款metabolizer都算潤,但用左都無乜出多油,亦無爆瘡情況,可見佢潤得黎無over左.
另外一樣抵讚0既係,可能呢個配方轉for 敏感肌,感覺真係好溫和,連眼都無覺得0拿,用左咁多都無敏感無紅呢!
最後就係價錢,唔駛四百蚊有成二百幾ml,每次只係兩泵就夠全面同頸,真係好抵用囉!
有左佢之後,令我再一次回歸Less is more 呢個信念啦!
今次IPSA仲畀左一袋由產品空樽回收再做而成0既玻璃珠畀我地,等我地以環保為題去設計樽身,真係好多珠珠呀!
坦白講,我真係無咩設計天份,又係手殘人,加上呢排勁忙又病到無哂心機,真係唔太想搞呢個設計,同埋個樽本身其實都好靚,夠哂pure,加太多野好似仲over 左咁,種種原因令我r爆頭都諗唔到點搞好.
最終,除左愛,我真係咩都諗唔到,所以就好簡單以愛為主,整左d心心圖案囉!
行都要講句:大家真係要愛護地球,珍惜依家擁有0既0野呀!


text:
今次計劃十一月中近近哋去台中玩幾日.未開始講詳細嘅行程之前,先講講出發前要準備嘅嘢.
搭客運公車台中自由行 2015 - 準備篇
今次計劃十一月中近近哋去台中玩幾日.未開始講詳細嘅行程之前,先講講出發前要準備嘅嘢.
韓國冬日滑雪自由行 2015 - 閒遊明洞
哩日係我哋今次韓國之旅嘅最後一日,夜晚八點就要由仁川機場坐飛機番香港.得大半日時間唔去得太遠嘅地方,哩日我哋都係喺番明洞行街買嘢.唔使遠行可以玩得 Hea 啲,哩日朝早十點先出門,先搞掂酒店 checkout 同放低啲行李喺酒店度,跟住就出街食早餐嘞.
韓國冬日滑雪自由行 2015 - 南怡島
哩日行程嘅第二站係南怡島 (남이섬);我哋由金裕貞站出發坐四個站地鐵,首先到達加平 (가평역) 鐵路站.
韓國冬日滑雪自由行 2015 - Rail Bike 江村鐵路自行車
哩日行程嘅第一站,係朝早先去春川踩一轉 Rail Bike 江村鐵路自行車.未講哩日朝早嘅行程點玩之前,想先講吓預訂 Rail Bike 車飛哩個問題.由首爾坐地鐵去到江村 Rail Park 其中一個起點金裕貞站,閒閒哋都講緊要兩個鐘頭車程;如果去到先發現個場客滿冇車,來回成四個鐘咁白行一趟嘅話,你都咪話唔陰公 .所以今次點都想喺出發前搵辦法先辦妥哩轉 Rail Bike 嘅預訂,以免到時長途拔涉咁去到要摸門釘咁慘.
韓國冬日滑雪自由行 2015 - 大阜島.日落樓愛島
番過嚟樓愛島哩邊查實主要有兩個目的,首先係因為見哩日天色唔錯,樓愛島係大阜島哩邊其中一個睇日落嘅絕佳地點嚟,所以諗住番過嚟樓愛島哩邊睇埋哩度嘅日落先回程番首爾;而另一個目的,就係想趁住潮漲嘅哩段時間,睇吓通向樓愛島哩條海路喺海中消失嗰陣嘅景象.
韓國冬日滑雪自由行 2015 - 大阜島.海邊香氣公園 (대부 바다향기테마파크)
由樓愛島哩邊去海邊香氣公園,要坐由大阜島開去安山方向嘅 123 號巴士.下面個地圖就記低咗哩個公園同附近幾個巴士站嘅位置.嗰日我搭巴士去到 방아머리제1주차장 站落車;喺未入去個公園之前,先要搵咗地方醫肚先有氣力繼續行 .
韓國冬日滑雪自由行 2015 - 大阜島.消失的海路
哩日倒塔咁早六點幾鐘就要起身,梳洗完跟手喺酒店房食埋個快嘅早餐,七點前就出咗門口,去搭明洞 4 號線開去安山站嘅鐵道列車.


text:
短短一個月唔夠,除左要適應新環境,新人事,估唔到仲己經學左好多新事物,當然都係同工作有關.
基本上大部份都係 M$ 出品,首先係 .NET o既 CMS:
一隻要錢 (Sitecore),一隻 open source (Umbraco),install Sitecore 時真係攪到我頭暈,不過家陣熟習了.功能上仲要再摸下,兩者大致個 concept 都類同,不過同 PHP 家族o既 Joomla 及 WordPress 比,使用上就冇咁 straigtforward 喇.
CMS 之外,又試左 SharePoint 2010 (MOSS 2010),雖然 SharePoint 2007 都叫做玩到熟,但 2010 又好似改進左好多,起碼個 LOOK 都好睇左好多啦.而又因為要試 MOSS 2010 o既關係,再學多兩個 tools:
- SharePoint Designer 2010
- o係舊公司時基本上好少 drill 到去 code level 試野,原來用 SharePoint Designer o係 administration 上都有好大幫助,某程度上方便快捷好多
- InfoPath 2010
- 呢個以前真係只係聽過o下,完全未掂過.用後發現功能好強大,配合 MOSS web form + workflow 應用真係可以好廣泛,不過要花D時間去 design 同 setup
另一樣都係同 SharePoint 有關,因為要試 cust 個 Content Query Webpart (CQWP),接觸埋 XSLT (基本上上面兩個 CMS 都要靠 XSLT),而家仲係學習中.
最後,都係 M$ 產物 – Windows Azure (Cloud),以前用過o既 RackSpace,PacHosting Cloud 根本都唔稱得上 cloud.之不過,M$ sales 號稱不死o既 Azure 其實本身都好似有d問題,CMS 上 Azure 亦好多麻煩野要攪……
anyway, d人成日講終身學習,除左o係屋企冇野做上網學養豬學耕田,又或者出街比錢學整餅學插花外,我覺得o係工作上學以致用先係最有挑戰性最有滿足感!


text:
日本火山處處,當中又以九州嘅火氣最為旺盛 ,阿蘇,櫻島,霧島呢啲火山通通都熱氣騰騰!但係有危必有機,火山除咗孕育肥沃嘅土地,仲為九州帶嚟咗日本一絕嘅溫泉.係全九州甚至全日本嘅溫泉選舉當中,位於九州中部嘅黑川溫泉就經常名列前茅!
黑川溫泉位於熊本縣阿蘇火山嘅北面,置身喺大概700米高嘅河谷中,分別被阿蘇山,飯田高原,九重山等一千米高嘅山巒包圍.喺你前往黑川嘅途中,你會見到一大片翠綠山巒或者高原景緻,但係到達之前大概15分鐘,眼前嘅道路就會由一望無際嘅山巒轉眼間變成古木參天嘅林蔭小徑.
要 喺日本衆多溫泉之中突圍而出,黑川溫泉自有過人之處.首先黑川位於高海拔,再加上綠樹成蔭,夏天嘅時候天氣仍然清涼,春天花開漫山遍野,秋天紅葉處處,冬天雪影綿綿,一年四季都係浸溫泉嘅好季節!其次黑川溫泉鄉嘅旅館保育良好,每一間都歷史悠久,古意盎然.而其位處河谷,淙淙流水處處靑蓖,遊走於溫泉鄉既街道之中,放眼穿著浴衣木屐嘅遊人,恍如時光倒流,令人回到中古時代嘅日本小鎮一樣.
而且黑川溫泉鄉大小適中,只有28間中小型溫泉旅館,每一間溫泉旅館既建築,餐膳同溫泉都各有特色,但係佢哋有一個共通點,就係全部溫泉旅館都盡用黑川位處河谷嘅地利,築建出風格大小不一嘅露天溫泉,令旅客彷如沐浴於森林之中,呢種特別嘅溫泉體驗,幾乎所有黑川溫泉旅館都俾到你!所以黑川溫泉經常被評為日本最佳溫泉鄉之一!而喺旺季,特別係日本假期前夕旅館更加一房難求!


text:
繼續唔關留學生事嘅澳洲留學生食啲乜 最終回 哇!穆斯林最黑暗嘅一日呀!--二世祖與窮秀才的飲食對談(二)
水,由古月黃邪合吹,文,由黃邪執筆而成古﹕
我另外一個算唔上文化衝擊,比較接近係文化花生嘅,就係同穆斯林去飲茶啦.響我讀餐飲管理進階文憑嘅時期,無可避免要做分組project. 咁當成組人各散東南西北區又有人無車嘅情況之下,去學校附近嘅茶樓一路食一做傾就來得順理成章啦,而且間茶樓仲係好食過香港唔少同業㗎喎.
而你都知啦,響正統港/廣式點心入邊,豬肉係無處不在嘅,就算無同你講有豬肉,一如蝦餃,其實都有落肥豬肉,先得佢咁好食㗎嘛.有日我同果位生死之交一樣嘅穆斯林同學去飲茶嘅時候,我地嶺南文化註新南威爾士代表一早就醒水,有豬肉嘅一邊,無豬肉嘅放響佢面前,費事跣人破戒啦.不過人地做fine 啲inning,出手實在太快,我地一個唔為意,俾佢一野啪左粒蝦餃同芋角入口喎!
「哇!穆斯林最黑暗嘅一日呀!」
事後我旁敲則擊噤問佢:
「根據你嘅信仰,如果你唔小心,唔知情嘅情況下食咗豬肉,會點算㗎﹖」
跟住佢嘅答案就精彩啦﹕
「技術上黎講,咁嘅情況,我係比人呃之嘛,所以我無事嘅,係呃我嘅人落地獄嘅唧~」
立時我同我另一位香港人即時相視一笑,言下之意,阿叔我死咗之後,一係落天主教地獄(皆因我多年來成日同耶撚過唔去),一係落穆斯林地獄,兩邊搶,有排玩喎,花生有排食啦,哈哈哈哈哈!
黃﹕
哦~~~恭喜古月公子落地獄~~~~噤事實佢知唔知自己食左豬肉嘅唧~
古﹕
咁其實,佢媽媽係唐人黎嘅,話佢完全唔知就搵鬼信啦,不過則則搏,唔多覺,總之咪太過份,隻眼開隻眼閉啦.
黃﹕
噤仲有一樣我想講嘅呢,就係中式菜刀啦.就話說我遇到嘅其中一任鬼佬大廚呢,就有一日唔知點解屎忽痕買左把中式大菜刀黎用,結果一用就唔啥得放手啦,成日係度鬼食泥噤呻﹕
「屌,都唔知做乜鬼我地啲人要整幾十樣刀出黎,切菜又呢把,切肉又果把,麻鬼煩兼夾無效率.你地啲刀噤鬼好用,Fuck, one 啲ay, I may became an Asian」
古﹕
呢樣都聽你提過,咁以我嘅經驗啦,中式菜刀切菜係好好用嘅,但係去到處理肉品果陣,有刀尖嘅西式菜刀又會好用啲喎.依個係關乎菜系之間完全唔一樣嘅食材處理哲學同概念,同埋每個檔之間都唔一樣嘅工作需要分配A. K. A. Prep list 嘅.又其實,就算係中式菜刀,都有文武刀,九江刀等等嘅分類,雖然形狀上睇起黎好似,用途都係有分別㗎喎.
一如我響東岸做野時,好多同工都對日式菜刀有種迷戀嘅,之但係買把魚生刀返黎切魚切到發忟憎嘅鬼佬亦不在少數喎.其實咁係關係到唔同嘅刀具,係有唔同嘅特性,同需要唔同嘅使用與及保養習慣嘅,用單邊開鋒嘅魚生刀,配以西式切魚嘅手法黎做野,好容易就會流於神雕入面公孫止套金刀黑劍咁,刀使劍法,劍作刀使,咪唔夠人打囉.
而事實上,當你係商業廚房入邊,要處理大量蔬菜時,中式菜刀平而直嘅刀刃線係非常有效率㗎.所以果陣我地位低微,只能負責處理蔬菜嘅時候,常用嘅就係一把日式嘅三德刀,因為佢嘅刀刃線係同中菜刀相近,能夠發揮同樣嘅效果.不過係最緊要嘅,始終都係要自己有舊磨刀石去保養住佢,噤先用得長久嘅,而我嘅觀察呢,好多鬼佬廚用嘅果把係鐵間尺黎㗎.
黃﹕
以我響我踎過嘅果個高檔野觀察呢,好多都係中西式刀混合使用嘅添,兩三把西式刀,跟一把中式刀噤玩.然後保養方面呢,我仲記得當年有其中一任英國佬廚仲要專門請磨刀佬黎同佢磨㗎,佢地自己的確唔係噤識處理嘅.
古﹕
其實,同工們總有幾把刀返工仲有一個原因,就係出於嗜好鍾情於儲刀,一如攝影師會不斷買鏡頭一樣.買刀,都可以累全家㗎!
黃﹕
噤又係,作為廚房佬,又點會無返幾把刀傍身呢.同埋你剛才一講起飲茶呢,我就醒起,呢邊鬼對我地飲茶點心嘅迷戀程度真係遠超我想像㗎,而且對我地啲規距都好熟㗎,相信佢地真係自細就跟住父母一齊去飲茶嘅啦.我曾經試過係一間頹唐餐度食野,係果種杯碟筷子自去去櫃度摸果隻,我睇啲鬼入到黎,仲知定過我,啲動靜舉止十足十唐人噤,係差在未洗杯洗筷子嘅者.
古﹕
講起呢樣,我都試過係間燒臘鋪度食燒臘飯,一班鬼黎搭枱,結果發現班友揸筷子揸得仲正宗過我......
黃﹕
而且我地過往聽講嘅鬼佬唔食內臟啦,鬼佬唔食鳳爪啦之類嘅傳說似乎係呢邊都打破左嘅,我見過佢地食豬肚,牛栢葉啦,亦都見過佢地食鳳爪㗎.似乎真係地緣政治嘅關係,澳洲人對亞洲文化嘅吸收係遠遠多於其他西方國家,好多係度大嘅鬼仔都真係好Asian下㗎.
古﹕
仲有海蜇都照食㗎,圍起我識嘅鬼仔唯一難到佢地嘅係豬雜,準確黎講係豬腰,可能關乎處理不當啦,不過點講都好,及第粥佢地係搞唔掂嘅.
黃﹕
然後另一個衝擊到鬼佬嘅,就要講下我地嘅過冷河啦.話說當年我仲係backpacker時,有一次我想整牛椒牛肉炒意粉,噤就例排烚熟左個意粉之後過冷河啦.果下又shock 到條意大利仔啦,佢O曬嘴噤話你做咩啊!我話過冷河囉,啲意粉爽啲㗎.噤佢話佢地意大利人只有係啲意粉煮過左龍,煮壞左先用呢招咋喎,平時唔會無啦啦過冷河㗎.
古﹕
講到過冷河啦喎,我咁講啦,萬法歸宗,睇你要啲嘅者.因為意大利人呢,有個根深蒂固嘅概念,就係煮意粉嘅水係會成為個意粉嘅一部分嘅,依少少煮粉水能夠成為醬汁同意粉間嘅橋樑,得以令到醬汁同意粉彼此水乳交融,所見佢地死都唔肯過冷河洗走佢㗎.
而事實上,我自己嘅經驗係,如果跟足步聚火候去煮意粉的話,都係爽口彈牙嘅,過左冷河之後就唔係果家野㗎啦.所以話,冷河係一個手段,觀乎你要啲咩成品,要做出點樣嘅效果嘅唧.
黃
﹕而最後一樣culture shock 到我嘅,就係一如端典代表所講噤樣,見到啲鬼仔用洗潔精洗完碗之後唔沖水嘅囉.
古﹕
我呢邊係直情未見過啲鬼仔洗碗呀!啲契弟真係名附其實係懶鬼呀!
黃﹕
噤因為我當年住BACKPACKERS嘅時代,例排規距係你自己用完嘅餐具自己洗返㗎嘛,唔洗比人閙㗎.
古﹕
我返工嘅地方,尼泊爾人,印尼人,菲律賓人,非洲人洗碗都有,就係未見過鬼洗碗,至於我住嘅地方,一如上面所述,佢地食完啲碟幢埋幾個星期,寧可用即棄碟都唔洗㗎!
黃﹕
我由backpacker時代起,就己經見識過,只要無洗碗機,只要係要用手洗嘅,佢就係做得出嘅啦,隨手隊落啲洗潔精水度過兩過,成碟泡噤就放上碗㗎嘅啦,唔過水㗎.
古﹕
咁其實,究竟係關佢地係鬼事吖,定係因為佢地係第一世界死𡃁仔,缺乏自理能力呢其實?
黃﹕
系細個唔識死,我見到老果D好少少既,起碼會沖水.
(全文完)


text:
之前日日怨日日怨, 盼望快啲到收揼一日
身邊有經驗媽媽都同我講 "到時你會唔捨得架喇"
當時我覺得好荒謬
我每日都盼望:
- 可以唔洗再走難咁返工
- 唔再花時間揼奶洗奶揼, 計落每次揼30mins + 10mins 洗嘢, 一日四次, 每日都多返差唔多3個鐘用
- 可以開始減肥大計
- 唔餵人奶個胸回復平時尺碼
- carefree 咁出街, 唔洗搵地方 "解決"
- 唔再驚谷奶/塞奶
- 唔再日日担心唔夠奶俾蛇仔明食
蛇仔爸好驚, 即刻二話不說買俾我
呢個手揼真係唔錯, 快 + 清
最重要係佢好輕便,
開初我唔知自己成唔成功餵人奶, 冇投資奶揼, 用嘅係朋友俾嘅medela pump in style
呢部機好大部, 日日托住佢返工好重, 同埋佢一定要用濕電, 出街冇得用, 次次都睇住個鐘去街
買咗個手揼, 去街輕鬆咗, 就算搵唔到nursery, 上自己車就可以揼
有時得我一個單挑蛇仔明, 用手揼就方便啲, 靜啲啦, 同埋佢有乜扭計, 馬上停手就可以去照顧佢
買咗之後幾日, 蛇仔爸同我講 "你用咗呢個揼好似開心咗"
最意想不到嘅係, 佢跟住講 "咁餵耐啲囉"
雖然佢呢句係好不經意, 但我都當佢支持我繼續架喇
所以達咗6個月目標之後, 我都會繼續落去, 但唔set target 喇, 順其自然啦.....餘下嘅日子都會用手揼為主, 咁感覺上比較 "買得有價值" 嘛
所以.............冇錯, 我係掛揼, 不過我係掛電揼, 哈哈
送上蛇仔明近照


text:
2014年12月12日 星期五
K1求學大作戰 ~ Day 5 (Part 1)
29/11/2014
第十回合:聖公會聖三一堂曾肇添幼稚園 8:45
呢間係考慮咗好耐先決定報嘅學校,因為報呢間前已經報咗11間學校,當時已經畀米高話緊艾菲怪獸,但半日有學券仲要一條龍加Happy School實在好吸引,再加上我哋屋企樓上原來有個哥哥仔讀緊,即學校真係睇小朋友表現,而唔係睇學生家庭背景來收生啦,經米高同意後艾菲就喺截止報名當日朝早去交表,以為咁遲交表實係安排下午先見啦,點知畀咗最早個time slot我哋,等我哋可以一朝早趕三場.
呢晚燒腩仔算瞓得OK,不過七點我哋未叫佢已經自己醒咗,食完早餐換好衫我哋就出發,有人猛話停唔到車又話咁近怕畀的士司機鬧,結果我哋一家三口坐巴士去,上車十分鐘已經落車堅係近,落車穿過公園已經到學校,八點半到但未入得要排隊,燒腩仔有D企唔定,要我哋輪流帶佢行吓,當佢發現禮堂入面有個超邪惡嘅滑梯同彈床之後,就勁開心咁返埋去排隊(因為艾菲話要乖老師先畀玩),等咗十分鐘左右終於開始登記.
好彩我哋係第一批見,登記完已經可以直接去課室門口排隊,否則畀燒腩仔扭玩滑梯就大件事﹗去到課室門口,我哋都未貼好label老師就話入得(我哋係同組最後一個登記),interview只可以一個家長陪,咁呢D重任梗係又係艾菲做啦,一組六個小朋友對三個老師,全程只係小朋友玩唔使問家長嘢.
我哋最後一個入課室,企都未企定負責燒腩仔個老師就埋來同佢傾偈(其他老師又無同其他小朋友傾㗎喎),問佢咩名有答,但問佢邊個同佢來就笑而不答,由於當時艾菲仲整緊自己個label,所以只係抬頭問咗燒腩仔一句「我係邊個」,不過燒腩仔望吓我都係無答,然後已經發現咗playmat旁嘅大lego想撲埋去玩,呢個時候第二個老師就叫小朋友坐低喺playmat聽故事,咁負責燒腩仔個老師就叫佢坐低先,迷茫中嘅燒腩仔真係即刻聽話坐低,但個人係向住佢勁想玩嘅大lego,要艾菲出手指返畀佢知向邊到坐先識轉身坐返好.
老師講咗個簡單故事,燒腩仔有專心聽,但老師問大家問題就無搶住答,不過最後叫起身扮飛機行個圈都有跟住做,然後老師叫大家隨意玩玩具,其他小朋友即刻埋枱玩,燒腩仔二話不說就撲去砌大lego,呢個時候負責佢個老師又行咗埋來,問佢砌緊咩佢無答,但叫佢疊高,砌實D或者畀一舊老師都有跟住指示做,之後老師行開in第二個小朋友,就叫艾菲試吓帶佢去隔離拍波.
起初燒腩仔係砌lego砌到唔肯放手,後尾艾菲同佢一齊收拾咗一半,老師又再埋來同佢傾咗陣,佢終於肯跟老師去拍波,明顯係考小朋友嘅大肌肉發展,燒腩仔跳得唔太叻,但都有拍到D波,同老師一齊拍咗陣, 老師就叫我哋玩其他嘢,但當時枱面已經無位畀我哋坐落去,艾菲唯有帶燒腩仔去課室側邊畫畫.
畫咗一陣鬧鐘就響,老師宣布interview完結,拎咗籃波出來送畀小朋友,燒腩仔自己揀咗個綠色,有同老師講謝謝,等老師開門期間艾菲話出去可以玩滑梯,燒腩仔好似失憶咁一臉疑惑走咗去門口想望,老師知道燒腩仔想睇出面有無滑梯,就好熱情咁抱起咗燒腩仔喺門口個窗到望出去再問佢有無滑梯,燒腩仔即刻好開心咁話畀老師知「有滑梯呀」.
唔知點解...女人嘅直覺話畀艾菲知呢個老師都幾鐘意燒腩仔(佢對另一個都係佢負責嘅小朋友明顯無咁熱情㗎),不過佢呢朝狀態明顯一般,性格巨星上身咁,鐘意就聽你講唔鐘意就唔理你,艾菲都唔敢抱任何期望啦,出到去問咗米高可以玩十分鐘,就放佢去玩滑梯,之後仲玩埋彈床,不過趕住去下一間,所以無參觀埋樓上校舍就要走.
第十一回合:基督教中心幼稚園 9:50
口碑好好嘅happy school,不過本身有N所以K1位其實唔多,見都係我哋杯茶就即管報名一試,無咩期望燒腩仔會突圍而出,in完就更加覺得學校無可能收佢,除非學校鐘意挑戰自己,buy佢夠搞事唱反調,事關佢來到呢到完全唔扮嘢,好徹底咁做返平時嘅自己.
又係怕截唔到的士同畀司機鬧(其實艾菲好唔明點解米高成日話會畀司機鬧,真係咁大個女都未試過喎,最多拒載唔接你生意姐),所以米高建議我哋坐巴士過去仲好,咁其實坐兩三個站就落車,行過去都係五分鐘左右,入到去艾菲先入房登記,之後就叫我哋喺出面邊玩邊等,燒腩仔見到車就即時衝埋去,明明有好多架車任玩,但佢堅持要玩人哋玩緊架救護車,艾菲唯有叫佢等陣,好彩佢都叫做肯聽,之後見佢玩車玩到癲,廢事一陣到佢in時唔肯走,唯有盡早拉佢去公園仔到玩其他嘢冷靜吓,公園仔都有邪惡的滑梯,不過全部要爬上去先玩到,對燒腩仔來講有少少難度,加上有兩個女仔出手唔畀佢玩,所以佢玩咗兩次就無得再玩,kakakaka...
等咗十五分鐘左右就聽到叫佢名,老師好有禮貎咁親自出來接我哋入去,今次艾菲同米高可以一齊入去,老師叫燒腩仔坐中間張凳,但燒腩仔就堅持坐最側邊張凳,老師見艾菲出聲叫佢都仲唔郁就笑住話「由佢啦」(唉…唔係咁講仲可以點吖),之後老師問佢咩名有答,考物件都答到,手抓板,認顏色都無問題,但玩玩吓忽然呯一聲,燒腩仔成個跌咗落地,嗰一吓艾菲同米高真係O晒咀,原來佢個pat pat一直無坐好,所以玩得興奮得滯就跣咗落地.>.<
跟住老師考佢穿珠仔,燒腩仔樣樣發展都好,就係小肌肉一直都好普通,其實由上年見N開始已經同佢練穿珠仔,用有木條輔助嘅多數都得,但鞋帶呢就時得時唔得,好睇佢當日有無心情同耐性,所以老師叫佢穿珠仔艾菲都知衰硬,不過都要由佢自己試吓,結果當然係穿唔到,只係拎住粒珠仔喺到玩,老師就問艾菲平日同燒腩仔玩咩,艾菲答都有玩穿珠但坦白講佢係時得時唔得,老師聽完就叫艾菲幫吓佢,礙於佢一直拎住粒珠玩唔肯畀艾菲,艾菲唯有話「你可唔可以幫我穿粒珠落去呀」,燒腩仔好順口就應咗艾菲一句「唔可以」,老師聽到都忍唔住笑,之後佢出手幫燒腩仔先叫做夾硬穿咗.
考完燒腩仔就輪到問家長點解揀佢哋學校,好彩艾菲都有事先做定功課,知道佢哋會考家長,所以熟讀佢哋嘅辦學理念,呢次艾菲覺得自己都答得唔錯㗎,不過燒腩仔咁嘅表現,實在係浪費艾菲嘅一番心機呀﹗
最後老師話要送個波畀燒腩仔,叫燒腩仔喺佢身後箱波到自己揀顏色,燒腩仔自己揀咗個紅色,有同老師講謝謝,之後走都有講bye bye同拍凳,出到去我哋直奔正門想逃離現場,校長仲截住我哋話有時間可以玩多陣添,哈哈...再留多陣我估燒腩仔會原形筆露㗎啦,都係快D走等佢休息吓冷靜吓再去下場啦﹗
訂閱: 張貼留言 (Atom)


text:
「兩年」
咁又一年,唔經唔覺已經開始咗嚟個網誌兩年.再一次覺得自己好變態,竟然可以無間斷咁日日寫.雖然近期無以前咁執著要係每晚十點鐘出文,因為真係太忙碌,不論工作或者家庭都有好多嘢要處理.希望自己可以繼續寫落去,不過有時真係唔知寫乜,但係唔緊要,因為寫文係為咗鍛鍊自己嘅耐力.不過人生咁就過咗一半,真係唔經唔覺咁就三十幾.
「三十」
多謝大家今日嘅所有祝福,不過真係好累,基本上今日真係淨係想抖一抖.一諗到自己已經三十有六,真係唔認老都唔得,雖然自己覺得心態仲好似三字頭,不過其實仲有幾年就踏入四張嘢.自己俾自己繼續搞公司嘅時間亦都所剩無幾,希望嚟幾年會有突破.正所謂三十而立,四十而不惑.依家淨係希望唔使憂柴憂米,可以同老婆,郭大少開開心心過每一日就已經足夠.
「失敗」
諗返過去嗰幾年真係唔知做咗啲乜,講真如果你問我,我真係覺得自己無進步過,甚至乎可以話用失敗去形容.正所謂不進則退,事業毫無突破,唯一嘅成就我諗就係有個好老婆,有個仔,有個家,就係咁大把.三十前舒舒服服,三十後攞苦嚟辛,希望四十後可以安安靜靜.而家雖然不求名,不求權,不求利,但係最起碼有一個安穩嘅生活,快樂嘅家庭,睇住郭大少成長就已經足夠.
Also published on Medium.


text:
基本粒子
基本粒子係指啲人認知嘅構成物質最細最基本嘅單位.但係因為物理學不斷嘅發展,人類對物質構成嘅認知逐漸咁深入,因為咁,基本粒子嘅定義隨時間亦都係有變嘅.目前喺粒子物理學入面,標準模型理論認為嘅基本粒子可以分為夸克,輕子,規範玻色子和希格斯粒子四大類.標準模型理論之外都有理論認為可能存在質量非常之大嘅超粒子.
基本粒子定義嘅變化[編輯]
傳統上(20世紀前,中期)嘅基本粒子指質子,中子,電子,光子同各種介子,係當時人類所能探測嘅最小粒子.而現代物理學發現咗質子,中子,介子都係由更加基本嘅夸克同膠子構成.同時人類亦發現咗性質同電子類似一系列嘅輕子,重有性質同光子,膠子類似嘅系列規範玻色子,係現代物理學所理解嘅基本粒子.
分類[編輯]
費米子
夸克 目前嘅實驗顯示共存在6種夸克(quark),同佢地各自嘅反粒子.6種夸克又可分為3「代」.他們係
第一代:u(上夸克) d(下夸克)
第二代:s(奇異夸克) c(粲夸克)
第三代:b(底夸克) t(頂夸克)
另外值得指出嘅係,他們之所以未能被早期嘅科學家發現,原因係夸克決唔會單獨存在(頂夸克例外,但係頂夸克太重而衰變又太快,早期嘅實驗無法製造出嚟).他們係成對嘅構成介子,或者3個一齊構成質子同中子這一類嘅重子.呢種現象稱為夸克禁閉理論.就係早期科學家誤以為介子同重子係基本粒子嘅原因.
輕子 共存在6種輕子(lepton)同佢地各自的反粒子.其中3種是電子同同它性質相似的u子同埋t子.而呢三種各有一個相伴嘅中微子.他們都可以分為三代:
第一代:e(電子) ve(電子中微子)
第二代:u(u子) vu(u子中微子)
第三代:t(t子) vt(t子中微子)
玻色子
規範玻色子 係一類係粒子之間起媒介作用,傳遞相互作用嘅粒子.之所以佢地稱為「規範玻色子」,係因為佢地同基本粒子嘅理論楊-米爾斯規範場理論有好密切嘅關係.
自然界一共存在四種相互作用,因此規範玻色子都可以分成四類.
引力相互作用:引力子(graviton)
電磁相互作用:光子(photon)
弱相互作用(令原子衰變都可以相互作用):W 同 Z 玻色子,共有3種:W + ,W − ,Z0
強相互作用(夸克之間嘅相互作用):膠子(gluon)
粒子物理學已經證明電磁相互作用同弱相互作用來源係宇宙早期能量極高時嘅同一種相互作用,稱為「弱電相互作用」.有好多粒子物理學家猜想係更早期宇宙更高能量(普朗克尺度)時好可能呢四種相互作用全都係統一嘅,呢種理論稱為「大統一理論」.但係目前因為加速器能夠達到嘅能量相對普朗克尺度仍然非常低,所以好難驗證.而大統一理論目前主要嘅發展方向係超弦理論.
希格斯粒子 希格斯粒子(Higgs)係粒子物理標準模型中唯一重未喺加速器上產生出來嘅粒子.粒子物理學家們認為希格斯粒子同其他粒子嘅相互作用令其他粒子具有質量.相互作用越強質量就越大.希格斯粒子本身質量極之大,目前嘅加速器能量還無法達到,而理論嘅計算也比較困難.物理學家們普遍希望能夠喺2008年將要開始運行嘅大型強子對撞器上產生出希格斯粒子.
標準模型預言存在2種希格斯粒子:H + 和H0,但係都有好多科學家提出其他嘅可能性.
標準模型理論以外嘅理論性粒子[編輯]
超對稱粒子
除咗以上實驗已經證明嘅基本粒子之外,理論粒子物理學家為左解釋某現有理論無法解釋嘅實驗現象,而猜想我地嘅宇宙中可能存在超對稱粒子.佢地質量非常大(相對一般粒子如質子而言),因此現有嘅加速器還冇法子製造佢地.但係因為量子漲落嘅存在,因此佢地可能係非常短嘅時間間隔內同非常小的機率下同我地可見嘅粒子發生相互作用,因此佢地可以間接探測到.目前每種粒子都被認為存在對應嘅超對稱粒子.並且被用來解釋某物理現象.例如夸克嘅超對稱粒子用來解釋正反粒子數目嘅不對稱,以及中微子嘅超對稱粒子解釋中微子的質量如此之小(但不是0)嘅原因,等等.
假想嘅粒子
假想嘅粒子,僅僅係理論學家嘅假想,而基本冇確切嘅實驗根據,因此可能宇宙中根本就唔存在.粒子嘅提出或者只係為咗畀某啲現有的現象作一種可能嘅解釋,或者僅僅係粒子如果存在亦都唔會破壞現有嘅物理定律,因此我地估冇理由相信佢哋一定唔存在.例如某啲科學家認為佔宇宙總能量約25%嘅「暗物質」,就係一種同其他物質作用極其微弱但係有質量嘅粒子(WIMP).此外都有一啲理論研究某啲速度永遠達到光速的速子,以及磁單極子或者加速子等等.


text:
2012年7月28日
地中海港灣 - 進入海洋中心的必經之路
欣賞完 東京迪士尼海洋 正門嘅佈置之後,就繼續向前進發啦!行前幾步,我地即時黎到咗一個建築物林立嘅小鎮,但其實呢啲建築物入面係一間酒店黎!佢地嘅 東京迪士尼海洋觀海景大酒店 Tokyo DisneySea Hotel Miracosta 係融入響樂園入面嘅.
響正中心位置,有一個 米奇和Duffy的春日巡航 活動標誌響到,仲係彩色架!
響建築物嘅底下穿過去,就去到港灣嗰邊啦!近住入口嘅呢個園區,叫做 地中海港灣 Mediterranean Harbour,所以周圍都充滿地中海風情.
海港呢邊有有一個廣場,會有 迪士尼朋友 出黎同大家見面,佢地真係好自由,可以周圍走.( 唔計巡遊同埋表演,我終於都影到 迪士尼朋友 啦!XD )
當然唔少得遊樂設施及表演資訊版.用木板展示,同 東京迪士尼樂園 嗰邊都係冇電子化.
終於見到港灣嘅真面目,最搶眼嘅就係樂園地標 火山 Mount Prometheus.
正當我地黎到海岸之際,有一架 迪士尼海洋渡輪航線 DisneySea Transit Steamer Line 嘅船喎!坐呢啲船,可以環繞整個樂園一周,不同園區都設有碼頭,可以上船.但係因為時間所限,我地到訪當日並冇坐到呢架船...
但係呢架船好似有啲唔尋常喎... 不斷響到兜黎兜去嘅...?原來,米奇,米妮,Duffy,ShellieMay 都響呢架船上面,向大家揮手啊!
其實佢地係表演緊架!呢個係春日活動嘅特別表演,春臨里多島 Lido Isle Welcom To Spring.佢地四個就係坐呢個船出場,之後會上岸同大家一齊跳舞!但係跳舞嗰個位一早已經好多人圍住,所以只係勉強睇到少少,影唔到相...
繼續講返呢個主題園區先,響下午我搵郵筒寄明信片嘅時候,我走咗入呢條後巷.
之後又黎到呢個好似小花園咁嘅地方,周圍個感覺都好優閒,好舒服.
東京迪士尼海洋 入面真係有好多不同種類嘅船,除咗渡輪航線之外,呢個園區嘅一個角落仲有 威尼斯貢多拉遊船 Venetian Gondolas,不過我冇特別去睇.
而家諗返轉頭,由於下午4:30就要走,為了要玩哂所有重點遊樂設施,有好多其他嘅遊樂設施同表演,甚至係海上巡遊,我地都冇玩到或者睇到.不過我覺得最唔抵嘅係冇得睇夜景,因為每一個迪士尼主題公園嘅夜景真係非常迷人架!但我當初就揀咗響 東京迪士尼樂園 玩一整天,而 東京迪士尼海洋 就玩半天,所以冇得怨嘅...下次再有機會到訪 東京迪士尼海洋 嘅時候,一定要玩足全日,慢慢細味園內嘅每一樣事物!
於 12:06
標籤: 東京迪士尼之旅2012 [海洋]
訂閱: 張貼留言 (Atom)


text:
妹妹今個月6個月啦,開始想玩同轉身,有時放佢係playmat, 轉過頭佢已經吾知轉左去邊,有次試過放係playmat, 轉頭佢已經轉左出playmat出面 (我已經放佢係中間架啦!) check up完個result係,妹妹而家16磅幾,percentile係50%,吾太重又吾太輕,ummm...不過相比起姐姐,佢係重得慢D,Hannah 6個月左右已經成18磅啦!不過,個個BB都吾同,我都無得compare架啦,最緊要佢健康就OK啦. 妹妹而家開始食兩餐solid, 不過99話餵oatmeal到大約7個月,之後再煮粥仔and veg....其實是但啦,我都好難再要求咁多,佢已經要煮咁多人既野,而開糊仔又真係方便好多(就咁mix埋D奶就搞掂),所以我無再堅持了. as long as 佢幫我餵我都無所謂啦! 不過佢開始大時,就開始認人,去check up姐姐幫佢磅重度高,佢未見過呢個人就大喊,真係怕鬼左佢!有時見吾到我地又會叫,唉,呢隻monster都開始鮮醒了....媽媽想休息既時間就會少之有少呀!不過好彩妹妹打完針針後喊左一陣就收聲,對我來講已經好proud呀!而家開始比妹妹坐jumper, 不過覺得佢未係好穩,可能放一陣又要落番去坐lu...
而濕疹方面,天氣變令佢皮膚變好左,又或者係佢自己outgrow, 不過身上仲有D地方好乾,而佢手都會係咁scratch, 不過有進步我已經好開心啦! 我知道濕疹無得醫,只希望佢會慢慢有改善啦!


text:
唔係個個人都知咩野係驚恐症,都唔係個個人都care身邊既人. 直到琴日係fb上見到有個post講關於精神病,
睇完後先發覺原來有好多人同我一樣都係有驚恐症. 係,我係有驚恐症,我唔會deny, 一開始時真係心情好差,好depressed, 覺得呢個世界唔屬於我,我唔可以存在, 有好一剎拿想自殺, 但個個念頭一出我就覺得真係好驚. 點解會開始呢? 呢個病症係一個心理病,可以好快咁來,好快咁走. 第一次發覺時係係搭subway時, 係個tunnel入面stuck左唔郁, 個刻好想走好想走,好想離開個個地方,但當然係無可能啦, 因為塞住左, 我個刻覺得想暈,心跳得好急速, 手汗都出哂,好驚好驚,但你話驚咩,我又唔知, 總之就好似透不過氣咁,所以前排精神好差, 可能加上返到屋企又要湊小朋友,想休息都難過人, 精神開始有d問題,到有一晚,突然間覺得好唔舒服, 好想喊好想喊, 我好唔想比人知,但我又一定要同老公講,講完之後又好d, 但問題來啦,我日日都要搭subway返工放工,點算? 有一排唯有頂硬上,搭車都只可以搭local, 因為唔駛怕會stuck係tunnel入面咁耐, 但就會好慢囉,不過起碼自己心理上會安樂d, 舒服d. 我唔知係咪都市人有精神病係好正常,我咁耐就未試過, 有時去conference room都覺得好有壓迫感,好驚,好想衝出去.. 好想走......
之前返到office同同事講,喊左一輪,
佢地suggest我去見心理醫生,開始時我真係想食藥就算, 因為個感覺真係好差好差好差, 但佢地又話食藥唔係長遠既事,更何況呢邊如非必要, 都唔會比藥你. 咁我就搵左個心理醫生去睇下,傾下計,我唔可以話好幫到我, 因為我前後都係去左兩次,時間上真係好唔match 到, 不過去既時候都係傾下計,了解下你,教你做d breathing exercise去 relax. 其實最終我都係覺得自己太大壓力,所以搞到我身心都好唔舒服, 更加上我成日都心跳得好快,個心好唔舒服, 來緊會去睇cardiologist睇下自己個心有無事.
雖然心理病聽起上黎好似好無野,但其實呢個病仲慘過你有生理病,
因為未必會有得醫,同埋或者會潛在係你心入面好耐,but anyway, 我都會勇敢面對. 講出來係因為唔可以握自己, 要勇於面對就要勇於承認自己有病,咁先可以有得醫. 如果身邊有人都有相同既病,記得關心多一d, 令佢覺得呢個世界有希望呀!


text:
19/9永恒口喝
上週五( 19日),本刊向周永恒追問有關同阿 Yu離婚同爭撫養權一事,佢全程只拋下一句:「你問佢啦,唔講嘢」之後就入咗超市買咗一大一細蒸餾水同一盒必理痛,仲即場喺收銀處開咗支水飲.雙眼冇晒神嘅周永恒,有冇咁口喝呀?
真面目
新生活 周永恒玩厭小三 Ruby 趙頌茹 9.25復出重生
周永恒被爆偷食兼打傷老婆趙頌茹,雖然事後做晒大龍鳳自認人渣,不過紙包唔住火,仲爆出同小三 Ruby劉依靜未斬纜,兩個蜜遊新加坡添!
經過連番打擊,阿 Yu體重跌至得番 90磅,不過渣男 Roy為求老婆返屋企,竟然走去教唆個女拍片講自殺,搞到 Yu都話好擔心兩個女,精神再一次受到折磨.醜事愈揭愈多,原來 Roy對 Ruby已經開始玩厭,仲唔聽電話試圖飛甩,小三當然發晒爛渣,衰到打晒電話叫人唔好搵 Yu做嘢,好在所有人都係企 Yu嗰邊,其中一間美容院仲搵埋阿 Yu做代言人,廣告今個星期四( 25日)就會出街,酬勞有 6位數字㗎!
為自己,為兩個女,阿 Yu加油呀!
唔聽小三電話
周永恒打老婆被判守行為 18個月,仲賤到出軌偷嗒小三 Ruby,婚外情曝光後,兩人都仍未斬纜,關係依舊.不過據聞周永恒終於玩厭小三,更開始唔聽對方電話,而 Ruby就日日打畀周永恒身邊嘅朋友,仲話自己已經乜都冇,點都要捉緊周永恒呢個水泡.
Ruby Yu騷擾
小三 Ruby被撇,原來致命傷係女方無時無刻嘅貼身追蹤.除咗打畀周永恒身邊朋友外,據知發晒癲嘅 Ruby,誇張到周圍打電話叫啲客仔唔好搵阿 Yu合作,擺明車馬阻攔佢復出,好彩班客啋佢都傻!
Yu拍美容院廣告復出
連番打擊,體重得番 90磅嘅阿 Yu,已經決定同渣男周永恒離婚,更表明會爭取兩個女嘅撫養權,亦已經計劃緊復出嘅工作安排.雖然小三 Ruby蓄意阻攔,不過坊間大部分客仔都好同情阿 Yu嘅遭遇,其中有一間美容院就搵咗阿 Yu擔任代言人,除咗有 6位數可觀酬勞外,廣告商對阿 Yu都非常關心,仲專登安排阿 Yu去做埋 facial,等佢以最靚一面去拍廣告,至於廣告就會係本週四( 25日)出街.


text:
2016年9月30日星期五
Game City + 1 more
今年入口喺呢邊.
冇乜關係嘅塗鴉表演.
想睇16同18歲以上嘅games嘅話,要係呢度攞咗手帶先.
打war game.
Food trucks大熱,今年多咗好多檔.
年年都會show嘅懷舊games.
VR嘅games好多人排隊試玩.
妖怪手錶
密室逃脫遊戲, 我知早幾年香港都好hit.呢度有咗都幾年但係唔多興.
賣動漫產品嘅網站
豎琴
之後去另一個活動.
皇宮前有個裝置藝術.有個人用手攪呀攪.
入面就好似一個農家飯廳咁, 轉呀轉呀.
OK正題.附近一條街Herrengasse將會轉做行人專用區.呢日有慶祝活動.
但只有呢個表演.冇嘢睇嘅.
23 則留言:
war game 最好玩回覆刪除
四方框係竪琴?
農家飯廳想點!回覆
四方框係光感應,四面都可以彈音樂.刪除
我都唔知佢想點.藝術只有佢自己知.
完全唔識玩game回覆刪除
- 回覆
Pac Man 我 like 喎回覆刪除回覆
我細細唔多好打機.刪除
你而家都已好update 喇……回覆刪除
原來你興趣有這麼多樣性!回覆
我唔打機架,但又唔想太out,咪去update一吓囉.刪除
啲Food trucks我成日唔知佢哋喺夏天30幾度時點開工,㗎車泊喺太陽底下已經熱到C,,唔可以關窗開冷凍,仲要係開火煮野食添回覆刪除
皇宮前個裝置藝術,好似比偷窺狂睇,坐喺度用手攪呀攪嗰條友,又好似扮盲人以示清白無偷窺狂 :p回覆
我又冇諗過呢個問題.刪除
偷窺唔見艷女型男,得個亞婆,真係失望.
懷舊game好耐冇見過啦回覆刪除回覆
每年呢個活動都可以玩吓懷舊game㗎.刪除
豎琴幾得意回覆刪除
番鬼cosplay好似唔多慣睇


text:
尋日係MC註冊嘅大日子,我當然唔會錯過啦!
註冊時間係10:15am,因為唔想遲到嘅關係,我一早就起咗身,但係我呢個的士王始終都改唔到我mi mor嘅性格,結果9:45am先出門口,當然~~都係要搭的士啦!點知重要塞車囉!心急得我哎!
一仆一碌去到,點解咁靜o家!唔通已經開始咗!呢獲仆街喇,肯定比MC鬧!再行入d終於見到一對新人向門口影緊相!呼!咁都冇咁驚!MC叫我入去坐向哥哥隔離先!但係當我探頭入去,望嚟望去都見唔到哥哥喎!好彩呢個時侯,MC媽咪hi我,重叫我坐康仔(MC細佬)隔離,嘩!係第一行囉!重要係中間添呀!哈哈!
證婚儀式正式開始,一對新人宣讀誓詞,雖然係短短兩句,已經足以令新娘子哭成淚人啦!而我見到佢喊,又點緊得到哎!(我咁喊得)
行完禮之後,MC媽咪撓住我隻手一齊走出禮堂,其間我恭喜佢之餘佢又恭喜吓我囉!佢重係咁叫阿Mei快d同我影相呀!咁多年朋友一定要影多幾張相o家!個感覺真係好好!好似當我係自己人咁!
同埸加演一單笑料!話說康仔嗰日除咗影相全程帶黑超,咁我就走埋去話佢啦!點解頭先同家姐影相唔笑o家!佢笑咗一笑話,我不嬲影相都唔笑o家啦!過咗一陣,MC媽咪佢哋去飲茶話走先,呢個時候哥哥就好大聲咁叫~~喂!龍五~~走喇!嘩!當場笑到我收唔到聲呀!
d人走曬之後,當然唔少得......同新娘去Be Be啦!之後佢哋就繼續去香港公園影相,我就約咗表妹整指甲喇!
最後向到再次祝福佢哋永遠都咁恩愛啦!


text:
題為編輯所擬
來季港甲焦點之一一定係城門谷運動場正式用於比賽中,以往港乙,丙某啲比賽都會放喺呢度打,但甲組冇記錯係首次.城門谷運動場位處城門谷公園隔離,唔係咁多人去過,有球迷就話唔係咁方便,有球迷就話路程上行得舒服過去大球場,大家各有各見解,甚至為咗城門谷運動場用鍵盤格劍,盡傷感情.正所謂講多無謂做就最實際,究竟呢個場點去先會好啲,路程要幾耐,不如自己親身去一躺勝過千言萬語.
有見及此,今朝我一早就去到大窩口地鐵站B出口,去挑戰呢段所謂傳說中驚天動地泣鬼神好比神山一樣難行嘅城門谷運動場上山玩命之路兼計時睇吓要行幾耐.由於我係搭巴士黎嘅,所以冇計到由地鐵站B出口行上黎嘅時間,如果由地鐵站行上去大約都要5分鐘內.好喇,8點14分到地鐵站B出口,身上帶住discman乙部,唔係用黎解放一路上之寂寞,啲歌曲其實除咗聽之外仲可以用黎計時,唔信?睇住啦!
對對錶,8點15分,行得!呢個時候美國新金屬樂隊Dry Kill Logic嘅《Goodnight》響起,挑戰所謂傳說中驚天動地泣鬼神好比神山一樣難行嘅城門谷運動場上山玩命之路兼計時正式開始!娘親,孩兒不孝,先行一步!親愛嘅朋友,球迷,你地要保重呀,今次呢個挑戰非同小可,因為根據坊間所形容,走此山谷非常攞命,每次睇到網上嘅人留言都嚇到我汗流滿面,今次分分鐘一去冇回頭,所以我停低俾自己諗十秒,地鐵站B出口就喺你面前,返轉頭仲黎得切,究竟上定落?神阿!俾啲指示我呢隻迷途小羔羊好嗎?呢十秒真係非常難過,就喺呢十秒時間內我突然諗起一首由李石主唱嘅歌叫《不要放棄》之其中一段:
『相信我請不要放棄/請給我多一些鼓勵/讓我勇敢的走下去
理解就是我堅持的動力/不要懷疑別再哭泣/這並不是你我的絕境/讓愛融化世間堅硬的冰』
哇,立刻老撚鳳都打死十個,勇氣返晒黎喇,冇人會阻到我架喇,挑戰所謂傳說中驚天動地泣鬼神好比神山一樣難行嘅城門谷運動場上山玩命之路兼計時正式開始!
第一回之迎戰關門口村
穿過公園過咗馬路就會見到霸氣十足之『關門口村』,呢個時候就要行過馬路去對面,不過大家過馬路記住睇車呀,正所謂馬路如虎口.
第二回之迎戰新界南總區警察總部及行動基地
過馬路後就會見到關門口村內有一條天梯,不過唔好扮醒目話我知啦行上去就到喇,正確應該沿新界南總區警察總部及行動基地方向行上去.
第三回之征服德士古道北
轉過彎就會見到微微上斜嘅德士古道北一段路,其實呢段路唔係太難走嘅,如果行少少斜路都唔掂嘅人,不仿試吓吊轉個身去行,咁心理上會冇咁辛苦,我睇漫畫學返黎.大家試想吓,成千人喺德士古道北吊轉個身去行,何其壯觀.
第四回之初見玩命之路路口
成功征服德士古道北一段微斜路就見到路口同一塊指示牌,呢個時候discman乙部播放嘅歌曲Dry Kill Logic《Goodnight》唱埋最後一句「I guess it's best we say goodnight」都完咗喇,屌你咩goodnight啫good morning唔得嘅咩明明天光冇耐屌那媽即係串鳩我啫?不過《Goodnight》完結即係代表由地鐵站B出口行上黎路口指示牌約4分鐘多鐘.跟住就如路口指示牌方向一直走,一直走到去城門谷游泳池門口.
第五回之地獄城門谷運動場首關 -城門谷游泳池門口
走到去城門谷游泳池門口,有兩條路你揀,先選A計劃,即係經公園前往地獄城門谷運動場,呢個時候discman乙部播放緊另一首歌曲《What Comes Around》,由美國拉丁新金屬樂隊Ill Niño主唱,首歌一開始第一句就係「I Hate You... x2」,然後就係用沙聲哮出「Shut Up !x2」真係同個場合九唔搭八,總知帶《十二隻恐龍去野餐》原聲大碟黎好過.
第六回之地獄城門谷運動場二關 -行不完的公園
進入公園,一直行前就冇問題,其他嘢擋係WFC得架喇.咦,行行吓見到捕快,仲望住我添,好驚呀媽咪,不過正所謂『平生不作虧心事 夜半敲門也不驚』,良好市民一名未驚過.不過話時話呢個公園唔細,不過吸煙嘅人切勿喺到吸煙呀,公園係全面禁煙嘅,只要你一違法,控煙辦就會喺水池底浮上黎,樹上跳落黎,地底爆出黎捉鳩你,記住唔好呀.
如果唔熟悉啲路,公園內好多指示牌,清楚列明地獄谷運動場方向.去到呢個牌前,《What Comes Around》播完,差唔多4分鐘.緊接嘅係美國新金屬Otep《Confrontation》,控訴類型歌曲,一路上聽住來來去去嘅幾句:
『Stand up, speak out, strike back/Stand up, speak out, strike back
They don't know what they started/Confrontation』
同個場合九唔搭八嘅歌曲洗禮下,行不完的公園終於行完.
第七回之地獄城門谷運動場終極關 - 死亡天梯
穿過公園終於望到地獄門谷運動場,心情真係好激動,差啲當場痛哭.在穿過石地球場,終極一關就在眼前,死亡天梯.所謂死亡天梯,咪又係我鳩作出黎,咪又係樓梯一條.不過本來喺我身後嘅阿伯居然反超我而且上梯速度極快!喂阿伯等埋我呀!喂阿伯你跌咗錢呀快啲返黎執呀!
第八回之地獄城門谷運動場 -成功闖入地獄
終於到達地獄門谷運動場門口,古有林投姐由陰間返陽救子,現有我由陽間勇闖地獄谷唔知為乜.《Confrontation》播完,啱啱好5分鐘,《Goodnight》嘅4分多鐘 + 《What Comes Around》嘅差唔多4分鐘 + 《Confrontation》5分鐘,加埋企喺到影呢影路,望望隻鏢,8點32分,8點15分出發,即係15分鐘多啲啲,減返影呢影路嘅2分鐘即係15分鐘,在加喺地鐵站行上去,約20分鐘,行快啲相信可以15分鐘內到.
第九回之第二條路 -B計劃
因為想證實由地鐵站行上去A路定B路快啲,我在落去地鐵站門口在試多次,8點39分落到去地鐵站門口,休息一分鐘8點40分在行上去,B計劃點行?就係去到城門谷游泳池門口唔好入去直上,個條屬於斜斜地嘅山路要上斜,叫城門道,沿住條路係咁行行去到停車場出入口位轉入去在行條落斜嘅路就到,我只係用咗12分鐘就完成,我踩到狗屎洗咗分幾鐘,正常大約10分鐘內到,計埋地鐵站行上去,B計劃快5分鐘到,不過呢度啲路窄小心睇車,亦唔建議行,正所謂上山難,快又點,都濕透了.
第十回之歸位返陽
點解咁無聊玩真人大測試?因為城門谷運動場近日內部維修趕火中,有啲喺天花新裝嘅嘢要油,數量唔少,所以有人問有冇興趣插隻腳入黎玩吓?咁當然要實地去考察啦,還掂都係咪考察埋路程,不過價錢傾唔掂未能成事,不過算啦總算冇白行一躺.
外傳 - 免費睇波位置
於城門道一直往前走有個位置可以睇到免費波,不過小心睇睇吓俾車撞落山呀.
外傳 - 行到爆褲
因為考察路程所以行到褲都爆埋,鞋未爛褲先爆,問你死味.


text:
2014年9月16日星期二
香草薯絲餅+薯仔儲存方法
我地啲薯仔大大袋買架,散買都有,不過勁貴...
咁大袋點存放先無咁易出芽呢?洋人會入紙袋,用報紙包,放在暗涼地方,例如地窖,但唔好放雪櫃.
再放幾隻蘋果响薯仔旁邊,蘋果會釋出乙烯,阻止薯仔出芽.
咁出咗芽嘅薯仔你仲食唔食呢?我自小深受「自然教育」(>>>薯仔出芽=有毒=食咗唔死都嘔白泡)影响,以前係唔食出咗芽嘅薯仔嘅.
有次去德國朋友屋企, 見佢批咗啲芽照煮,驚自己中毒身亡,只好不恥下問.
喔!原來批咗啲芽再煮熟就冇問題!當然啲芽已經長高就唔好再食,只可以用黎種薯仔啦.
今晚有香草薯絲餅,我呢個係Rösti,瑞士式嘅薯絲餅,冇落蛋冇落粉架.
仲有加咗魚同蟹嘅泡菜湯.
怕王子唔夠餸,整多個蘿蔔牛腩.
香草薯絲餅
食譜:
材料﹕
中薯仔4個
洋葱1個
香草適量
沙律醬適量
調味:
黑椒碎1/4湯匙
鹽約1/3湯匙
薯仔刨成薯絲,洋葱切絲,
加入香草調味拌勺,待20分鐘
易潔鑊內加少許油,加入薯絲壓平,
用中火煎至一邊定型及金黃,再煎另一邊至金黃,
沙律醬加上黑椒碎作沾醬.
如果想香啲好味啲又唔怕肥,可以加啲牛油一齊煎架.
25 則留言:
如果薯仔給陽光曬到,皮變了綠色都係唔可以食架.回覆刪除回覆
咁麥噹噹嘅薯仔餅係唔係一樣咁做呢?回覆刪除回覆
我唔知呀,依家咁危險,麥噹噹嘅薯仔餅入面都唔知係咪真係有薯仔嘅...刪除
等我下次用報紙包先, 謝謝分享. ^^回覆刪除回覆
可以包淨一個薯仔,比較下喎刪除
出咗芽嘅薯仔我食架. 因為以前冇聽過有毒回覆刪除回覆
薯仔芽有glycoalkaloids,毒素黎架,不過食過量先會中毒,最好批乾淨先煮啦刪除
有薯絲餅呀,我要配三文魚食.回覆刪除回覆
你真係識食啦!刪除
一睇就知勁香.流晒口水添.回覆刪除回覆
你又整啦,呢個配西餐食都得刪除
你同我一樣, 都以為出咗芽嘅薯仔唔食得, 不過奶奶都係話括咗D芽就食得 :)回覆刪除回覆
我記得science係有教架,但係講咗一半咋,所以出咗芽嘅薯仔我唔敢食架刪除
seafood泡菜湯好味呀,咁多餸一定食得開心回覆刪除回覆
seafood泡菜湯真係好嘢,鮮味又對身體有益刪除
可能我反叛, 唔中意聽人講野, 好耐之前已經你就咁批左個d芽就食..hahha...不過放蘋果又唔知喎!!回覆刪除
今日亡`餐餸好豐富呀!!回覆
原來啲芽食少量係ok架,綠色layer就真係唔ok,嚴重會C人架刪除
呢度都係, 出左芽批左, 就食, 我都無中毒喎回覆刪除回覆
依家我都會食,不過要啲芽仲細同批深啲囉刪除
有時少少芽我都會批咗佢照煮, 唔好嘥嘛.回覆刪除回覆
依家我都係咁做,不過要啲芽仲細同批深啲囉刪除
原來薯仔唔可以放雪櫃架?點解呀?回覆刪除回覆
雪櫃太低温,會加快starch變糖,食味會變差架刪除


text:
20 May 2016
泰北,寮國 2014-01-25to02-10 – Day.13b(05Feb14)
行到去入口只半個鐘,見有3個男人係度,佢地食緊飯,原來Lusi入去要guide,20min 10k,如果去埋Lagoon(聽講好靚)就要另加20k,但來回一個鐘,不過佢話洞入面d水去到pat pat位,我唔想整濕條褲同鞋而且驚水入面會冼腳整親(我腳已有小傷),所以只去Lusi算了
佢地話要食埋飯先,仲問我食唔食,我唔肚餓所以無食,無耐就有5個外國人踏單車到左,之後就一齊入去,入面都幾靚,不過因行得太快而且大機又唔多方便,好多相可能矇左,求其影算了,入面都幾特別,有一堆堆好似蛇行過既形狀,有d就一層層石頁咁,又有d奇怪石,而且個cave都算幾大幾深,有d要上上落落,d地方仲比較冼,係某一舊石度就停,guide話再前行就去Lagoon,之後行轉頭,出番去時已成身汗,因想睇tubing,所以無咩休息就行番出town
今次行左去另一條路,睇下過唔過到對面既另一小島,原來都要行番條木橋過再行鐵索橋,去到原來都係resort,無野睇,開初以為個島係tubing既地方,原來唔係
見時間只係4點左右,之前過木橋時見有boat tour,睇下要幾耐同幾錢,原來一個鐘,時間ok,價錢1人包船就要100k(=100hk),好貴不過因無踏單車,可以用啦,坐船首先逆流而上,見好多扒獨木舟既人番緊town,之後先見有人玩tubing,d人有d好似好放鬆咁但有d之好似好倦咁,因水流太慢,所以如果要早d番town,就要自己用力爬,或者有d偷懶既就捉住人地隻獨木舟番town,不過條河其實好長水又慢怪不知有d人咁倦,去到河既一半近距離見到高山,不過其實遠睇好似好d,最後再前少少就番轉頭了,見唔到想睇既跳水活動,後來先知原來係blue lagoon果邊,怪不知坐船一個鐘都見唔到啦, 差唔多番到木橋時見到有熱汽球,好近但唔多,睇佢地未到日落就睇完咁應該日出時睇會好好多
完左個tour行左去之前入pha poak果個草地,唔洗錢既大sunset view,訓左係度睇下書等日落,身邊既只有一兩個外國人係度,仲耐唔使有d雞係我隔離周圍走,等左無耐就已經日落了,係同第一日GH附近既唔同,不過都好快就唔見左,可能係前面有個山太高阻住左,睇完就去飲野,本來想坐riverside,但有人book左所以就去搭台,同台既係德國人係咁同我講野,講旅行講工作等等,之後佢係咁叫我去飲野同食dinner,但因太倦所以reject左,不過中間去過一個有camp fire既地方都幾舒服,仲送左兩次我去GH又問我第2日去邊,solo travel咁多次依次算唔算叫有番次艷遇呢?哈,卒之食左個簡單晚飯番到GH都十點幾,倦死,第2朝5點半車仲要行半個鐘先到車站,沖完涼好快就訓了
[25/01/14 to 10/02/14]Photo Link <<<<<<<<<<<<<<<<
No comments:
Subscribe to: Post Comments (Atom)